
J. — ЊЕГОВ СОЦИАЛИЗАМ. 


Светозар Марковић био је један од оних рет- 
ких социалиста код нас, који познају теорију со- 
циализма и прате социалистички покрет свога 
времена. Он је читао социалистичке писце и со- 
циалистичке новине не само док се учио на страни, 
него и доцније, пошто се вратио у Србију. Он је 
знао поглавито немачке и руске социалисте: с 
једне стране, Чернишевскога, који га је, без сумње, 
први и преобратио у социализам, — с друге стране, 
Маркса, Ласала и Диринга. Интересантно је да је 
Дирингов „Куре Народне и Социалне Економије“ 
препоручивао као најбоље сувремено економско 
дело у свој западној књижевности“. Француске 
социалисте знао је, вероватно, из друге руке; од 
њих је помињао Луја Блана и Прудона, о чијим 
је системима био подробније обавештен. Социали- 
стички покрет свога времена пратио је с великим 
интересовањем. Он није био члан „Интернацио- 
нале“, као што му је пребацивано, али се у нашој 
штампи издавао за следбеника њена програма. 
Док ce у „Интернационали“ водила борба између 
Маркса и Бакунина, он је био за Маркса, и зато 
су га наши ондашњи бакуниновци, Лазар Пачу и 
Риста Данић, нападали као „полутана“. Он је 


1) Начела Народне Економије, стр. 18. 

одобравао и Париску Комуну, коју је ватрено узео 
у одбрану, кад су је наши полузванични листови 
стали нападати. За своје време, он је био један 
европски образован социалист. 

Због својих социалистичких уверења, он ее 
није интересовао за Народну Економију. У опште, 
од несоциалистичких писаца из друштвених и еко- 
номских наука читао је, како изгледа, само Ло- 
ренца Штајна и, у Чернишевсковом преводу, по- 
једине главе из Стјуарта Мила. Иначе, доктрине 
несоциалистичких писаца долазиле су до њега 
кроз полемичке социалистичке списе, у којима су 
биле доста изопачене. Услед те ускости свог тео- 
ријског знања, он је сматрао социализам као по- 
следњу реч науке, као сасвим доказану научну 
истину, коју споре само још они који имају лична 
рачуна да се данашње друштвено стање одржи. 

Самосталан радник на економским и дру- 
штвеним наукама Марковић није био. Он је више 
читао него размишљао. У својим најважнијим тео- 


ријским чланцима, — „Радничко питање“, „Дру- 
штвена и политичка борба у Европи“, „Социјали- 
зам или друштвено питање“, „Реални правац у 
науци и животу,“ — он нам даје, поглавито, из- 


воде из својих лектира. Састављајући један куре 
Народне Економије на основу Чернишевскога, он 
свог аутора допуњује свега у једном одељку, па 
и то позајмицама из Маркса. У осталом, он није 
ни тежио да буде научник; његова се амбиција 
састојала у томе да код нас дела као практични 
реформатор. 

Од свих социалистичких писаца највише је 
ценио Чернишевскога, кога је, до краја свог крат- 
ког живота, признавао за учитеља. „У деветнае- 
стом веку“, вели он, „није било ниједног рефор- 
матора који је тако дубоко и свестрано замишљао 
друштвени преображај и који би владао, с толико 

знања и умешности у излагању своје науке као 
Чернишевски“.:) На другом једном месту он га 
ставља међу „најђенијалније“ научне социалисте.?) 
Чернишевски је био један од вођа руског покрета 
из шесетих година, који опет није био ништа 
друго него онај велики индивидуалистички по- 
крет, који је на Западу почео још у ХУШ веку, 
а до Русије стигао управо сто година касније. У 
овој земљи самодржавља, православља и бирокра- 
тије људи шесетих година први су стали учити, 
да је појединац сам себи циљ, да има права да 
се руководи својим самосталним мишљењем и да 
тражи своју личну срећу. На супрот апсолутизму 
државне власти, они су доказилали да човеку, као 
разумном бићу, не треба туторетва. На супрот 
аскетичком духу православне цркве, они су дока- 
зивали да је живот леп, и да га треба што интен- 
сивније живети. Одбацујући све друге ауторитете, 
они су признавали само ауторитет науке. Наука 
је имала да научи човека савлађивати природне 
силе и тиме да обезбеди његово благостање. Она 
је имала да га научи савлађивати властите стра- 
CTH, — и тиме да обезбеди његову слободу. Једна, 
смеса рационализма, натурализма, позитивизма, 
оптимизма и анархизма, — то је било „вјерују“ 
људи из шесетих година. 

Карактеристично је код Чернишевскога, да је 
он из чисто индивидуалистичких поставака извео 
чисто социалистичке закључке. Он је пошао од 
тога да појединац има права на личну срећу, али 
срећу није схватио ни мало епикурејски. Срећа 
се, по њему, састојала у хармоничном развијању 
наших природних способности, и пошто човек тек 
радом изражава своју природу и развија своје 


1) „Радник“, 1871. Бр. 31. 
2) Целокупна Дела, св. Ш, стр. 130. 

способности, TO се право на овако схваһену срећу 
лако дало преобратити у дужност рада. Рад а не, 
уживање, био је циљ живота. На несрећу, у да- 
нашњем друштву сви људи нису подједнако у 
стању да испуне ту најсветију дужност према 
самом себи, да раде на свом личном усавр- 
шавању. За ово се тражи извесна материална са- 
мосталност, пошто се личност не може усаврша- 
вати, пре него што јој се опстанак обезбеди. Ту 
пак материалну самосталност која је потребна 
човеку за његово лично усавршавање, данас ужи- 
вају само имућни људи. Сиромаси, да би могли 
опетати, морају да служе туђим потребама, у место 
да се баве својом личношћу. Људи he се разли- 
ковати на богате и на сиромашне све дотле, докле 
сваки буде радио само за себе. На тај начин, онај 
ко је способнији зарађује више но онај ко је мање 
способан, а чим зарађује од њега више, у стању 
је њиме да завлада, његову личност да потре у 
корист своје. Материална самосталност могла би 
се само тако обезбедити свима члановима друштва, 
кад би ти који су способнији уступили друштву 
онај вишак своје зараде који им је непотребан за 
усавршавање њихове личности, — и кад би дру- 
штво раздељивало тај вишак својим мање способ- 
ним члановима. Само у таквом друштву где би 
сваки радио не само за себе, већ и за све друге, 
могли би сви чланови бити срећни. Из овога изи- 
лази да је у добро схваћеном интересу свију нас 
да се. ставимо у службу друштва, у место да жи- 
вимо искључиво за себе: доследно изведен, его- 
изам се завршава алтруизмом. 

До истог се закључка долази и онда, кад се 
ствари узму на више с једног етичког гледишта, 
већ с једног економског. Човек највише производи 
у том случају, ако је заинтересован да произведе 
што више, — а то је онда кад производ његова 


е ^3 

рада остаје цео њему. У данашњем друштву сред- 
ства производње монополисала је једна мањина, 
класа капиталиста: пропзводити се може само у 
њиховој служби, т.ј. под тим условом да произ- 
вођачу не остане цео производ његова рада, већ 
само један део, и то мањи. Чим пак произвођач 
не добива цео производ свога рада, он није више 
довољно заинтересован у производњи, — след- 
ствено, производи мање но што би производио да 
није у служби капиталиста. Да би се дакле про- 
изводња учинила интенсивнијом, нужно је да про- 
извођач буде уједно и власник средстава произ- 
водње. У доба овако разгранате поделе рада и 
употребе машина немогућно је да сваки произ- 
води одвојено од других, са чисто својим сред- 
ствима производње. Могуће је само то, да сви 
производе заједно, са средствима производње која 
би била њихова заједничка својина. У том елу- 
чају, производи њихова рада припадали би, на 
првом месту, њиховој заједници, која би после 
имала да их раздели. Ипак зато сваки би био за- 
интересован да произведе што више, јер би зајед- 
ница делила свакоме према потреби. 

У кратко, данашње друштво са својим основ- 
ним разликовањем на капиталисте и раднике није 
нормално. Нормално би било оно друштво, где би 
постојали само радници, удружени у заједничкој 
производњи. У таквом друштву, наравно, не би 
било више личне својине, и због тога се мисли 
да је то друштво немогућно. Човек је толико 
егоист, да се личне својине не може одрећи. Али 
заборавља се једно. Човек се истина руководи 
својим интересом, али то још не значи да он свој 
интерес мора увек схватати на исти начин. Ако 
у данашњем друштву човек ради само за себе, 
то је, на првом месту, стога што мисли да је то 
у његову интересу. Нека му се докаже, на против, 

с 


да је баш у његову интересу да ради за друштво, 


он ће одмах почети да ради за друштво. Наравно, 
не из неког сентименталног човекољубља, већ из 
свог правилно cxBaheHor интереса. Сва је ствар 
у томе, обавестити људе шта је њихов прави ин- 
терес. Просвећени егоизам биће она полуга којом 
ће се извршити велика друштвена револуција. 
Наравно, није довољно објашњавати теоријски 
ону потајну везу која постоји између нашег личног 
интереса и општег. Треба то потврдити и при- 
мерима, оснивајући таква удружења у којима ће 
радити један за све, а сви за једнога. Кад буде 
видео да таква удружења успевају, свет ће се 
лакше дати уверити да цело друштво ваља орга- 
низовати по истом начелу. Али да би таква удру- 
жења успела, треба наћи људе који су одиста у 


стању да раде не за себе већ за заједницу. Такви 


људи пак нису они који само поимају да треба 
радити за заједницу, већ и они који и осећају 
као што мисле, који уживају да за заједницу раде. 
Таквих ће људи бити доста, кад се једном дру- 
штво тако преуреди да лични интереси дођу у 
сугласност са општим интересом, али у друштву 
оваквом какво је данас они се могу само по изу- 
зетку јавити. Данас су то сасвим необични људи, 
— људи који с научничком проникљивошћу гле- 
дају у будућност, који у напред осећају онако како 
ће се тек у једном препорођеном друштву осећати, 
који се и својом свешћу и својом осећајношћу из- 
дижу изнад своје друштвене средине. Та инте- 
лектуална и морална аристократија, ти нови људи 
пре новог друштва треба да почну друштвени пре- 
порођај, претходећи примером. !) 


1) Сочиненія Н. Черньішевскаго. Нарочито св. Ш. и ІУ., где je 
његов превод и критика Милове Економије. Карактеристика њега 
и његова времена, врло добра, од Евг. Солвљевђа (Андреевичђа) 
у његовим „Очерки изъ Истори Русской Литературьі ХІХ. вЪка.“ 

Метода је Чернишевскова апстрактна : из једне 
опште поставке о човеку и његовој природи он, 
дедуктивним путем, изводи читаву теорију о уре- 
ђењу друштва. И ако, иначе, препоручује што те- 
шњу везу између друштва и појединца, он, у 
својим резоновањима, оперише с појединцем одво- 
јеним од његове друштвене средине. Он говори 
само о развитку појединца, а не и о развитку 
друштва. Он није на чисто с тим, да друштвени 
живот има своје законе, који не зависе од наше 
воље. Он је склон да све махне у друштвеним 
установама објасни нашим заблудама. У социалној 
филозофији, према томе, Чернишевски стоји на 
старом индивидуалистичком гледишту ХУШ века. 
Марковић га је ипак сматрао за научног социалиста, 
— јамачно због његова материализма и утили- 
таризма. Али Чернишевски остаје индивидуалист у 
свом материализму као и у свом утилитаризму. 
У свом материализму он увиђа да је развитак по- 
јединца условљен материалним околностима, а не 
увиђа да материалним околностима, H. пр. начином 
производње, може бити условљен и развитак целога, 
друштва. Од туда и ова његова противуречност. По 
њему, појединац се може развијати само према свом 
материалном стању, — никако према својим идеја- 
ма; друштво, на против, које за њега није ништа 
више до скуп појединаца, развија се искључиво по 
идејама својих чланова. У свом утилитаризму, за- 
тим, Чернишевски зна само за егоизам појединца а 
не и за егоизам класе, — другим речима, не увиђа 
да се човек може много више руководити инте- 
ресом оне друштвене групе којој припада, него 
својим властитим. Према томе, да би доказао мо- 
гућност социалистичког друштва, Чернишевски је 
принуђен да егоизам изједначи с једном бестрасном, 
хладном, чисто рачунском заинтересованошћу, што 
овај никада није. И ако је делао у другој поло- 

вини XIX века, Чернишевски је, у ствари, био 
један закашњени наследник Русоа и Хелвеција. 

Под утицајем Чернишевскога, Марковић je 
схватио социализам не као економску доктрину, 
већ као нов филозофски поглед на човека и живот. 
Он је давао социализму управо васпитни циљ, — 
да човека промени изнутра и облагороди, претва- 
рајући га од егоиста у алтруиста. Кад се, доцније, 
упознао са западним социализмом, који је, наро- 
чито код Маркса, био сасвим одвојен од етике и 
педагогије, имајући чисто економски значај, Мар- 
ковић је нашао да тај западни социализам стоји 


испод руског социализма. Он је упоређивао „Ин-. 


тернационалу“ с руским покретом из шесетих 
година, и тврдио да је руски покрет „потпунији“. 
„Интернационала“ је обухватила само „државне и 
економске одношаје“; руски покрет ишао је на то, 
да преобрази наш унутрашњи живот, мењајући и 
саме наше идеје о породици и религији.) Карл 
Марке, посебице, изгледао је Марковићу сув струч- 
њак, који се ограничио на чисто економске про- 
блеме, и то на економске проблеме западног 
друштва. Он је његовим идејама одрицао сваку 
општију вредност.) У једном необјављеном писму, 
он вели да треба наћи шири програм но што је 
борба буржоазије и пролетаријата, — јамачно, та- 
кав програм који би обухватио потпун духовни 
препорођај човека. Кад се има на уму ово његово 
схватање социализма, онда је јасно зашто је он 
тако мало, управо ни мало, писао о чисто еко- 
номским питањима. Ако се оставе на страну ње- 
гова „Начела Народне Економије“, полу превод, 
полу прерада, — његови теоријски чланци при- 
падају сви социалној историји, а не Народној 


1) „Радник“, 1871. Bp. 31. 
2) Начела Народне Економије, стр. 20—21. 


zt 
> 


БС аса пне HR: ма 


Кеј 


ЊЕГОВ СОЦИАЛИЗАМ 


Економији. Он је јединствен човек кога у Народној 
Економији питање о вредности није занимало, и 
који је, пишући о Марксу, могао да не помене 
његову теорију о вишку вредности. У накнаду 
зато он је писао и често и много о религији, о 
васпитању и о женском питању. Без сумње, да је 
са свог гледишта Марковић имао разлога што је 
тако чинио. Религија, школа, породица утичу 
најнепосредније и најприсније на тај морални 
развитак појединца, за који се Марковић једино 
интересовао. 

Чернишевскове идеје биле су толико обладале 
Марковићем да је он, поред све своје бистрине, по- 
стао неспособан ући у системе других социалиста. 
Од њихових система примао је само оно што се 
слагало с Чернишевсковим идејама; остало, за 
њега, као да није ни постојало. После Чернишев- 
скога он је читао Маркса. Из целе прве свеске 
његова „Капитала“ он је, изгледа, запамтио само 
она места где се говори о моралном и физичком 
упропашћивању фабричких радника, о злоупотре- 
бама са женским и дечјим радом, о разоравању 
радничких породица. Подаци које је Маркс при- 
купио о овим најжалоснијим странама капитали- | 
стичког друштва потврђивали су Чернишевскове 
идеје о томе, да у том друштву велики број по- 
јединаца нема услова за своје нормално раввијање: 
зато су ти податци и привукли Марковићеву пажњу. 
У својој целини, Марксов систем није учинио Ha њ 
дубок утисак. Тај се систем, у главним тачкама, 
разликовао од система Чернишевскога, и Марко- 
вић се, стога, није могао њиме одушевити. 

Марке полази од тога да је свако друштво 
до данас било подељено на класе, да се цела 
друштвена историја састоји у борби тих разних 
класа, од којих, с времена на време, једна победи, 
и да друштвена организација, према томе, није 

ништа друго већ превласт победничке класе утвр- 
ђена правним уредбама. До данас ниједна класа 
није била у стању одржати своју превласт: cBa- 
кој је било суђено да се баш под њеном управом 
створи једна друга, нова класа, која ће је оборити. 
То долази од туда, што увек побеђује она класа, 
која је у даном моменту друштвено најкориснија, 
а друштвено је најкориснија она која је у стању 
да под својом управом организује најсавршенији 
начин производње. Кад се узме да се начин про- 
изводње једнако усавршава и да она класа која 
је један начин производње организовала самим 
тим постаје неспособна да га доцније промени, 
онда је разумљиво да господарство ниједне класе 
не може бити вечито. У сваком случају, све про- 
мене у друштвеном уређењу бивају услед тога 
што се мењају управне класе, чије опет мењање 


постаје неизбежно услед усавршавања начина 


производње. Друштвени развитак детерминисан 
је економским узроцима. 

У данашњем друштву влада класа капита- 
листа. Кад су пронађени нови континенти, развила 
се саобраћајна средства, разгранале трговинске 
везе, онда се стало производити не само за ло- 
калну пијацу већ и за светску. Поред мале, за- 
натске производње стала се јављати велика, фа- 


бричка производња, и пошто је ова последња 6 


техничког гледишта савршенија, занатлије су про- 
падале у утакмици с фабрикантима. У занатској 
производњи мајстор је радио сам код своје куће 
с ограниченим бројем помагача. У фабричкој про- 
изводњи, капиталист-предузимач прикупља у фа- 
брику већи број радника, над чијом производњом 
само надзор води. Прикупити већи број радника 
у фабрику и ставити им на расположење средства 
производње, која су, од изналаска машина, била 
све скупља, — то су могли извршити само људи 

с доста новаца, људи који су владали капиталом; 
фабричку производњу могли су организовати само 
капиталисти, и стога, чим се јавила она као 
савршенији начин производње, с њоме је настала 
и влада капиталиста. 

Као све господарске класе до сада, тако и 
капиталисти немилостиво експлоатишу оне који 
су под њима. Фабричка производња то је зајед- 
ничка, удружена радња; сва добит, према томе, 
требало би да припадне заједници радника, почем 
ниједан није све сам произвео, већ у друштву е 
другима. Али у место да добит буде подељена 
између радника, од ње највећи део присваја себи 
капиталист, који није у производњи ни учество- 
вао, који је само дао средства производње OH се, 
на тај начин, богати туђим радом; што се тиче 
радника, они, лишени своје праведне зараде, све 
више осиромашавају, претварајући се најзад у 
пролетаријат. Овакво стање ствари трпи се само 
стога, што је фабричка производња немогућна 
без капитала, што је сав капитал у рукама поје- 
диних капиталиста, и што радници, према томе, 
не би могли ни производити, кад се не би ста- 
вили у службу капиталиста, под условима које 
им он постави. Капиталистичко друштво осно- 
вано је на једној противуречности: ту је рад за- 
једнички, друштвен, а добит није заједничка, дру- 
штвена, већ лична. 

Наравно, капиталистичко друштво носи у себи 
клицу смрти као и сва ранија друштва. Пошто 
фабричка производња победи занатску, утакмица 
се отвара, у крилу саме фабричке производње, 
између разних капиталиста-предузимача, и у тој 
утакмици побећује онај који располаже већим ка- 
питалом. Велики капиталист сатире малог. Услед 
тога, с једне стране, централизација капитала у 
све мање руку; с друге, прикупљање све већег 

броја радника у све огромније фабрике, или дру- 
гим речима, све јаче развијање заједничке произ- 
водње. Најзад ће се десити, да неколико људи 
сједине код себе сав капитал, а сви остали да 
постану пролетаријат. Капиталистичко ће друштво 
порећи тада своје основно начело. Основано на 
начелу личне својине, оно ће свршити тиме да 
личну својину de facto укине за сав свет сем за 
неколико капиталиста. У том тренутку за соци- 
алну револуцију неће се тражити никакав велики 
напор; биће довољно да се лична својина укине 
и за тих неколико капиталистичких магната. У 
новом, колективистичком друштву постојаће зајед- 
ничка производња као иу капиталистичком, али 
доследније изведена, јер ће се вршити са сред- 
ствима производње која припадају заједници рад- 
ника, а не приватним капиталистима. !) 

Разлика је између Чернишевског и Маркса 
велика. Један резонује о развитку појединца; 
други проматра развитак друштва. Један закљу- 
чује да је социализам потребан појединцу ради 
његова нормалног развијања; други закључује 
да је социализам једно друштвено стање које ће, 
по историјској нужности, изаћи из данашњег дру- 
штвеног стања. Један рачуна на лични егоизам, 
да он просвећен препороди друштво. Други се 
узда у егоизам једне класе, очекујући друштвени 
препорођај од борбе радника с капиталистима. 
Чернишевсков је социализам могућан гдегод има 
људи који умеју да резонују о свом интересу: 
Марксов социализам претпоставља једно капита- 
листичко ПРО с ортен aa радничком кла- 


2 EY теорија економске еволуције налази ce растурена 


у | и Ш свесци његовог „Капитала“. Прикупљена, премда одвећ 
збијено, у Маркс-Енгелсовом „Комунистичком Манифесту“. Допунио 
је, објаснио и први пут учинио разумљивом за ширу публику Ен- 


геле у свом „Анти- Дирингу“ (Herrn Eugen Diihrings’ Umwalzung der 
W issenschatt). 

сом. Чернишевески је идеалист: он се нада да не- 
колико социалистичких апостола, силом свог оду- 
шевљења, увере људе о корисности удруженог 
рада и заједничке својине. Марке је реалист: он 
рачуна да ће људе за социалистичко друштво 
припремити сами капиталисти. Прикупљајући рад- 
нике у фабрике, капиталисти их оспособљавају за 
удружени рад, а претварајући их својом екепло- 
атацијом у пролетаријат, они убијају у њима ин- 
стинкат личне својине. Тек пошто капиталисти 
створе једну класу људи који су навикнути да 
производе заједнички, и то са средствима која 
нису у њиховој личној својини, постаће могућним 
и колективистичко друштво.:) 

Ево сада како Марковић формулише своје гле- 
диште на Марксизам: „У целој ствари (т. j. у 
Марксовој теорији економске еволуције) има само 
једна, али врло важна погрешка. Развитак капи- 
талистичког друштва јесте заиста фактична исто- 
рија западног друштва; и закони, што су тамо 
постављени као закони економског развитка онога 
друштва, заиста су тачни. Али то нису закони 
човечанског друштва у опште. Не мора свако 
друштво проћи кроз све оне ступње економског 
развитка, којима је прошло индустријално дру- 
штво на пр. у Енглеској, које је К. Маркс имао 
поглавито у виду. Да су енглески радници били 
у другом положају и на другом ступњу свести, 
кад је код њих пронађена и уведена машина, 
они сигурно не би никад допустили да се развије 
„капиталистично“ газдинство до крајности, па тек 
онда да мисле на друштвени преображај, већ би 
то учинили много пре. Овим хоћемо да кажемо, 
да једно друштво може преобразити своје газдин- 


1) Исцрпна критика Чернишевскога с гледишта Марксизма, у 
расправи Г. Плеханова: „Н. Г. Чернишевски“. 

ство основано на малој својини и увести најса- 
вршенију машинску производњу, а да не мора 
пролазити кроз „пургаторијум“ капиталистичне 
производње“. :) 

Марковић је, на овом месту, одсечан, а ипак 
збуњен. Шта је управо хтео рећи? Да капитали- 
стичка производња није била нужна фаза еконо- 
номског развитка ни на Западу, да cy је радници, 
са мало више свести, могли и ту избећиг Али 
било би апсурдно тврдити тако што. Пре капи- 
талистичке производње радници као такви, ра- 
дници као класа, нису ни постојали. Замерати 
радницима што су „допустили“ да се „развије 
капиталистично газдинство“, исто је толико уме- 
CHO колико замерати детету што је допустило ево- 
јим родитељима да ступе у брак. Ово је Марковић 
морао осетити у писању; због тога није смео ни 
да замери радницима што су „допустили“ да се 
„развије капиталистично газдинство“, него им је 
замерио само то, што су чекали да се оно развије 
„до крајности“, па тек онда да мисле на дру- 
штвени преображај. Овако редигована, његова за- 
мерка није истина апсурдна, али је без икакве 
вредности. Јер на тај начин излази, да радници 
ни са више свести не би могли спречити „капи- 
талистично газдинство“, већ би само могли раније 
почети да мисле о његову укидању, — што, на- 
равно, још не значи да би га и укинути могли 
раније. Ипак само на основу тога, што су, по ње- 
гову уверењу, радници на Западу могли раније 
почети да мисле о укидању „капиталистичног га- 
здинства“, Марковић закључује да не мора свако 
друштво проћи кроз „пургаторијум“ капиталисти- 
чке производње. Његово се резоновање своди на 
ово: западни радници ни са максимумом соци- 


1) Начела Народне Економије, стр. 20—91. 

алистичке свести нису могли избећи „пургато- 
риум“ капиталистичке производње; они су могли 
само раније почети да желе излазак из тог „пур- 
гаториума“, из чега следује да ми, ако будемо од 
њих свеснији, можемо „пургаториум“ капитали- 
стичке производње сасвим избећи. По чему ово 
друго следује из оног првог, није јасно. 

У ствари Марковићева је идеја била ова. У 
Народној Економији постоје неки „прави, природни 
закони“ 1), који важе за све народе и за сва вре- 
мена, и која Марке само није схватио. Капитали- 
стичка производња стоји у супротности с тим за- 
конима који би само у једном колективистичком 
друштву били потпуно примењени. Усвајање ко- 
лективистичке производње у једном друштву не 
зависи, према томе, ни од каквих виших економ- 
них нужности, већ просто од тога да ли су, у 
том друштву, људи довољно обавештени о науч- 
ној вредности колективизма. На Западу, капита- 
лизам је преобладао по једној заблуди: ту се из- 
вршила подела на капиталисте и раднике, а нико 
није ни слутио колико је она противна „правим, 
природним законима“ Народне Економије. Али баш 
због тога они народи код којих та подела још 
није извршена, а који се, међутим, о њеној прак- 
тичној штетности могу уверити искуством Запада, 
а о њеној теоријској неоснованости социалистич- 
ком књижевношћу, — ти народи, дакле, не треба 
никако да допусте да капитализам преоблада и 
код њих. Капиталистичку фазу у свом економском 
развитку нека просто „прескоче“, пошто само од 
ступња њихове свесности и њихове добре воље 
зависи да ли ће кроз њу проћи или не.) 

Који су само ти „прави, природни“ закони? 


1) Начела Народне Економије, стр. 22. 
2) „Рад“, 1874, стр. 325, 838. — Ц. Д. УП. 66. 

Марковић формулише само један, основан, који 
по његову мишљењу неоспорно доказује тачност 
социализма. „Производња у великом размеру ко- 
риснија је за друштво, но производња у малом 
размеру, јер се у првом са истом количином радне 
снаге пропзводи много више него у другом“. Или 
још јасније: „Што се више развија удруженост и 
комбинација рада (велико газдинство) и рад поје- 
динаца све је производнији“.!) Као што се види, 
Марковић узима овај закон сасвим апсолутно, као 
да би он важио за све врсте производње подјед- 
нако. Он, нарочито, не чини никакву разлику из- 
међу индустрије и пољопривреде. По њему, у по- 
љопривреди је велико газдинство исто тако про- 
изводније као у индустрији велико предузеће. 
Међутим, то није доказано. Говорећи о напредо- 
вању великих привредних предузећа, а опадању 
осредњих и малих, Маркс је имао на уму само 
оно што бива у индустрији. Аграрни развитак он 
није специално проучавао. Остављајући на страну 
свако теоријско разлагање о том питању, извесно 
је да се статистичким подацима никако не потвр- 
ђује да је у пољопривреди све више великих га- 
здинства, а све мање осредњих и малих, — што 
би морао бити случај, кад би велико газдинство 
било увек производније. 


Али нека би се баш и претпоставило, да је 


великопроизводња, у техничком смислу, апсолутно 
савршенија, ово се правило ипак не би могло на- 
водити као пресудни доказ у корист социализма. 
Велико-производња постоји и у данашњем капи- 
талистичком друштву: сва је разлика између њега 
и друштва колективистичког у томе, што је код 
једног она организована капиталистима-предузи- 
мачима, а код другог имала би да буде органи- 


1) Начела Народне Економије, стр. 24 

зована без њих, самим радницима. Спор између 
економиста и социалиста води се једино око тога, 
да ли је за организовање велико-производње капи- 
талистичка класа неопходна или није. Тај закон, 
који Марковић наводи, констатује само техничку 
надмоћност велико-производње: он не садржи у 
себи ништа што би се тицало њене организације. 
Да би се тај закон, одиста, могао наводити у 
корист социализма, ваљало би претходно доказати, 
да је велико-производња само у колективистичком 
друштву могућна, или бар да би она у том дру- 
штву била још производнија, него у данашњем 
капиталистичком друштву. 

Научне истине, о којима је Марковић мислио 
да ваља обавестити свет ради „прескакања“ ка- 
питалистичке фазе, нису ни најмање утврђене као 
научне истине. Још мање је био поуздан онај 
начин на који је мислио да им извојује победу. 
Он је узимао да у сваком друштву постоји једна, 
образована мањина, један мали број људи који су 
схватили те научне истине, и он је, сада, тим 
људима стављао у дужност да их и другима 
објасне. Оснивање социалистичког друштва имало 
је да буде резултат њихове пропаганде. Док они не 
би „развили масу народа до правог појимања на- 
учних друштвених начела“,!) друштвени преобра- 
Kaj не би требало ни покушавати. Социалистичко 
је друштво једно такво друштво, где сви чланови 
раде по извесним научним принципима. Како ће, 
пак, они моћи по тим принципима радити, ако 
се претходно о њиховој тачности не увере 

Прелазећи, за тим, на наше прилике, Марковић 
је налазио да је код нас „маса народа сељак- 
сопственик“. Већ из тог разлога нама није ни 
мислити на онакву социалну револуцију, какву је 


1) If. Д. УП. 67. 


ње 


+ 

Маркс проповедао за Запад, где маса народа није 
сопственик већ најамник. На Западу је сасвим 
било на свом месту проповедати буну те масе 
најамника противу једне гомилице сопетвеника. 
Али код нас сељак није имао противу кога да 


се буни, — сем ако није хтео да се буни противу 
себе сама. Задатак је српских социалиста сасвим 
други, — на име, склонити те мале сопетвенике 


из којих се састоји маса народа, „да својевољно 
одбаце приватну својину, па организују своју 
производњу на начелу заједничке својине“. Ово 
се, наравно, може постићи само тако, ако се маси 
малих сопственика докаже та научна истина, да 
је овака организација производње за њих саме 
најкориснија. Марковић је све очекивао од ело- 
бодног убеђивања, ништа од употребе силе. 
Излишно је расправљати то питање, да ли је 
уопште могућно доказати научне истине маси 
народној, која је неспособна за научничко ми- 
шљење. Довољно је утврдити да је, овде у Србији, 
Марковић имао посла са сеоским газдама, а да 
су оне истине, које је хтео да им докаже, биле 
управо такве које сеоски газда не би волео да 
разуме, баш и кад би могао. Марковић је хтео 
да докаже сеоским газдама да треба да одбаце 
личну својину, а позната је ствар да инстинкт 
личне својине нигде није тако развијен као код 
малих сопственика на селу. На Западу социали- 
стичка је пропаганда без муке придобила раднике. 
Пошто већ у данашњем друштву производе са 
средствима производње која нису њихова, њима 
није тешко пристати на колективистичку реформу, 
којом би сва средства производње била стављена 
у заједничку својину. При тој реформи они не би 
имали шта да изгубе. Сељак је, напротив, и да- 


1) Д. Д. УП. 63, 64. 

нас још, у највише случајева, сопственик; он про- 
изводи са својим ердетвима производње; њему 
се стога чини да би много жртвовао, кад би 
пристао на колективистичку реформу, којој би први 
задатак био да му одузме његову земљу. Сељак 
је још једнако у моралној немогућности да се 
одушеви социалистичким начелима. Данашњи 
марксисти толико су с тиме на чисто, да све своје 
уздање полажу у варошке раднике; по њихову 
мишљењу, ови би морали узети инициативу за 
социалну револуцију, па тек ако би успели, могли 
би мислити да постепено и сељаке увуку у један 
систем заједничке производње. !) 

Има два социализма: један утопијски, други 
практичан. Утопијски социализам критикује у име 
чистог разума ово економско уређење које постоји. 
Практични социализам налази, пре свега, једну 
класу која има разлога да буде тим уређењем 
незадовољна, па, пошто је организује за борбу, 
протестује противу њега у њено име, а не у име 
чистог разума. О утопијском социализму не мора 
се водити рачуна: баш нека би се доказало да је 
та реформа коју предлаже, рационална, то не би 
значило много: све што је рационално није у исто 
време и могућно. С практичним социализмом 
ствар стоји друкчије: о тој класи, коју је он ор- 
ганизовао за борбу, мора се водити рачуна; баш 
да су њене тежње и нерационалне, она представља 
известан quantum снаге, који не може остати без 
икаква дејства. До Карла Маркса владао је уто- 
пијески социализам, који се обраћао на општу свест, 
а не на интерес једне класе. Тај социализам дао 
је доста интересантних списа, али они нису имали 
увек ни онолико практичног успеха колико бољи 
тенденциозни романи. С Карлом Марксом настаје 


1) Kautsky, Agrarfrage, стр. 129. 

преокрет: Марке схвата социализам као програм 
једне одређене класе, класе радника, — и, у ствари, 
социализам није никада био тако јак, као кад се 
од једне доктрине претворио у једну партију. 
Коме од ова два социализма припада Светозар 


Марковић, није тешко одредити. Он је замерао 


Марксу што је нашао принципе који важе само 
за једну одређену класу у једном одређеном дру- 
штву. Он није разумео у чему је снага Марксизма. 
Он је тражио неке општије принципе, којима ће 
се сви људи без разлике класа моћи одушевити, 
држао је да је те принципе нашао код Чернишев- 
скога, и онда је намеравао да чистим аргумен- 
тисањем придобије свет за њих. Очевидно, он је 
био жртва утопијског социализма. 


а 


П. — СРБИЈА У ЊЕГОВО ВРЕМЕ. 


У свом првом политичком чланку „Наше 06- 
мане“, који је написао још као државни питомац 
у Цириху, и због кога је изгубио државну помоћ, 
Светозар Марковић вели ово: „Ја као прву по- 
требу у Србији сматрам уништење бирократског 
система“. Ту потребу доказиваће он за све време 
свог публицистичког рада; мисао о укидању биро- 
кратског система налази се у основи свих његових 
расправа и чланака; као Маркс противу капита- 
лизма, тако је Марковић био пошао у борбу про- 
тиву бирократизма. 

Пре него што бисмо прешли на његову критику 
бирократског система, морамо, бар у најкраћим 
цртама, представити социално стање Србије седам- 
десетих година, кад је Марковић почео свој пу- 
блицистички рад. Без тога немогуће је разумети 
зашто је он за предмет својих напада изабрао баш 
бирократски систем, и зашто су његови напади 
толико дејства имали, да се, и после његове смрти, 
још годинама говорило о укидању бирократског 
система. 

· Хатишерифом од 1830. српски је сељак био 
ослобођен турских спахија, и с њима спахијског 
система уопште. Он је постао сопствеником оне 
земље коју је обрађивао. Кад се узме да је, још 

1859. 90°/o целокупног становништва наше земље 
живело од земљорадње,!) онда излази да је код 
нас мање више цео свет био газда, имао своје 
парче земље. После тридесете године ми смо дуго 
времена живели у уверењу, да смо решили соци- 
ално питање боље него ма који други, да код нас 
нема сиротиње, да је Србија рај малих сопственика. 


Ово је уверење исповедала не само публика 
него и влада, која се после 1880. престала ба- 
вити сељаком, као да је његово благостање било 
једном за свагда обезбеђено. Кнез Милош је, истина, 
сматрао да за сељака има још доста да се учини, 
да је он неук и не врло раден, и да га стога 
треба влашћу надзиравати, управо руководити у 
његовим пољским пословима. Својом пољском уред- 
бом од 5. јула 1837. № 2038,2) он је наређивао 
колико се дана мора од кога усева посејати, до 
кога се рока који пољски посао мора свршити, 
како ће кметови и њиме у то доба заведени еко- 
номи натеривати људе да по овој уредби раде 
итд. Али пошто је Кнез Милош једном пао, сељак 
је био сасвим остављен сам себи. Под Кара-Ђор- 
ђевићем ми се готово искључиво бавимо органи- 
зовањем власти. Кнез Милош није био велики ор- 
ганизатор; он је ослободио земљу, али је није 
уредио; за све време своје владе управљао је без 
писаних закона, држећи све власти у својим ру- 
кама, сабивши целу земаљску управу у кнежевеку 
канцеларију. Тек се после њега одвајају власти 
једна од друге, организују министарства и судови 
у правом смислу речи, издају писани закони. Ова 
се западњачка организација власти није дала тако 
лако увести у једној земљи која је до јуче била 
турски пашалук. Истина „устројенија“ за све ва- 


1) Државопис Србије, 1. 
*) Објављена у „Српским Новинама“ 1859, Бр. 101. 

жније власти била су, с помоћу Срба правника из 
Аустрије, састављена за две три године, али чим 
су се стала примењивати, видело се да се морају 
дотеривати „према нашим приликама“, и то је 
дотеривање после трајало годинама. Што је главно, 
пошто cy поједине власти са својим звањима биле 
„устројене“, требало је та звања попунити, и онда 
се тек осетило да ми немамо за њих људи. Све 
су власти дејствовале по писменом поступку, а у 
Србији су писмени људи била таква реткост, да 
је још 1866. на хиљаду становника долазило 42 
писмена. !) Све су власти биле у свом раду везане 
писаним законима, а у Србији још није било шко- 
лованих правника, већ су се морали тражити међу 
аустријским Србима. Бирократски систем био је 
код нас заведен, пре него се имао чиновнички 
кадар у самој земљи. Од 1842. до 1858. наша је 
главна брига да међу „отечественим синовима“ 
створимо тај чиновнички кадар који нам је недо- 
стајао. Школска се настава упућује у том правцу 
како ће држави лиферовати чиновнике. Све су 
гимназије класичне; реалке ће се почети заводити 
тек под кнезом Михаилом. Тадашњи лицеум, и 
ако се дели на филозофију и права, у главном је 
правна школа, јер филозофија на њему служи као 
увод у права. Питомци, који се шиљу на страну, 
шиљу се готово без изузетка за права. У Србији 
је тада тако велика тражња правника, да сеи 
не помишља да је народу, поред правног обра- 
зовања, потребно још какво. На Петровекој Скуп- 
штини (1848.), два окружја, београдско и крагу- 
јевачко, и депутат Лицеума захтевају да се уведе 
и једна школа за „Економију“, али влада ову 
молбу не уважава, јер нема људи и — новаца.) 


1) Државопис Србије, Ш. 
2) Зборник, IV. 

Таква се једна школа, ради унапређења земљо- 
радње и сточарства, установљава тек 1853., у Топ- 
чидеру,!) али с тако мало успеха, да се после 
неколико година мора, по захтеву Св. Андрејске 
Скупштине, затворити. За све то време док се 
тако систематски радило на стварању чиновничког 
реда, маса земљорадничка није имала легална 
начина да своје потребе изрази. Устав од 1838. 
није био ни поменуо Народну Скупштину: кнез 
је владао са Саветом, “чије је чланове постављао 
он, а није бирао народ. Под Кара-Ђорђевићем 
Народна је Скупштина била сазвана свега два пут; 
1848. и 1858. Под таквим околностима влада је 
могла годинама не знати шта се у народу дешава, 
и од чега он пати. 

Међутим, у народу је, одмах после ослобо- 
ђења, наступио економски преображај, чије су се 
последице стале живље осећати управо пред пад 
Кара-Ђорђевића. Под Турцима, ми смо живели у 
задругама, чији се економски значај састојао у 
томе, што су њихови чланови производили, бар 
у главном, за своју потрошњу а не за продају. 
Свака је задруга имала да буде, с економског 
гледишта, сама себи довољна. Сем соли и гво- 
жђарија задруга је сама производила и правила 
све што јој је требало. Њени чланови, повучени 
због турског зулума у планине, слабо су долазили 
у додир с варошким животом, који би у њима 
пробудио потребе које се у задрузи не би могле 
задовољити. Новац им је био потребан готово је- 
дино за порез. Са ослобођењем настаје нагло ра- 
спадање задруга. Оно се објашњује тиме што је, 
под промењеним приликама, задрузи било немо- 
гуће производити само за своју потрошњу. Она 
је морала све више производити и за своју пијацу, 


1) Зборник, УП. 

а то њеној природи није одговарало. После осло- 
бођења, село и варош ступају у живљи саобраћај. 
У вароши сељак налази пијацу за своје производе, 
у исто време кад у додиру с њоме добива нове 
потребе, због којих мора своје производе претва- 


рати у новац. Сељак познаје механу, сељанка ду- 


ћан; убрзо, механе и дућани отварају се и по 
селима. Чланови задруга почињу трошити што 
нису сами произвели, услед чега су принуђени 
да у будуће и они производе за друге а не само 
за себе. Ко купује, мора и да продаје. То је главни 
узрок што се у задрузи јавља производња за пи- 
јацу. Тек после њега може се поменути утицај 
државне администрације, која је својим системом 
новчане порезе натеривала задруге да један део 
својих производа претварају у новац. Истина, и 
под Турцима сељак је плаћао добар део пореза 
у новцу, али тек од ослобођења, управо од 1835., 
он плаћа сав порез у новцу. До 1885. народ је, 
поред пореза у новцу, давао и порез у земаљским 
производима, у виду спахијског десетка; те го- 
дине, пак, Кнез Милош, прикупљајући све порезе 
у једну округлу суму, замењује и спахијски десе- 
так новчаним порезом, са чега лични порез за 
једно полгође скаче, одмах, од 17 гроша на 30.:) 
Услед развијенијих потреба својих чланова, а не- 
што и под притиском државних намета, задруга 
постепено прелази из натуралне привреде у нов- 
чану. С новчаном привредом пак, она се не да 
никако сложити. Живети у задрузи, могућно је 
дотле докле се производња појединих задругара 
не процењује у новцу: кад се не зна вредност 
ничије производње, нико и не пита шта је чије. 
Код производње за пијацу, сваки је задругар у 


1) Мита Петровић, Финансије и Установе обновљене Србије 
до 1842. Crp. 321, 430—483. 

у стању израчунати до последњег гроша своју 
личну зараду, и у толико му је теже трпети да 
се његово не разликује од туђега. По својој при- 
роди новчана је добит дељива: стога и у за- 
друзи сваки тражи свој део, чим она стане пре- 
тварати своје производе у новац. 

Једном раздружен, сељак је осећао све јачу 
потребу новца. С једне стране, он је морао много 
више куповати него док је живео у задрузи: ево- 
јом личном производњом он није био у стању 
онако намирити све своје главније потребе, као 
што су се заједничком производњом у задрузи 
могле намирити све главније потребе њених чла- 
нова. С друге стране, изашавши из задруге, он 
није прекинуо са извесним обичајима који су били 
постали у задрузи, а који више нису одговарали 
економској снази инокосног сељака. Славе, свадбе, 
даће, задушнице сваки је домаћин давао и даље 
на онај исти начин како су се оне давале у доба 
задружног живота. Славе су трајале по неколико 
дана, даће и задушнице биле су као и славе; a 
што се тиче свадба, било је примера да је обична 
сеоска свадба стајала по сто дуката.) 

У овој потреби новца сељак се често одавао 
шпекулисању. Он је напуштао земљорадњу, ради 
механисања, трговања са стоком, држања ситни- 
чарских дућана. Невешт трговачким пословима, 
радећи с туђим парама, а дајући лако на вере- 
сију, он је у оваквим предузећима најчешће губио 
п оно што је имао, место да се помогне. Услед 
тога, педесетих година, тражи се са свих страна 
ограничење слободе трговине, тако да сељак не 
може трговати, док не докаже пред влашћу да има 
довољно капитала, и не добије од ње допуштење.) 

1) „Српске Новине“, 1858, Бр. 87; 1859, Бр. 83. 

2) С. Н., 1857, Bp. 31; 1858. Бр. 5; 1859, Бр. 80, 98. 

Овакви су се захтеви понављали, после, од Скуп- 
штине до Скупштине; чак у Скупштини од 1873. 
протестује се што „данас може сваки ђаво трго- 
вати“, па се предлаже да капетан држи једну 
књигу, где ће се морати записивати сваки који 
хоће да тргује.) 

Ако је био изложен опасности онај сељак који 
би се бацио на трговање, није био сасвим обез- 
беђен ни онај који би радио само земљу. Без 
знања и капитала, с примитивним алатима, пра- 
знујући из сујеверја преко сто дана у години, не 
врло раден, јер у задрузи није свикао већим напо- 
рима, сељак је једва производио колико му је било 
најпотребније. У осталом, ненавикнут да штеди, 
почем вредност новца још није знао, он није остав- 
љао на страну ни онда кад је могао. Неродна 
година затицала га је без уштеђивана из ранијих 


родних година. Сваки већи издатак — сахрана 
или женидба у кући, куповина волова, неки пут 
и порез — затицао га је без готовине. Мало је, 


дакле, требало, па да се сељак који је радио зе- 
мљу, запетља као и онај који је шпекулисао. 
Томе је нарочито доприносила та околност 
што је код нас прелаз из натуралне привреде у 
новчану био извршен, пре него се и почело ми- 
елити на организовање земљорадничког кредита. 
Кад год би био принуђен да узаима, сељак се 
морао обратити приватним зајмодавцима, који су 
по правилу били зеленаши. У једном се распису 
Министарства Унутрашњих Дела из 1852. помиње, 
да сељак плаћа на дукат цванцик месечна инте- 
реса, а на пет дуката дукат.?) Био је један случај 
да је сељак узајмио четири дуката, под условом 
да од 14. фебруара до 23. априла, дакле за шез- 


1) Протоколи, erp. 311—2. 
ВОН. "1857, Бр. 28. 

десет осам дана плати шездесет гроша интереса.) 
Зеленашење су почели механџије и дућанџије, који 
су обично били Цинцари и Гоге; у нашој земљи 
Цинцари и Гоге играли су ону исту улогу коју 
на другом Јевреји. Кад се пак видело, како је 
зеленашење лукративан посао, зеленашити је по- 
чео сваки ко је имао новаца. Дат под интерес, 
новац је доносио више него уложен у какво било 
привредно предузеће. Почев од слугу и трговачких 
калфа?) па до чиновника и кметова, цео је свет 
давао своју готовину на зајам. Чиновници и кме- 
тови узимали су обично из јавних каса новац под 
обични интерес, па га давали сељаку на зеле- 
нашки. Овако cy се, нарочито, председници оп- 
штина и срески капетани користили општинским 
новцем, који је, дуго времена, био на њихову 
пуном расположењу.?) У већ поменутом распису 
Министарства Унутрашњих Дела тврди се да се 
поједини чиновници уортачују са зеленашима „да 
на овај нечовечни начин своје капитале умно- 
жавају“. 

Педесетих година, многима је људима изгле- 
дало да се наш сељак ослободио спахија само 
стога, да би могао пасти у много теже ропство 
зеленаша. Наводили су се примери, како је један 
зеленаш, само 1856., имао 164 парнице и 141 по- 
стављену интабулацију. Други, опет, поднео је 
суду једну облигацију, по којој му је неки сељак 
дуговао 10.000 ока кукуруза, и та је облигација 
носила нумеру 765.4) Говорило ce да има зеле- 
наша који имају земаља колико једанаест до два- 
наест сељака заједно. Знало се за срезове, на пр. 


јасенички, где су читава села прелазила у руке 


С. Н., 1858, Бр. 27. 

С. Н., 1858, Бр. 58, 75. 

С. Н., 1858, Бр. 75; 1859, Бр. 8 (10 новембар). 
С. Н., 1857, Bp. 26. 

"неколико зеленаша. „Ако се не нађе лека“, стоји 


у једном допису из тог доба, „сељак ће постати 
мужик својих зајмодаваца“.!) 

Влада је била извештена о презадужености 
сељака почетком педесетих година, али она је 
налазила да се „никакве предохранителне мере 
овде прописивати не могу“. Она је стога упу- 
тила власт да саветује народу да се од давања 
претераног интереса чува.“ Ако је влада остала 
овако равнодушна, није јавно мњење. Кад се, по- 
сле Кримског Рата, осетила у земљи јака новчана 
оскудица, „Српске Новине“ покрећу питање о пре- 
задужености сељака. Из броја у број оне објављују 
чланке и дописе о зеленаштву као о главном пи- 
тању тога момента. У то време, Милован Ј анковић 
предлаже „да се с удовичким и школским фондом 
споје све општинске, црквене и пупиларне касе 
у један главни зајмодавни фонд, који би био банка 
за све имаоце непокретних добара, и који би отво- 
рио своје филијале по целој земљи“.?) Тај би фонд 
имао задатак да, давањем зајмова с умереним ин- 
тересом. узбије зеленаштво. Питање о презадуже- 
ности сељака толико је покренуто у јавном мнењу 
1858., да се од кнеза Милоша, после његове ре- 
стаурације, очекује да се, у првом реду, тим пи- 
тањем забави. Услед тога, кнез Милош издаје, 3. 
октобра 1859., ову наредбу Министарству Правде: 
„Кад год дужник, од кога поверитељ наплату 
дуга судом тражи, изјави да је дуг прекомерним 
интересом нарастао, он ће бити дужан показати 
под заклетвом, колики је дуг најпре био“. Та се 
заклетва, ради веће сигурности, морала полагати 
у цркви, пред окружним протојерејем, у присуству 


1) С. Н., 1858, Bp. 31. 
2) Зборник, УП. 
3) С. H., 1858, Бр. 34. 

једног судије и председника суда.) У истом сми- 
слу, законик о грађанско-судском поступку од 1860. 
прописивао је, да дужник може заклетвом у цркви 
доказивати да му је у облигацији противузакони 
интерес урачунат (чл. 119 и 161). Овом преком 
мером, која је готово уништила доказну моћ обли- 
гације, која је оставила повериоца на милост дуж- 
нику, и која се „у интересу јавног кредита“ мо- 
рала укинути одмах крајем 1860.,°) кнез Милош је 
мислио да пресече ствар са зеленашким дуговима 
који су се били затекли. 

Одбор Св. Андрејске Скупштине хтео је да 
се иде још и даље, Он је позвао владу да све јавне 
фондове и „свој капитал за позајмљивање“ са- 
стави у један кредитни завод, који би својим 
облигацијама исплатио све дугове у земљи, за- 
мењујући све приватне зајмодавце у њиховим 
правима наспрам задужених сељака.) Од овог 
предлога усвојена је само та идеја, да држава 
установи један велики кредитни завод. Сељак се 
није задуживао од беса, већ зато што му је оди- 
ста требало новаца. Докле су год зеленаши били 
једини који су давали на зајам, он се морао њима 
обраћати. Ако је држава рада да га од њих из- 
бави, нека му она понуди зајам под повољнијим 
условима. Ова се идеја остварује под кнезом Ми- 
хаилом: 12. августа 1862. излази закон о Управи 
Фондова, којој се дају на руковање не само сви 
дотадашњи јавни фондови, већ и пупилски и де- 
позитни новци којима су дотле судови руковали. 
Али тим заводом, који није имао филиале у уну- 
трашњи, који је давао зајмове само на непокретну 
залогу, у већим сумама и на врло дуге рокове, није 
још био организован земљораднички кредит у пра- 


1) С. Н., 1859, Бр. 120. 
2) Зборник, ХШ. 
5) С. Н., 1859, Бр. 83. 

вом смислу. Установљена поглавито ради тога да 
одврати сељака од зеленашких зајмова,!) Управа 
Фондова није довољно одговорила свом задатку. 
Претерано је рећи да су се њоме користили само 
трговци и чиновници, — користили су се и се- 
"љаци, али ипак стоји то, да су највише новца 
дигли из ње београдске газде да назидају куће, 
па онда сами зајмодавци, за које је то била из- 
BpcHa операција узимати од Управе на 6%, па 
онда давати другима по 12%, а опет остати у 
границама законог интереса. Сељак се релативно 
најмање користио Управом Фондова, и то из овог 
разлога. Они који су с узајмљеним новцем зидали 
куће, или који су тај новац давали под интерес, 
упуштали су се у предузећа која су им толик 
доносила, да су могли отплаћивати свој дуг код 
Управе Фондова. Сељак, напротив, при ондашњим 
саобраћајним средствима, и на ондашњем ступњу 
наше пољопривреде, није могао употребити узај- 
мљени новац довољно производно; у неродним 
годинама, шта више, он није ни мислио да га 
употреби производно, већ га је трошио чисто на 
своју исхрану. Из тог разлога њему није било 
лако отплађивати дуг Управи Фондова, и ова је 
била принуђена да му продаје имање, као и зе- 
ленаши што су чинили.) 

На основу овог искуства, издаје се 1871. за- 
кон о окружним штедионицама. По том закону 
имале су се постепено отворити по свима окру- 
зима штедионице, које би, по правилу, давале зај- 
мове само становницима свога округа. Биле су 
намењене поглавито земљорадницима, који су мо- 
гли дићи зајам и без непокретне залоге, на „лично 


1) Протоколи Народне Скупштине, 1864. Састанак У. Извештај 
министра финансија. 

2) Протоколи Народне Скупштине, 1871, стр. 280, 280 j: 1873, 
етр. 318, 586, 594: 1875, стр. 1845. — „Јединство“, 1872, Бр. 89. 

јемство своје општине“. Тенденција је закона била, 
да штедионице служе за мање позајмице какве 
су код Управе Фондова биле немогућне. Најмања 
сума за позајмљивање била је стога спуштена на 
пет дуката, али је, © друге стране, била учињена 
погрешка, те се највећа сума подигла на пет сто- 
тина дуката.) Док се Скупштина сетила да то 
исправи, утврђујући највећу суму на сто дуката,“) 
новац из штедионица већ су били разграбили, у 
виду већих позајмица, они људи, којима је он тре- 
бао за шпекулисање, и ради којих штедионице 
нису ни биле установљене.?) Тако је прошао и тај 
покушај са штедионицама, које су, у осталом, биле 
отворене само у пет округа. 

Ни Управа Фондова ни окружне штедионице 
нису биле довољне да сачувају народ од зеленаша. 
Морала су се употребити драстичнија средства. 
Још 1836., кнез је Милош решио да се у селима 
„на кућу, баштину, два вола и краву“ нико за- 
дужити не може. Овим је хтео обезбедити поро- 
дици један део имања који ни њен старешина 
није смео упропастити. По законику о грађанско- 
судском поступку од 1865., тај део имања обезбеђен 
породици износио је два дана земље (5 471). 
Почетком седамдесетих година један посланик 
који је заслужио да му се име не заборави, Ди- 
митрије Јовановић, дошао је на мисао да ову 
законску одредбу, која је првобитно имала да 
обезбеди породицу од њена старешине, прошири 
тако да њоме обезбеди овог последњег од зеленаша. 
Иницпативом тога посланика Скупштина је 1878. 
одлучила да сељак не може ни задужити ни про- 
дати пет дана земље. Она два дана која по за- 


1) Зборник, XXIV. 

=) Зборник, ХХУ. 
sg ја, Протоколи Народне Скупштине, 1873, стр. 313; 1874, стр. 
А? ет 83. 


СРБИЈА У ЊЕГОВО ВРЕМЕ 3a 


конику од 1865. није смео задужити, била су по- 
требна да би исхранио породицу; ових пет дана, 
да не би пао у сиротињу. Прво се, дакле, покушало 
да се сељак посредно одврати од зеленашких 
зајмова, и у том су циљу били установљени кре- 
дитни заводи, код којих се могао добити зајам по 
умерен интерес. Кад ово није помогло, онда се 
прибегло непосреднијим мерама, и сељаку је, у 
ствари, било забрањено да се, преко извесне гра- 
нице, задужује код приватних зајмодаваца. У 
тренутку кад је изгласан, закон од пет дана на- 
зван је „законом народног благостања“. Факт је 
да је тим законом питање о презадужености се- 
љака било, за онај мах, скинуто с дневног реда. 

Постављено пред јавно мњење одмах после 


Кримског Рата, то га је питање занимало читавих 


двадесет година. Народна Скупштина, васпостав- 
љена 1858., није давала да се оно иза тренутак 
заборави. Састављена махом од сељака, она се, 
за разлику од Савета, увек радије бавила економ- 
ским питањима него чисто политичким; тада, као 
и доцније, она је више личила на један велики 
привредни савет него ма на што друго. У осталом, 
после 1858., настају изузетно рђаве године за се- 
љака, — настају суше, настају поплаве, — у року 
од седам година две, и то велике, — настаје, 
најзад, почетком седамдесетих година новчана 
криза, која је у то време владала и у западној 
Европи. Услед тог стицаја околности, стање сељака 
изгледало је, седамдесетих година, необично очајно. 
Новине из тога доба тако су претрпане економским 
чланцима, да све без изузетка личе на данашњи 
„Трговински Гласник“ комбинован с данашњим 
„Тежаком“. Више се не мисли да је Србија земља, 
којој се на њеном социалном стању може само 
завпдети. Увиђе се јасно да је наш сељак колико 
слободан толико и сиромашан, и да ће он убрзо 
3 


34 СВЕТОЗАР МАРКОВИЋ 


изгубити своју слободу, ако се његов материални 
положај не побољша. Тешкоћа је, међутим, у томе, 
како да се његов материални положај побољша. 
Требало је подићи пољопривреду на виши ступањ, 
а за то се тражило много више капитала но што 
га је тада у земљи било. Како је увек лакше ви- 
кати на узрочнике једног злог стања, него мислити 
о томе како да се из њега изађе, то се и седам- 
десетих година викало са свију страна на биро- 
кратски систем, који је сада био крив и зато 
што наш сељак није просвећен и имућан. Не само 
да се режиму од 1842. замерало што је занемарио 
„економеку управу“ земље, него се стала сумњи- 
чити и корисност оних установа које су под њим 
биле постале. Ако смо раније, с највећом журбом, 
радили на завођењу модерне администрације и 
судства, сад смо били вољни да одбацимо и ту 
администрацију и то судство. Ове су нам ствари 
изгледале без велике вредности, кад се под њима 
социално стање сељака није поправило него без 
мало погоршело. Седамдесетих година, цео је свет 
разочаран о бирократском систему, и тражи „про- 
стију“ администрацију и судство: чак консерва- 
тивни „Видов Дан“, лист Милоша Поповића и 
Матије Бана, предлаже да се укину окружна на- 
челства и окружни судови.!) Упоредо с тиме, за- 
хтева се преображај наставе у практичнијем духу: 
у гимназијама нека се обрати највише пажње на 
живе језик и природне науке, у Великој Школи на 
техничке. „Ствар је најпрече потребе да се оснује 
техничка школа у правом смислу њеном“.?) Пре се 
спас очекивао од правника, сада од техничара и 
природњака. На владу се наваљује да ради на уна- 
пређењу пољске привреде: 1869. постаје једно по- 
љопривредно друштво с државном субвенцијом; 


1) 1874, Bp. 35, 160. 
*) „Видов Дан“, 1870, Bp. 49, 106, 134. 

1870. установљава се једна земљоделско-шумарска, 
школа; исте године, приређује се и једна изложба 
земаљских производа. Обузети мишљу да се пољо- 
привреда не може подићи без индустрије, а да за 
индустрију треба капитала, ми приступамо осни- 
вању новчаних завода с оном истом журбом с којом 
смо раније оснивали надлештва и звања. Тако, 1869. 
постаје „Прва Српска Банка“; 1870. „Кредитни За- 
вод“, за њима, убрзо, „Прва Београдска Заједница“, 
„Смедеревска Банка“, „Пожаревачка Банка“ и др. 

Од прилике у то време (1870.), Светозар Мар- 
ковић враћа се у Србију. Он има да говори једној 
публици која је већ заинтересована економским пи- 
тањима, којој изгледа да сељак пропада, и која је 
довољно охладнела према бирократском систему. 
Његова оригиналност неће бити у томе што ће тој 
публици рећи, да и у Србији постоји једно социално 
питање, и да је оно важније од свију других. Његова 
оригиналност неће бити ни у томе, што ће за то пи- 
тање учинити одговорним бирократски систем. Он 
ће, истина, све то рећи, али у том погледу неће бити 
велике разлике не само између њега и либералне 
„Будућности“, или полулибералног „Јединства“, 
него чак неће бити разлике ни између њега и кон- 


сервативног „Видов Дана“. Оригиналност његова, 


показаће се тек у његову предлогу, како да се код 
нас социално питање реши. На бирократски систем 
викали су сви, али нико није смео тврдити да га 
треба укинути, већ само да га треба упростити. 
Марковић ће куражно тврдити да га треба укинути. 
Његово увођење он ће сматрати као фаталну погре- 
шку, од које настаје наше економско назадовање, и, 


следствено, тражиће да се мање више вратимо на 


оно стање ствари које је увођењу тог система прет- 
ходило. Реакција која се противу бирократског си- 
стема стала осећати још раније, достиже у списима 
Светозара Марковића своју крајну тачку. 

3* 

Ако се Светозар Марковић није задовољавао 
упрошћењем бирократског система, већ је тражио 
његово укидање, то је, на првом месту, било стога, 
што је он стање Србије видео црњим но његови 
сувременици. Они који су били највећма узбуњени 
презадуженошћу сељака говорили су само о ње- 
говом социалном пропадању, предеказујући да ће 


земља прећи из руку сељака у руке његових по- 


верилаца. Марковић је ишао и даље. Он је твр- 
дио да је народ, и у својој целини узет, стао си- 
ромашити. Народ, говорио је он, полагано крњи 
свој капитал, умањује своја средства производње, 
и, следствено, све мање производи. Не само да 
је економска самосталност сељака у опасности, већ 
и економски напредак народа. 

Социално пропадање сељака и економско на- 
задовање народа треба двојити једно од другога. 
Економски напредак једног народа зависи од ње- 
гове производне снаге; економско благостање је- 


дног реда у народу зависи од величине његова 


удела у подели произведених добара. Сасвим је 
могућно, да се и код несмањене, или чак и по- 


· већане производне снаге једног народа, смањи 


удео једног извесног реда у подели произведених 
добара, и тако да, без економског назадовања на- 
рода, наступи социално пропадање тога реда. У 

првој половини XIX века на Западу се могло 
видети како народно богатство расте, у исто време 
кад се радничка маса пролетарише. Али кад с 
осиромашењем једног реда у народу не мора ићи 
упоредо и осиромашење целог народа, онда ни 
код нас, говорећи, наравно, сасвим уопште, и 
апстрахујући од наших специалних прилика, за- 
дужење сељака и нестајање мале сеоске сопстве- 
ности није морало значити опште економско на- 
задовање. | 

Марковић није у свом резоновању довољно 
двојио та два процеса један од другога. Он је 
доказивао оба једновремено, и онда му се деша- 
вало да је мешао доказе о социалном пропадању 
сељака © доказима о економском назадовању на- 
рода. Неки његови чланци — „Наш Економски 
Напредак“ и „Од куда долази наша сиромаштина“ 
— изгледају стога збуњени. Ради бољег прегледа, 
ми ћемо покушати да одвојимо те две разнородне 
теме које је он доказивао. Ми ћемо испитати, прво, 
његово разлагање о економском назадовању на- 
рода, па онда његово разлагање о социалном про- 
падању сељака. Понављамо, пак, да је, по Мар- 
ковићу, и за једно и за друго био крив бирократ- 
ски систем. 

Његово разлагање о осиромашењу целог на- 
рода, а не само сељачког реда, да се свести на 
ово. Као појединац, тако и народ треба више да 
производи него што троши. Иначе, мораће тро- 
шити готовину, докле не осиромаши. Један ће 
народ моћи само онда одговорити овом правилу, 
ако се у њему непроизводне класе не буду мно- 
жиле несразмерно према производним класама, — 
ако број оних који троше не расте брже него број 
оних који производе. Док смо били турска раја, 
код нас није било непроизводних класа, — морали 
смо производити сви. Тек од ослобођења издваја 


КРИТИКА БИРОКРАТСКОГ СИСТЕМА 39 


се једна класа која, зато што се стара о општим 
пословима, није више дужна да производи. Та су 
класа чиновници. Пошто су они престали произ- 
водити сами што им треба, њима се морала од- 
редити плата, како би могли куповати производе 
туђег рада, а кад су једном стали тражити про- 
изводе туђег рада, постао је одмах потребан један 
ред људи који ће посредовати између њих и про- 
извођача. Тако, једна непроизводна класа, чинов- 
ници, ствара другу непроизводну класу, трговце 
[непроизводни, ови су последњи у толико што 
врше чисто посреднички посао]. Самим тим што 
су те две непроизводне класе постале, број се 
произвођача смањио. Овај губитак у производним 
снагама ваљало је накнадити савршенијим начи- 
ном производње; међутим, ми смо продужили 
да производимо оним истим примитивним ала- 
тима којима и дотле. Што је најгоре, док се 
производна моћ у народу умањавала, дотле су се 
а потребе непроизводних класа све више разви- 
јале. Код чиновника, нарочито, оне су се толико 
префиниле, да су могле бити задовољене само 
страном фабричком производњом. Највећи део чи- 
новничких плата троши се на луксузне предмете 
увезене са стране, што значи, да иностранство 
преко чиновника извлачи новац из земље. Због 
тог непроизводног трошења чиновништва, његова 
експлоатација сељака мора ићи и на економско 
упропашћење земље. Јер сав новац, који пређе из 
руку сељака у руке чиновника, самим тим излази 
из земље. Ha Западу капиталисти експлоатишу 
истина раднике, али их експлоатишу ради тога, 
да би јаче развили своју производњу у земљи. 
Код нас, пак, чиновници могу експлоатисати се- 
љаке само ради тога, да би јаче развили своју 
потрошњу на страни. Чиновничко је експлоатисање 
горе него капиталистичко, јер оно ствара проле- 

таријат без капиталиста. Код таквог стања ствари 
јасно је, да код нас социјално пропадање сељака 
мора бити истоветно са економским пропадањем 
народа. 

Овај закључак, до кога се долази дедуктивним 
путем, потврђује се статистичким подацима. У 
исто време, кад се са свију страна чује да је се- 
љак презадужен, државна статистика даје доказа 
да је народни капитал окрњен. Главна грана на- 
родне привреде, то је сточарство; у тој грани 
средства производње представља стока за при- 
плод, тако звана крупна стока. Ако народ буде 
морао ту стоку да продаје, он ће моћи све мање 
стоке да производи, — у главној грани своје про- 
изводње удариће натраг. По статистичким подат- 
цима излази да је наш извоз стоке, из године у 
годину, све слабији. Вредност извезене стоке из- 
носила је у чаршијеким грошевима: 


/ 

1862/3 70,008.776 

1862/4 38,140.771 

1867/5 47,561.807 
Ово се објашњује само тиме, што је народ 
умањио своју крупну стоку, те није више у стању 
да производи онолико стоке колико пре. А ако је 
умањио своју крупну стоку, то је дошло од туда, 
што је у оскудици новца морао и њу да продаје. 
Постоји, истина, претпоставка, да сточарство опада 
стога што се ратарство подиже, али ову претпо- 
ставку ваља a priori одбацити. У Србији сточар- 
ство још једнако доноси више користи него ра- 
тарство, и стога нико неће драге воље занемарити 
сточарство, да би могао више радити на ратарству, 
на коме је сигуран да ће мање добити. У осталом, 
кад би сточарство одиста опадало због ратарства, 
извоз би хране морао јачати докле извоз стоке слаби. 
Али, опет по статистичким податцима, извоз хране 

слаби као и извоз стоке. Вредност извезене хране 
износила је у чаршијски грошевима: 


1867/3 3,707.335 
1867/4 2,566.058 
186*/5 546.307 


Сумње, дакле, нема, да је једини узрок еве 
слабијем извозу стоке то, што народ једнако ума- 
њује своју крупну стоку. Сељачки ред губи земљу, 
без које му нема самосталности; народ као целина 
губи стоку у којој лежи све његово богатство. Cp- 
бија иде натраг, и у социалном, и у економском 
смислу.!) 

Претрес ове Марковићеве тезе почећемо тиме, 
да ли се, у његово време, одиста могло доказати, 
да је народ у економском назадовању. Само тако, 
ако би се претходно то доказало, имало би сми- 
сла расправљати и о оном другом, — да ли то 
назадовање долази услед тога што чиновништво, 
као што вели Марковић, експлоатише сељака. 

Пре свега имамо да утврдимо две методске 
погрешке Марковићеве. (1) Он је дао статистичке 
податке само за три године: то је сувише мало, 
да би се мегли извести икакви закључци о еко- 
HOMCKOM напредовању или назадовању земље. На- 
рочито је важно, да у том времену од 1862. до 
1865., за које Марковић даје податке, има две 
рђаве, неродне године: 1863. и 1864.7) (2) Мар- 
ковић не даје укупан преглед нашега извоза и 
увоза: он економско стање земље цени искључиво 
по извозу појединих артикала, који могу бити 
главни, али нису једини. Кад се узму наш извоз 
и увоз у времену од 1862. до 1871. (почињемо 


1) Ц. Д. I. 1—17; П. 66—139; ТУ. 106—144: VI. 108—124. 
2) Извештај Министарства Финансија Народној Скупштини, 
1864. п 1867. 


"= 

истом годином којом и Марковић, а завршујемо 
оном годином, кад је он писао о нашем економ- 
ском назадовању), онда излази да је, с малим 
изузетком, расла и вредност нашег извоза и вре- 
дност нашег увоза. Вредност нашег извоза изно- 
сила је, у динарима, 1862.: 16,675.658, а 1871.: 
27,531.105; вредност нашег увоза, 1862.: 12.569.416, 
а 1871.: 27,488.097.") Према томе, баш у оном пе- 
риоду времена, у коме је Марковић опазио сим- 
птоме нашег економском назадовања, стално је ја- 
чала и наша произвођачка и наша потрошачка 
снага, што се с економским назадовањем не да 
никако помирити. 

Што се тиче једновременог опадања сточар- 
ства и ратарства, на шта је Марковић нарочито 
полагао, ствар стоји овако. Попис стоке извршен 
1866.?) није допуштао сумње о томе, да смо тада 
били сиромашнији стоком него у прво време по 


ослобођењу. Али, у пркос оним цифрама које jes: 


Марковић наводио, опадање сточарства стојало 
је у тесној вези с подизањем ратарства. Под Тур- 
цима, ми, због опште несигурности, нисмо могли 
ни мислити на ратарство; повучени у планине ба- 
вили смо се поглавито сточарством. Како је онда 
Србија била покривена шумом, а њено насеље 
слабо и раштркано, за сточарство су постојали 
особито повољни услови. После ослобођења на- 
сеље се нагло множи и уједно збија; шуме се крче, 
и услови за сточарство нису више онако повољни 
као пре. Али што смо губили у сточарству, то смо 
гледали да накнадимо у ратарству. Шума се истина 
крчила, али се зато окрчени простор обрађивао; 
испаше су и ливаде истина сужаване, али зато 
да би се њиве могле ширити. Ова промена у на- 


1) Владимир Јовановић, Статистичан преглед, стр. 257. 
“) Државопис Србије, ТУ. 

шем привредном животу помиње се у званичним 
публикацијама шесетих година: у „Државопису 
Србије“ (Ш, ТУ), и у Извештају Министарства Фи- 
нансија Народној Скупштини 1867. „Са 1865/6“, 
стоји у „Државопису“ (Ш), „настаје нова мена, 
наше извозне трговине у томе погледу, што је у 
оној години знатна и дотле незапамћена коли- 
чина ране у зрну извозити се почела“. Марковић 
пак завршује свој статистички преглед баш го- 
дином 18675, која је, опет по „Државопису“ (Ш), 
„предетављала последњу годину у којој је увоз жита 
у Србију јачи од извоза био“. Марковићев чла- 
нак, у коме се на основу статистике тврдило да 
с извозом стоке слаби упоредо и извоз хране, 06- 
јављен јеу „Раднику“, јуна 1871. („Наш Економ- 
ски Напредак“). Ми нећемо испитивати да ли је 
Марковић могао, 1871., знати за овај обрт који је 
наступио у нашем извозу хране пет година раније. 
Ми ћемо само продужити статистички преглед тамо, 
где је он код њега прекинут. Вредност извезене 
хране износила је у чаршијским грошевима: !) 


1866 6.605.132 
1867 19,276.884 
1868 42.101.726 
1869 9.562.702 
1870 11,014.398 


То су статистички податци о извозу хране у 
оним годинама које су претходиле Марковићеву 
чланку. И ако је за тих последњих пет година 
вредност извезене хране износила просечно преко 
15,000.000 гр. ч., Марковић је доносио своје за- 
кључке о развитку ратарства на основу података 
за 186'љ5, кад је вредност извезене хране била 
пала на пола милијуна гроша чаршијских. 


1) Државопис Србије, VI. 

Напредовање ратарства морало је ићи на 
штету сточарства; то је било фатално; ипак, сто- 
чарство је и на даље одржало прво место у наро- 
дној привреди. Закључци које је Марковић, на основу 
статистичких података за цигло три године, извео 
о апсолутном опадању сточарства, а не само 0 
релативном, били су погрешни. Истина, вредност 
је извезене стоке, у времену од 1862. до 1865., 
пала од 70,008.776 гр. ч. на 47,561.507 гр. з., 
али, у брзо за тим, она се почиње опет дизати. 
Она је износила у гр. чар.: *) 


1866 41,641.837 
1867 52,825.983 
1868 103,409.280 
1869 115,331.976 
1870 104,695.009 


Према овим статистичким податцима, тврдња 
Марковићева о нашем економском назадовању, — 
о томе како је наш народ остао без стоке, а није, у. 
накнаду зато, развио ратарство, изгледа неосно- 
вана. Народ није био остао без стоке, а био је развио 
ратарство: то је показивала државна статистика. 

Кад Марковић није успео доказати наш еко- 
номеки назадак, онда је излишно улазити детаљ- 
није у ону аргументацију којом је хтео утврдити 
одговорност бирократског система за тај недока- 
зани назадак. Доста је поменути основне погрешке 
његове аргументације. Он узима као да су се, код 
нас, тек после ослобођења почеле стварати, са 
чиновницима и трговцима, непроизводне класе 
којих дотле није било. Према томе, он савршено 
заборавља оне непроизводне класе које су пре 
ослобођења постојале: турског пашу и његове ор- 
гане, Грке и Цинцаре, који су живели по варошима 


1) Државопис Србије, VI. 

и бавили се трговином, а нарочито спахије, које 
су експлоатисале сељаке мало друкчије него чи- 
новници и трговци после ослобођења. Он једнако 
назива чиновнике „непроизводнима“, а то је по- 
грешно. Производан се рад не састоји само у ства- 
рању материалних добара, већ и у стварању оних 
услова, без којих би производња била немогућна. 
У те се услове, пак, мора рачунати и онај правни 
поредак који ствара држава. У уређеном друштву 
појединац производи много више него што би про- 
изводио у једном друштву где би владала анархија, 
и где би он највећи део своје снаге морао утрошити 
на одбрану своје личности и имања. Самим тим што 
је у чиновницима створен нарочити ред који се 
стара о правном поретку, сваки је појединац у 
стању да сву своју снагу обрне на производњу, 
из чега изилази да се установом чиновника про- 
изводња само појачава. Кад тако стоје ствари, 
онда је апсурдно називати „непроизводним“ један 
ред, без кога производња никада не би могла узети 
веће размере. На појединим местима својих списа 
Марковић је ово увиђао и сам. Он на пр. каже 
изреком : ,,...0a одржање реда и сигурности у раду 
и уживању, без чега радња не би била успешна, 
нужно је да у друштву постоје суд и законодав- 
ство, полиција (као чувар личности и имања), вој- 
ска и т. д. Е лепо. Ми заиста признајемо, да је 
све то нужно до извесне мере. Ми признајемо, да 
су ти радови заиста корисни у економском сми- 
слу, али само у толико, у колико су они заиста 
неопходни да се држи ред и сигурност“.:) Одиста 
пада чудновато да је Марковић држао да може, 
у исто време, тврдити и да су „радови“ чинов- 
ника, „економски корисни“, и да су чиновници, као 
ред, „непроизводни.“ У место што је саму установу 


1) Ц. Д. П. 114, 515. 

чиновника нападао с економског гледишта, Мар- 
ковић је у својој критици бирократског система 
имао да се задржи на другом једном питању, — 
на име, да ли се број чиновника није почео код 
нас несразмерно множити. Ово, наравно, још не 
значи да се на то питање могао добити потврдан 
одговор. Ма како ствари стојале данас, онда 
кад је Марковић писао несразмерно множење чи- 
новника било је тешко доказати. Од целокупног 
становништва долазило је, 1866., на пољску при- 
вреду 90.08°/o, на занате (у опште) 5.32°/0, на тр- 
говину 154%/, а на све остало 3.06°/0.1) У ово 
„све остало“ спадали су и чиновници, који cy 
са тих 1.54°/0 трговаца имали да представљају те 
непроизводне класе које cy се несразмерно мно- 
жиле на штету произвођача. C луксузом чинов- 
ника који истерује новац из земље Марковић је 
претерао као и с њиховом непроизводношћу. Он 
је сметнуо с ума, да сви чиновници не живе на 
исти начин, чиновници у унутрашњости не 
живе као они у Београду, нижи чиновници не 
живе као виши, — и да се, према томе, луксуз 
појединих чиновника не може узети као доказ о 
луксузу целог чиновничког реда, а најмање на 
основу тога закључивати, да се само укидањем 
тога реда може учинити крај нашем непроизво- 
дном трошењу на страни. Марковић је сметнуо е 
ума и то, да се противу луксуза чиновника има 
довољно јемства у томе, што је он самом природом 
ствари подведен под извесне границе. Те се гра- 
нице налазе у плати чиновника, која је утврђена 
законом, и која се не увећава аутоматски према 
све већем луксузу чиновника. Сва аргументација 
Марковићева изилази на то, да је наш народ окр- 
њио свој капитал, морајући да издржава једну 

тако непроизводну класу као што су чиновници. 
Међутим, кад се једног дана сетио да израчуна 
шта би народ добио, кад би се укинула сва по- 
реза, Марковић је нашао да би онда сваком по- 
реском обвезнику остало 240 гроша годишње. И 
тим поводом Марковић резонује овако: „Каква је 
то добит за једнога човека? Колико један човек 
може повећати своје благостање, ако му се сваке 
године поклони с неке стране по 4 дуката? А 
при том ваља узети у рачун, да је код нас свака 
пореска глава представник породице од nem душа! 
Ту долази на сваку душу мање од 50 гроша го- 
дишње, кад не би било порезе. То је управо мало 
више од — ништа.“ ђ Дакле, она иста пореза 
која, кад се узима од народа, значи крњење на- 
родног капитала, представљала, би, кад би се на- 
роду вратила, мало више од ништа. По том се 
најбоље види, на каквој чврстој основи стоји цела 
Марковићева аргументација. 

Осиромашење народа узетог у целини Мар- 
ковић није успео доказати. Што се тиче осиро- 
машења сељачког реда, Марковић је мислио да 
то не мора ни доказивати. Оно се седамдесетих 
година сматрало као доказано. Седамдесетих се 
година с презадуженошћу сељака, вероватно, пре- 
теривало. Факт је био неоспоран, да је сељак па- 
тио од зеленаша. Али је, може бити, било прете- 
рано pehu да се зеленаштво тако раширило, да 
су сељаци као ред пропадали, да је мала ба- 
штина нестајала, да се непокретна имовина при- 
купљала у рукама новчане класе. И у штампи и 
у Народној Скупштини наводили су со саблажњиви 
примери о презадужености сељака, али ни у штампи 
ни у Скупштини нису се давале тачне цифре о про- 
давању сеоских имања за дуг. На основу тога што 


1) I. Д.П. 8. 

су у појединим случајевима констатоване велике 
злоупотребе зеленаша, није се могло још закљу- 
чити да су они завладали целим сељачким редом. 
Интенсивност зеленаштва није морала бити доказ 
и о његовој раширености. Један је посланик рачу- 
нао да је, у најгорем случају, 10.000 пореских 
глава пропало због презадужености.') То је било 
довољно, па да се у презадужености види озбиљна 
опасност; то није било довољно, па да се говори 
о социалном пропадању сељака, — нарочито у 
једној земљи где су они чинили тако огромну ве- 
ћину народа. Овде није место расправљати даље 
то питање. Нас се овде не тиче у којој је мери 
сељак био презадужен. Задовољавајући се тиме 
да је он, у извесној мери, заиста био презадужен, 
ми имамо да видимо да ли је за то његово рђаво 
стање 60 крив бирократски систем. 

Претходно треба дефинисати тај израз, биро- 
кратски систем. До Марковића он се разумео на 
један начин, од Марковића на други. До Марко- 
вића, под бирократским системом разумео се ре- 
жим од 1842., кад су чиновници били господарска 
класа, која је једина била заступљена у ондашњем 
законодавном телу, Савету, и која је, благодарећи 
том повлашћеном положају, потчинила интересе 
других друштвених редова свом интересу. Она је 
била занемарила економску управу земље, и ра- 
дила поглавито на разгранавању државне управе, 
пошто су члановима те класе једнако требала нова 
звања. Противу овако схаћеног бирократског си- 
стема лек је био у томе, што би се насупрот Са- 
вету подигла Народна Скупштина, у којој су пре- 
облађивали сељаци а не чиновници, и што би се 
постепено укинула она звања која су, под биро- 
кратским системом, била установљена ради чинов- 


1) Протоколи Народне Скупштине, 1873., стр. 491. 

ничког благостања а не ради народног. Против- 
ници бирократског система пре Марковића имају 
у свом програму ове две тачке: (1) подизање На- 
родне Скупштине, (2) упрошћење администрације. 
Једни се задовољавају само првом тачком, други 
траже и другу, али ником не пада на ум да тражи 
и нешто треће. Али од Марковића критика биро- 
кратског система добива шири значај. Под тим 
изразом он разуме саму установу чиновника. Он 
каже за чиновнике и да су господарска класа и 
да их има више но што их можемо плаћати, али 
обе те ствари каже тек узгред. Главна замерка 
коју им чини састоји се у томе, да су они једна 
класа која не „ствара“ производе, а прима плату. 
Другим речима, чиновници Cy му криви зато 
што су чиновници. Марковић је тврдио да је 
чиновнички ред, као такав, узрок што је сељак 
осиромашио. Да су сељачку сиромаштину про- 
узроковале политичке привилегије чиновништва, 
чиновнички се ред не би морао укидати; било 
би довољно одузети му политичке привилегије. 
Да је ту сиромаштину проузроковао сувишан број 
чиновника, чиновнички се ред не би морао уки- 
дати; било би довољно укинути непотребна чи- 
новничка места, — из тога што имамо сувише 
чиновника не излази још да нам чиновници не 
требају никако. Али ако се узме да сељака не 
упропашћују ни политичке привилегије ни мно- 
жина чиновника, већ сама њихова установа, онда 
је сасвим доследно захтевати да се цео чиновни- 
чки ред укине. Из Марковићевих премиса нису се 
могли извести никакви други закључци него они 
које је он извео. 

Питање је само да ли су његове премисе биле 
тачне. Он је узимао да је осиромашење сељака 
дело бирократског система. Ово је, пак, могло 
само тако бити случај, ако су чиновници „екепло- 

атисали“ сељаке, отприлике онако као капиталисти 
раднике. Од првог дана кад је пошао у бој про- 
тиву бирократског система, Марковић је осећао да 
је то што ваља доказати. У једном од својих 
првих чланака, он је говорио „да сталеж биро- 
крације готово једини и саставља сталеж експло- 
ататора“, и да је због њега у Србији „настао 
процес, у коме ће цео народ да стане у један 
сталеж пролетаријата“.!) Треба одмах рећи да већ 
из појма чиновника излази да се оваква једна 
експлоатација није могла доказати. Само је она 
класа у стању експлоатисати друге, која их, по- 
средно или непосредно, држи у економској зави- 
сности. Капиталист је у стању да експлоатише 
радника, јер је монополисао средства производње, 
те се само у његовој служби може производити. 
Трговац је у стању да експлоатише оне који про- 
изводе за даљу пијацу, јер до те пијаце могу 
само преко њега доћи. У ранија времена власте- 
лин је био у стању да експлоатише сељака, јер 
је сва земља коју је сељак могао да обрађује била 
властелинска баштина. Али на који начин да у 
Србији експлоатише сељака чиновник који, рецимо, 
за један „непроизводни“ рад прима плату, али 
који нема, што је овде једино важно, никакав еко- 
номски монопол? Он је исто толико у стању да 
га експлоатише колико и адвокат, лекар, инжињер 
итд. Поред свег свог непријатељства према би- 
рократском систему, Марковић није имао начина 
да докаже да је тим системом организована екс- 
плоатација сељака. Сва његова усиљавања да то 
докаже, изилазе на то да је експлоатација сељака 
изазвана а не организована бирократским систе- 
мом, или, другим речима, да чиновници, истина, 
не експлоатишу сами сељаке, али да су, ипак, они 


1) Ц. Д. 1. 2—7, 

криви што их други екеплоатишу. Јер ево како 
је он резоновао: 

„У друштву, где се започела капиталистичка 
производња, она класа људи, која има снагу за 
куповање — новац — решава како ће се распо- 
редити производња народа. Та је класа код нас 
била чиновништво. Оно је примало у својој плати 
један део производње целога народа у готовом 
новцу. Оно је живело у вароши. Пренашањем је- 
днога дела новца из села у вароши, чиновници 
су били први узрок, што су се капитали почели 
прикупљати у вароши. Уз то ова класа по своме 
положају и образовању није могла да намири своје 
потребе патријархалном производњом наших се- 
љака и занатлија. Куће, намештај у кући, одело, 
храна, једном речи све најпрече потребе, све је то 
тако грубо и јадно код наших произвођача, да не 
може управо ни да намири праве и преке потребе 
човекове. Природно је сасвим, што су код нас 
почеле да се нагло увећавају „потребе“ спрам 
наше производње и што се код нас почела на- 
гло развијати трговина место индустрије, уво- 
жење страних прерађевина и извожење наших си- 
ровина. Ми нисмо имали ни техничког знања, ни 
вештих радника, ни нагомиланог капитала (зграда, 
алата, машина), да би смо могли подићи нашу 
индустрију и конкурисати страној. Трговачка класа, 
морала се развити тако нагло у нашим варошима. 
Она је свршавала овај велики посао: извлачење 
наших производа и довлачење страних. Нагоми- 
лавање капитала прешло је брзо из руке чинов- 
ника у руке трговаца. Није давно било, кад су 
чиновници били код нас најбогатија класа људи, 
али данас су их трговци далеко надмашили. Чи- 
новници постају све више прости посредници, да 
‚преносе новац од произвођача — сељака — у руке 
трговца. Ето каквог смисла имају оне речи држав- 

ног статистичара, да је главни узрок што се Бео- 
град богати тај: што се у њему потроши већа 
половина годишњег буџета“.!) 


Готово је непотребно истицати колико је све 
у овом пасусу претерано и увеличано, да би се 
само чиновници представили као искључиви узрок 
извесним економским појавима, које они, ни на 
који начин, нису могли сами изазвати. Нема су- 
мње да су се, по ослобођењу, многе вароши по- 
дигле по чисто административној потреби; ипак, 
каква заблуда држати да, без чиновника, не би- 
смо имали ни вароши... Већ под Турцима било је 
код нас вароши, које су биле познате као трго- 
вачки и занатлијски центри; сам Београд био је 
варош, и то знатна варош, пре него се и почела 
у њему трошити „већа половина годишњег бу- 
џета“. После ослобођења сељаци су сами собом 
стали силазити из планинских места у вароши, 
одакле је српско становништво, раније, због зу- 
лума бегало, и та је сељачка навала више но ма 
шта друго доприносила подизању вароши. Правна 
безбедност која је наступила после ослобођења, а 
не установа чиновника, била је главни чинилац у 
развијању варошког живота. У осталоме, баши 
да је чиновнички ред урадио много више за ва- 
роши, то му се не би могло уписивати у грех. 
Својим развијенијим друштвеним животом, са- 
вршенијом поделом рада, јачим духовним саобра- 
ћајем, варош представља према селу једну вишу 
социалну организацију: ко је противу ње, тај је 
противу културе уопште. Истина, на једном ме- 
сту Марковић замера вароши да експлоатише 
село.?) Али и сувише је познато да је варош по- 
требна баш селу, као пијаца за његове производе. 


ЛУ АИ 00-1017 
2) Ц. Д. П, 98, 104. 

Ако варош експлоатише село, од куда долази да 
су најбогатија она села која се налазе у близини 
вароши, а најсиромашнија она која се налазе у 
каквом удаљеном, забаченом крају? Исто је тако 
погрешно мислити да је трговачки ред постао 
одмах уз чиновнички ред, и то због чиновничког 
луксуза. Кад се оставе на страну Грци и Цинцари, 
који су под Турцима представљали трговачки ред, 
онда остаје да у самом српском становништву тр- 
говина, дуго времена, није била самостално зани- 
мање. Дуго времена њоме су се бавили као спо- 
редним послом, с једне стране, чиновници, a е 
друге сељаци. Чиновници су били готово моно- 
полисали спољашњу трговину; за све своје прве 
владе кнез Милош. са својим ортацима, махом на- 
родним старешинама, био је главни извозник. Од 
туда се, у време уставне борбе од 1835. до 1838., из 
самог народа чују захтеви да се чиновницима за- 
брани трговати. Што се тиче сељака, већ је у 
једној ранијој глави показано, како се он, при 
прелазу из натуралне привреде у новчану, стао 
бавити поред земљорадње још и трговином. Пе- 
десетих година о томе се у велико говорило 
као о одавању сељака на шпекулисање. Ова се- 
љачка борба за слободу трговине и ово одавање 
самих сељака на трговачке послове најбоље по- 
казује, како је историјски неосновано Маркови- 
ћево објашњење, да је у нас трговински саобраћај 
био последица бирократског система. Марковић 
осуђује трговину као непроизводно занимање, и 
та његова теорија о непроизводности трговине 
није ништа тачнија него његова теорија о непро- 
изводности чиновништва. Јер, најзад, у чему се 
управо састоји производња? Човек није у стању 
створити ниједну нову ствар. Он је само у стању 
да оне ствари које већ постоје промени тако како 
ће постати корисније. Сва се његова производња 

састоји у тој промени облика ради што веће ко- 
рисности, — у том стварању нових корисности а 
не нових ствари у правом смислу речи. Чим се 
производња тако схвати, онда је јасно да и тр- 
говац врши један производан посао. Преносећи 
једну ствар са оног места где је мање корисна на 
друго једно где ће бити више корисна, он врши 
над њоме једну промену којом се њена корисност 
повећава. Уосталом, нападајући на трговачки ред, 
Марковић је био дужан да објасни, како би се без 
њега вршила размена добара у једном народу. Ако 
су чиновници потребни да вежу један народу 
политичку целину, трговци су потребни да га 
вежу у економску целину, — и зато је по све ка- 
рактеристично да је Марковић баш стварање та 
два реда у нашој новој држави сматрао као једно 
зло. Најзад, његова претпоставка да богатство тр- 
говаца долази од туда, што они тобоже отимају 
од чиновника онај капитал који су ови претходно 
отели од сељака, — и сувише је неозбиљна и на- 
тегнута. Богатство трговаца долази од туда што 
они знају пијацу, што умеју да купе и продаду. 
И ако је, сада, сељак експлоатисан од трговачког 
реда, то није тим заобилазним начином, преко 
чиновника, као што би хтео Марковић, него не- 
посредно, — по оном правилу, да сваки који има 
само производну снагу и ништа више, мора, бар 
у неколико, бити експлоатисан од онога који има 
идеја, или, скромније речено, вештину комби- 
новања. 

Оптужба Марковићева противу бирократеког 
система пада свим својим теретом на другога, а 
не на онога противу кога је била подигнута. 
Нехотице, из критике чиновништва он је прешао 
у критику вароши и трговине. Кад је у својој 
расправи „Србија на Истоку“ покушао да своје 
идеје систематичније изложи, он је отишао још 

даље, прешав из критике вароши и трговине у 
критику новчане привреде уопште. У „Србији на 
Истоку“ Марковић тврди да сва несрећа нашег 
сељака проистиче од туда што се задруга распала. 
Док се у задрузи производило за властиту по- 
трошњу, дотле је инокосан сељак принуђен да 
производи и за продају, а чим уђе једном у ток 
новчане привреде, он постаје пленом трговца и 
зеленаша. У задрузи сељак је, истина, производио 
и за друге а не само за себе, али зато су и други 
морали производити за њега. Ван задруге он 
производи пола за себе, а пола — неки пути 
више од пола — за трговца и зеленаша, који од 
њега само узимају, а ништа му од своје стране 
не дају. Док смо живели у задрузи, производили 
смо сви без разлике. Од како се она распала, 
производи само једна класа народа, — сељак, 
који на својим леђима вуче толике друге непро- 
изводне класе. Управо, од како се задруга рас- 
пала, ништа не доноси толико ћара као ти чисто 
непроизводни послови, — трговина, зајмодав- 
ство итд. 

Питање је само, зашто се задруга распала? 
Марковић о овоме не каже ништа одређено, али 
изгледа као да је назирао неку везу између њене 
пропасти и новчане привреде. По њему, пре нов- 
чане привреде, сваки је морао сам да произведе 
оно што му је требало, а чим је морао да про- 
изводи, он је морао и да се удружује, пошто се 
удруженом снагом боље производи. У новчаној 
привреди, човек не мора сам да производи, пошто 
може да купи оно што су други произвели. У 
новчаној привреди главна је ствар имати новаца, 
а до новца се може доћи и без удружене снаге, 
просто личном шпекулацијом. Због тога што у 
новчаној привреди заједничка производња није 
неопходна, задруга се у њој није могла одржати. 

Ако је сељак пропао због распадања задруге, 
а задруга се распала због новчане привреде, онда 
је јасно да је, на крају крајева, сељак пропао због 
чиновништва, јер је ово изазвало новчану при- 
вреду. Први узрок што је сељак почео један део 
своје производње претварати у новац, то су чи- 
новничке плате које су се морале давати у новцу. 
Као прва непроизводна класа, која није произво- 
дила већ куповала, чиновници су увели у обичај 
куповину и продају. Сва штетност бирократског 
система налази се скривена у његовој новчаној 
основи. Ако не друкчије, a оно као causa ultima 
новчане привреде, бирократски систем може се 
окривити за осиромашење сељака.) 

Кроз све ово разлагање Марковић претпо- 
ставља као доказано, да је сељак почео претва- 
рати своје производе у новац само због новчаног 
пореза, а да је новчан порез био уведен само због 
чиновничких плата. Марковић претпоставља ово 
као доказано, јер само се на основу тога да за- 
кључити да је новчана привреда била последица 
бирократског система. Међутим, те његове основне 
поставке не могу се доказати. Као што смо по- 
менули у прошлој глави, новчани је порез постојао 
још под Турцима, и ма да га је наша државна 
власт доцније повећавала, не може се рећи да га 
је она увела. Према томе, баш кад би се и до- 
казало да је новчана привреда била изазвана 
новчаном порезом, опет се кривица за њу не може 
бацити на бирократски систем, пошто је новчани 
порез постојао и пре ослобођења, а бирократски 
систем постао тек после ослобођења. Највише би 
се смело тврдити да је државна власт, повећа- 
вајући новчани порез, убрзавала прелаз из нату- 
ралне привреде у новчану. Претпоставити пак да 


1) Ц. Д. VI. 108—125. 

се без ње тај прелаз не би био извршио, сасвим 
је неосновано. Натурална привреда била је код 
нас истоветна с породичном привредом, која је, 
опет, била једна нужност народног живота под 
Турцима. Повучен у планине, далеко од вароши 
и њихових пијаца, при неразвијеним саобраћајним 
средствима и без јавне сигурности, српски се 
сељак морао груписати у мање породично-при- 
вредне заједнице, које су у економском погледу 
биле саме себи довољне. Али, после ослобођења, 
те породично-привредне заједнице постају сметња 
за једну развијенију поделу рада и размену до- 
бара, која би се вршила у оквиру целог народа, 
а не само у оквиру једне породице. Да би се 
породична привреда могла проширити у народну, 
први је услов био да породица изгуби своју еко- 
номску самосталност, долазећи у зависност од 
пијаце, где се народна привреда сконцентрише. 
Један народ, који привредно напредује, мора пре 
а после прећи из натуралне привреде у новчану. 
Према томе, није имало смисла ни код нас објаш- 
њавати вештачком акцијом власти такву једну 
промену, која је лежала у самој природи ствари. 

У својој критици бирократског система, Мар- 
ковић није доказао што је хтео доказати, јер то 
што је хтео доказати није се могло доказати. 
Осуда бирократског система била је допуштена 
само у два случаја, (1) ако би се дало утврдити 
да је народ оптерећен порезом несразмерно својој 
привредној моћи, а да то несразмерно оптерепење 
порезом долази услед сувише великог броја чи- 
новника, — или (2) ако би се дало утврдити да 
је чиновништво тако покварено да не испуњује 
више своју социалну улогу, услед чега се осећа 
поремећај и у привредном животу народном. Али 
ни у једном ни у другом случају није се могло 
захтевати укидање чиновничког реда, већ нај- 

више то, да се или број чиновника смањи, или 
да се морално стање чиновништва поправи. Али 
Марковићу је било стало баш до тога, да се чи- 
новнички ред укине. Из тог разлога, он је био 
принуђен доказивати да је код нас установа чи- 
новника узроковала социалне и економске пре- 
врате какве нигде иначе, и да су се на пр. услед 
ње јавиле вароши, трговина, новчана привреда 
(што би, кад се човек стави на друго гледиште 
а не Марковићево, говорило само у похвалу чи- 
новништва као до сад невиђеног покретача ци- 
вилизације). Био је, даље, принуђен доказивати 
да је, због те исте установе, почео сиромашити 
п народ у својој целини, — што је као факат било 
нетачно, — и у народу, специално, сељачки ред, 
— што је као факат било претерано, — и да CMO, 
на тај начин, ми једна изузетна земља, у којој 
се ни народно ни сељачко благостање не даду 
никако сложити с установом чиновника. И, најзад, 
почем је државна организација немогућна без чи- 
новника, из овакве критике бирократског система 
изилазило је, као закључак, толико фаталан ко- 
лико и незгодан, да наш народ управо зато еко- 
номски и социално пропада, што је покушао да 
своју државу организује. Ми смо већ рекли да 
реакција противу бирократског система достиже 
у Марковићевим списима своју крајњу тачку. Ни 
по чем се то тако не познаје као по томе, што 
Марковић у евојој критици тога система стално 
прелази ону границу преко које она није више 
оправдана. 

Уз критику бирократског система Марковић 
је хтео да да и своје решење нашег социалног 
питања, али то решење које је дао није било ње- 
гово. Оно што је Чернишевски саветовао Русима, 
саветовао је и Марковић нама. У први мах мо- 
гло се мислити да ће он изнаћи нашем социал- 
ном питању такво решење, које би било подешено 
према нашим особеним приликама; он је, одиста, 
започео проучавањем задруге, али се убрзо по- 
казало да се задругом поглавито стога интере- 
сује, што је она слична руском Миру, којим се, као 
што ћемо видети, Чернишевеки одушевљавао. 

По Марковићу, ми смо имали у задрузи иде- 
алну економску организацију. Он је говорио да 
је „сувремени економски идеал веома близак у 
начелу оном економском строју, који постоји у 
Задрузи.“ Ту је владао „најпотпунији комунизам 
у имању, раду и уживању (!).“ Ту се сваком члану 
„приход мерио његовом потребом, а не његовом лич- 
ном зарадом.“ Према томе, и ако је зарада једног 
задругара једва превазилазила зараду „средњег 
радника“ у Европи, ипак је сваки задругар могао 
развити своју личност, а „средњи радник“ европ- 
ски није могао. У фабричкој производњи радник 
затупљује радећи једно исто. У нашој су задрузи 
послови били тако разноврени, да њени чланови 

нису могли изгубити своју духовну свежину. Ha 
Западу радника убија она осамљеност и самохра- 
ност коју, остављен сам себи, осећа. У нашој је 
задрузи владала узајамна помоћ и љубав, која је 
морално крепила и уздизала свакога члана. да- 
друга је, стога, и под Турцима, била извор „по- 
езије, среће и задовољства каква нема у слободној 
Србији.“ У њој се није знало ни за пауперизам, 
ни за алкохолизам, ни за проституцију. У тој чи- 
стој породичној атмосфери појединац се развијао 
потпуно и хармонично. !) 

Овај је опис Задруге одвећ идиличан: осем 
тога, Марковић приписује задрузи понешто што 
није њена одлика, него одлика сеоског живота и 
рада уопште. Ha пр. разноврсност занимања, од- 
суство оног осећања осамљености и самохраности 
које се не може никад имати на селу као у ве- 
ликој вароши итд. И онда, Марковић каже да је 
задруга била готово савршена установа, веома 
блиска „сувременом економском идеалу“, али кад 
је била тако савршена, зашто је пропалаг У 
„Србији на Истоку“ Марковић је назирао неку 
везу између распадања задруге и новчане при- 
вреде; ипак, он није новчану привреду сматрао 
за главни узрок распадању задруге. „Задруга 
српска“, вели на другом месту, „пропала је по- 
главито због деспотског уређења српске породице 
— ја то говорим по сопственом искуству многих, 
који су имали прилике да посматрају спорове за- 
другара на судовима при деоби“. Да ли ово 
ваља разумети тако, да је српска породица била 
испрва уређена како ваља, па после променила 
своје уређење на деспотеко, и услед тога про- 


1) Ц. Д. VI. 26—85. 

°) Критика на „Младу Србадију“ у „Панчевцу“ 1870., — оштам- 

aie у новосадском издању „Целокупних Дела“ од 1885. књига 
„ стр. 98. 

пала? Марковић то не каже. Али, ако је уређење 
српске породице остало какво је и било, онда изи- 
лази да задруга није пропала због тога што се 
њено уређење, у један пут, преобратило у деспот- 
ско, него због тога што су га њени чланови по- 
чели од једног тренутка сматрати као деспотско. 
Оно исто уређење, које им дотле није падало те- 
шко, сада их је притискивало као деспотеко, што 
значи да се није променило оно већ они. Док су 
њену дисциплину лако подносили, задруга је мо- 
гла бити, а ваљада је и била „идеална“ средина 
за њихово лично развијање. Али, она је то пре- 
стала бити одмах, како су они почели осећати 
њену дисциплину као сметњу својој слободи. Мар- 
ковић није увиђао ову потајну противуречност из- 
међу описа задруге као „идеалне“ средине за раз- 
вијање појединца, и овог објашњења које даје о 
њену распадању. 

Али он није ни мислио да наше социално 
питање реши усавршавањем задруге. Он је њу 
хвалио поглавито стога, да би придобио српске 
читаоце за руски Мир. Док је у српској задрузи 
земља припадала свима члановима породице, до- 
тле је у руској општини припадала свима члано- 
вима општине, и Марковић је држао да је ово још 
савршеније. Руски сеоски комунизам он је познао. 
и заволео кроз Чернишевскове списе. Чернишев- 
ски је био наишао код Хегела на ту идеју, да при 
сваком развијању има неке сличности између по- 
четног облика и завршног, као да би све разви- 
јање служило само томе, да човек, кроз средње, 
прелазне облике, позна вредност почетног облика. 
У завршном облику понавља се почетни, с том 
разликом само што се онда са свешћу ради оно 
што се пре по нагону радило. Примењујући ову 
идеју на развијање непокретне својине, Черни- 
шевски је извео да земља не може остати у лич- 

ној својини, јер је испрва била у заједничкој сво- 
јини; пре а после она мора доћи опет у заједничку 
својину. Лична би својина, по томе, представљала 
само ону прелазну фазу у којој је човечанство имало 
да позна сва преимућства заједничке својине над 
личном. Како се пак код Руса сеоска заједница 
земље била очувала, Чернишевски је доказивао 
да би Руси погрешили, ако би пустили да про- 
падне та примитивна установа, на коју се једног 
дана морају вратити. Западни су народи прошли, 
истина, кроз фазу личне својине, али то је било 
само стога, да би могли начинити упоређење из- 
међу ње и заједничке својине. Зашто се Руси не 
би користили њиховим искуством, место да га 
властитом муком теку? Заједницу земље они могу 
одржати са истим оним поимањем њене надмоћ- 
ности, с којом ће је западни народи опет устано- 
вити. Сва је ствар у томе, да руска интелиген- 
ција обавести руски народ о тој надмоћности овог 
облика непокретне својине, која се доказује зако- 
нима развијања по Хегелу. 

Залишно је претресати ову теорију Черни- 
шевскову, која се оснива на једној априористич- 
кој поставци Хегеловој. Баш кад би она била и 
поузданија, могло би се приговорити да је она 
без икакве практичне вредности за Србију. У Ру- 
сији је сеоска заједница земље већ постојала, и 
требало ју је само одржати. У Србији, она је тек 
имала да се установи. Марковић је замишљао да 
то није тако тешка ствар. Један народ који већ 
има задругу, треба да учини само један корак, па 
да дође до сеоске заједнице земље. Зар и то није 
задруга, само проширена? Уосталом, сеоска је 
општина имала и код нас своје шуме и испаше; 
у њој је постојала моба, позајмице, спрег, чиме 
се потврђивало да је општина и код нас била 
„економска заједница“, где се сви чланови ста- 

рају „да ничија земље не остане неурађена због 
оскудице руку“.!) Место што ce под бирократ- 
ским системом пустило да тако корисне установе 
нестану, требало је радити на њихову развијању 
и усавршавању, па би се руски Мир сам собом 
ишчаурио из српске задруге. Ово је гледиште Мар- 
ковић заступао He само у „Србији на Истоку“, 
која је била чисто теоријска расправа, но му је 
остао веран и доцније, кад је већ био огрезао у 
практичну политику. У „Јавности“, 1873., он је 
писао о закону о пет дана, с висине, као о бедној 
палиативној мери. Прави се лек није састојао у 
обезбеђивању личне својине од зеленаша, већу 
завођењу сеоске заједнице земље. „По мом ми- 
шљењу“, писао је он, „за будућност, за наше 
околности најбоља је руска општинска земља“.?) 

Овај прелаз из породичне заједнице у сеоску 
заједницу није био тако лако и природан, као што 
је то Марковић замишљао. У еволуцији непокретне 
својине ишло се до сада од комунизма ка индиви- 
дуализму, а не обрнуто. Земља је била, прво, пле- 
менска, па онда сеоска, затим породична, док 
се, најзад, није распарчала између појединаца. 
Тај ред не треба узети тако апсолутно, као да би 
сваки народ морао проћи кроз све ове фазе. За 
наш народ на пр. није још утврђено да је он из 
племенског комунизма прешао прво у сеоски, па 
тек онда у породични, и да је код нас земља, 
изузимајући шуме и испаше, икада припадала 
целом селу.) Али толико се може узети као по- 
уздано, да се ниједан народ не враћа из уже 
имовне заједнице у ширу. Кад се у њему стану 
будити осећаји индивидуалистички, њих је тешко 


1) Ц, Д. VI. 144. 
2) Бр. 20. 
8) Dr. Mux. Вујић, Начела Народне Економије, Ш. стр. 69—70. 

узбити, и он се може само приближавати личној 
својини, никако од ње удаљавати. Ово већ и због 
тога, што се при еволуцији непокретне својине 
комунизам замењује индивидуализмом у интересу 
саме производње, ради што интенсивнијег обра- 
ђивања земље: повраћај, према томе, на раније 
комунистичке облике значио би повраћај на ниже 
ступње пољопривредне производње. Марковић је, 
међутим, претпостављао да наш народ, изузетно, 
може из породичне заједнице ударити натраг у се- 
оску заједницу, — у сеоску заједницу кроз коју он, 
како изгледа, није прошао ни онда, кад је она пред- 
стављала природни прелаз од племенске заједнице 
ка породичној. У исто време кад је распадање за- 
друге објашњавао строгошћу њене дисциплине, 
Марковић препоручује имовну заједницу целог 
села, која би се могла одржати само још строжом 
дисциплином но што је била дисциплина у за- 
друзи. Требало је да Марковић обрати пажњу на 
стање општинске имовине у његово доба. Великим 
делом она је била разграбљена, и то без икакве 
кривице власти, спонтаном радњом самих сељака, 
од којих је сваки гледао да заграби себи што 
већи комад земље. Који год је само могао, секао 
је општинску гору немилостиво, и из општинске 
утрине захватао безобзирно. Приликом династиј- 
ских преврата нови је режим знао да ничим неће 
тако задовољити сељачку масу као тиме, што би, ма 
за најкраће време, затворио очи пред самовласним 
заузимањем општинске земље. Било је примера да 
се двојица парниче око једног комада земље, који 
није припадао ни једном ни другом већ њихо- 
вој општини, и да суд досуди тај комад једном 
од њих, на штету општинских права која нико 
није узимао у одбрану,!) као да је међу члановима, 


1) Зборник, Х. 

општине био прећутан споразум, да од њене земље 
заграби шта ко може. С деобом задруге ишла 
је упоредо и деоба општинске земље, и ова је 
друга деоба била исто тако карактеристична као 
и она прва. Али о овим чињеницама Марковић 
је водио исто тако мало рачуна као и о оним исто- 
ријским нужностима, по којима није могло бити 
повраћаја из породичне заједнице у сеоску. Он је 
и даље, искључиво у име ауторитета Чернишев- 
скова, предлагао једну врсту сеоског комунизма, 
који је за Русију могао и имати неког смисла, али 
који је у Србији изгледао прост анахронизам. 
Чернишевски није мислио да задржи руску 
сеоску општину такву каква се била затекла. 
У њој је постојала, истина, заједница земље, али 
на основу те заједнице земље није била органи- 
зована никаква заједничка производња, него се 
само земља периодично делила између чланова 
општине. Чернишевски је пак хтео да од руске 
сеоске општине начини једну произвођачку за- 
другу. Идући за њиме у стопу, Марковић је тако 
исто предлагао „да се организује правилно on- 
WMUHCKA заједничка производња у великом раз- 
меру, да се у тој, великој производњи примене сва 
научна открића, која увеличавају производњу итд. 
па тако исто да се сасвим правично уреди подела 
производа по правилима што их само друштво по- 
стави“. И даље: „Управо је непојмљиво: по чему 
је нужно да неки капиталиста има изгледа на 
неки 20—30°/o, па тек да се у друштву уведе нека 
машина, којом се са истим или још мањим трошком 
могло више производити? Очевидно ако једна оп- 
штина види да јој је корисно да уведе неку ма- 
шину или да подигне неку фабрику — она he Је 
подићи“.!) За ову велику производњу о којој је 


ЦУД. УТ. 144, 

Марковић говорио, тражило се двоје: (1) техничко 
знање и (2) капитал. Наша сеоска општина била је 
оскудна и једним и другим. Код нас је имало оп- 
штина с мање од сто пореских глава, а ни оне 
највеће нису биле ни довољно просвећене ни до- 
вољно имућне за ту „велику производњу“ у којој 
би се применила „ева научна открића“. Марковић 
је јасно увиђао да наша општина, таква каква је 
била, није могла још за дуго времена постати Ca- 
мосталном економском јединицом. „Заиста“, каже 
он, „ако би ко хтео да данашњу Србију разбије на 
две хиљаде и неколико стотина данашњих оп- 
штина, које Cy већином мале, сиромашне, раштр- 
кане на великом простору са врло рђавим ере- 
ствима за саобраћај.... — тај би (социјалиста или 
несоцијалиста) био прави будала“. Ето због чега 
је и дошао на мисао да више малих општина са- 
стави у једну велику, коју је назвао срезом, а 
која је, просечно, бројила 5000 пореских глава.) 
Задатак среза дефинише овако: „Реформе економ- 
ске морају се започети од општина: прикупљањем 
распарчане земље у гомилу, удружењем рада и 
капитала и увођењем савршеније производње. Али 
ми немамо толико образованих и вештих људи, 
који би могли да покрену и руководе ту ствар; 
нити општина има срестава у први мах, да таке 
људе спреми и набави. Срез мора бити у томе 
главни покретач, јер он је у стању да подигне 
школе за образовање земљорадничко, занатлиско, 
техничко-индустријално. Срез може, прикупљајући 
срества свију општина, постати само средиште за 
образовање радника сваке врсте“.3) Све cy друге 
функције среза мање важне: главна је та, да 


1) „Рад“, 1874, стр. 218. У истом смислу, Ц. Д. I. 124—127. 
*) „Ослобођење“, 1875. Бр. 3. — „Рад“, 1874. стр. 214. 
ВИЕ Т0: 

служи образовању „земљорадничком, занатлијском, 
техничко-индустријалном“, подижући „прикупље- 
ним средствима“ више општина оне стручне школе, 
које ниједна општина сама за себе не би била у 
стању да издржава. О техничком знању, дакле, 
постарао би се срез; али ко би дао капитал: На 
ово питање Марковић нема никакав оригинални 
одговор. Он се просто хвата за окружне штедио- 
нице, које назива најбољом економском мером од 
свију, које су изашле од наше финанцијске управе, 
од како постоји финанција.^) Он тражи да се те 
штедионице „дотерају и усаврше“ само у томе, 
што би давале новац, по преимућетву, „задругама 
земљоделским, занатлијеким и индустријалним“.?) 

И ове штедионице и оне стручне среске школе 
створиле би само спољашње услове за произво- 
ђачке задруге, али како би оне биле унутра 
уређене; Овде треба учинити једну разлику. Map- 
ковић говори опширно о организацији занатлиј- 
ских удружења,%) — он речи не каже о организа- 
цији удружења између пољопривредника. Међутим, 
та општинска заједничка производња, чију је идеју 
Марковић примио од Чернишевскога, имала, је да 
се оснива на удружењу пољопривредника, који би 
заједнички обрађивали једну земљу, која би им при- 
падала свима скупа. Зашто се Марковић ограничио 
на то да само постави принцип ове општинске за- 
једничке производње? Зашто није ушао у детаље 
њене организације? Код њега је нејасно и то како 
би се та пољопривредничка удружења установила. 
Он је, изгледа, мислио да се за њихов успех тражи 
само једно, на име, да им се стави на расположење 
потребан капитал. Али, колико је ово мишљење 


1) Ц. Д. Ш. 66. 
2) Ц. Д. П. 47. 
3) Ц. Д. Ш. 1—74. 

погрешно, могао се властитим искуством уверити. 
Он, истина, није покушао основати ниједно по- 
љопривредно удружење, али је учествовао у осни- 
вању занатлијеких удружења. Сва су та удружења, 
пропала, и кад је стао размишљати о узроцима 
њихове пропасти, он је нашао да се она објашњује 
сасвим другим узроцима, а не оскудицом капи- 
тала. „Ево на прилику“, каже он, „беше код нас 
започело удруживање произвођача — удруживање 
занатлија. Нико није радије од нас дочекао овај 
нови покрет у нашем народу. Али ево занатлијске 
дружине пропадају једна за другом. Опанчарека 
дружина растурила се; кројачка и обућарска — 
пропале. За њих не беше земљишта код нас, јер 
не беше код њихових чланова главних услова за 
заједничку производњу, образовање и поштење. 
Чланови нити су умели да схвате своју узајамну 
корист, нити су умели да одрже ред, слогу и уза- 
јамно поверење, што је преко нужно за заједничку 
радњу. Они су се држали оног моралног прин- 
ципа који код нас влада у свима друштвеним од- 
ношајима: ради што можеш мање, а гледај да до- 
грабиш што можеш више. Образовање и поштење 
не може се створити никаквим приватним упи- 
њањем, кад се сва друштвена система томе про- 
тиви. Ово што важи за наш занатлијски свет у 
престоници београдској, важи још сто пута више 
за ону масу српског народа, која је остављена да 
прође кроз горку школу муке и патње док допре 
до најмањег зрачка светлости и истине...“ 1!) Да ли 
би удружења пољопривредника била боље среће 
него удружења занатлија; Јамачно не, — јер, 
најзад, са занатлијским удружењима могао се 
учинити покушај, ма колико неуспешан, а с по- 
љопривредничким удружењима није било могућно 


1) „Раденик“, 1871. Бр. 75. 

учинити ни такав беуспешан покушај. Оне мо- 
ралне особине које се траже за заједничку произ- 
водњу недостајале су сеоским произвођачима још у 
већој мери него варошким. Докле год нисмо имали 
способних људи за заједничку производњу, самим 
кредитом окружних штедионица није се могло по- 
стићи много. Марковић је тврдио да та унутрашња 
сметња која у нама самима постоји противу за- 
једничке производње, и која се никаквим зако- 
нима не да уклонити, долази од туда, што живимо 
у таквој друштвеној средини у којој владају по- 
грешни морални принципи. За све је крив дух 
времена, а противу духа времена ни Марковић 
није био у стању ништа да измисли. 

У кратко, Марковић је препоручивао општин- 
ску заједничку производњу, али није објаснио ни 
како би та производња била организована, ни на 
који би се начин могла установити. Марковић је 
само прокламовао једно начело, — начело заје- 
дничке производње, — и његово решење социалног 
питања вреди, према томе, управо толико колико 
и ово начело. При томе, треба имати на уму да 
је ово начело Марковић примењивао на аграрне 
одношаје, да је он заједничку производњу пре- 
поручивао у области пољопривреде. Ми смо већ 
имали прилике да видимо како је Марковић др- 
жао да је надмоћност великих привредних пре- 
дузећа научно доказана за све врсте производње. 
Доследно том уверењу он је и препоручивао да 
се сви чланови једне општине удруже ради обра- 
зовања једног великог газдинства, које би им до- 
носило више користи него мала газдинства, која 
би сваки од њих основао на свом парчету земље. 

Ову идеју о надмоћности великих газдинстава 
Марковић је примио од Чернишевскога, а затим 
ју је нашао признату и од социалиста Марксове 
школе. Марксисти су узимали да мало газдинство 

није у стању издржати утакмицу с великим газ- 
динством, исто онако као што занатска производња 
не може издржати утакмицу с фабричком произ- 
водњом. Они су узимали да сконцентрисавање 
производних снага мора у свима областима при- 
вредног живота, у пољопривреди као и индустрији, 
учинити производњу интенсивнијом. У потврду 
свог мишљења, они су се позивали на оне пре- 
ображаје, кроз које је пољопривреда прошла у току 
XIX века. На место дотадашње рутине у њој се 
јавила научна метода. Упоредо с људском и 


животињском снагом у њој се почела употре- 


бљавати и машина. Ако се за примену научне 
методе и није тражио велики капитал, он се тра- 
жио за набавку машина. Природно је било оче- 
кивати, да ће већа употреба машина увући и 
пољопривреду у капиталистичку фазу, и да ће се 
у тој фази само велика газдинства моћи одр- 
жати. Пошто су утврдили потпун паралелизам 
између индустријске и пољопривредне еволуције, 
Марксисти су лако могли извести да ће једног 
дана и пољопривредна средства производње 
прећи у заједничку својину, а како је, међу та 
средства, долазила и сама земља, то је у ко- 
лективистичком друштву требало и њу прогла- 
сити за заједничку својину. Под утицајем Марк- 
систа, „Интернационала“ је, на свом конгресу 
у Бриселу 1868., одлучила да „економским раз- 
витком сувременог друштва преобраћање земље 
у заједничку друштвену својину постаје дру- 
штвена нужност.“ Али у „Интернационали“ се нису 
могли сложити у томе, да ли ће земљу узети у 
експлоатацију држава, односно општина, или ће 
се она давати под закуп појединим пољопривред- 
ницима или земљорадничким задругама. Ипак 
1569. њена женевска секција изалази с једним 
манифестом на сеоско становништво, у коме пред- 

лаже да се сви мали сопственици једне општине 
удруже у једну произвођачку задругу.) Јер, као 
што је фабрика природна основа удружењу ва- 
рошких произвођача, тако је општина природна 
основа удружењу сеоских произвођача. Следујући, 
дакле, Чернишевском, Марковић је дошао до истог 
закључка у аграрном питању, до кога и западни 
социализам његова доба, представљен у „Интер- 
национали.“ Свој аграрни програм Марксисти су 
се сетили да прегледају тек деведесетих година, 
на двадесет година по смрти Светозара Марко- 
вића. Према Марксовој теорији све већег концен- 
трисања производних снага у великим привредним 
предузећима требало је да број малих газдинстава, 
стално опада, а да број великих газдинстава стално 
расте. У практици се показало друкчије: из ста- 
тестичких података изилазило је да се мала газ- 
динства множе, а не велика.) Фактима се није 
потврђивало да се и у области пољопривреде врши 
концентрација производних снага у облику вели- 
ких газдинства. Да ли се онда може узети да 
3aKOE концентрације важи и за пољопривреду ? 
Марксисти се не слажу више у том питању: Карл 
Кауцки сматра, да важи; Едуард Бернштајн и 
Едуард Давид, да не важи. 

Кајцки не одступа ни за длаку од тога да 
су велика газдинства технички надмоћнија од 
малих. Али ако су, одиста, од њих надмоћнија, 
како да te објасни то, што мала газдинства могу 
да одрже утакмицу с великим газдинствима, и то 
тако успепно, да им број не опада већ расте? 
Пошто успех малог газдинства у утакмици није 
хтео објашнавати његовом техничком вреноћом, 


1) Eduard Déevid, Socialismus & Landwirtschaft, I, стр. 21—98. 


2) Schmoller, Grundriss der Allgemeinen Volkswirtshaftslehre, 1. 
стр. 386. 


є 

Кауцки је морао да га објашњава извесним личним 
особинама малих пољопривредника. Да би се одр- 
жали у утакмици, они су, по Кауцкову објаш- 
њењу, напрегли своју радну снагу до крајњих 
граница, и, упоредо с тим, своју потрошњу евели 
до најмање, и управо испод најмање мере. Они 
„експлоатишу“ сами себе и своју породицу, и то 
још страшније но велики баштиник своје надни- 
чаре. Тим начином једино, што је њихов рад ин- | 
тенсивнији но рад надничара, они су у стању да | 
се одрже на супрот великим баштиницима, који | 
могу да производе само помоћу надничара. Ра- / 
дећи више но што треба, а трошећи мање но што 
треба, мали пољопривредник спасава егзистенцију 
свог сићушног газдинства. Мало газдинство ка 
такво нема никакву техничку надмоћност, ал 
мали пољопривредник као такав има извесну мд- 
ралну надмоћност, и та се морална надмоћн 
састоји у његовој способности надчовечанског йа» 
пора и у његовој вештини гладовања. !) 
Едуард Давид узима у претрес саму поставку 
о техничкој надмоћности великог газдинства./ Још 
пре њега, економисти су спорили да велик; пре- 
дузеће задржава у пољопривреди ону надмећност 
коју у индустрији показује. У пољопривреди су 
поједине операције тако везане за разна гўдишња 
времена, да се не могу вршити друкчије него једна 
за другом. Подела рада не може се ту пуименити 
у истом обиму као у индустрији, где се/поједине 
операције даду поделити на разне радџике, тако 
да се свршавају, у простору, једна појед друге, 
место, у времену, једна за другом У вези е 
тим, и употреба је машина ограничелија, пошто 
оне, с малим изузетком, могу у пуљопривреди 
служити само у одређено доба годиџе, за извесне 


1) Agrarfrage, стр. 106—116. 


РЕШЕЊЕ НАШЕГ СОЦИАЛНОГ ПИТАЊА 78 


пољске послове, а не преко целе године. Нај- 
зад, она централизација послова која је мо- 
гућна у једној фабрици, није могућна и на је- 
дном великом имању: напротив, што се више 
шири обим газдинства, све је слабији надзор над 
надничарима, па следствено и све слабија интен- 
CMBHOCT њихова рада. Главне добре стране вели- 


ког предузећа, — развијенија подела рада, јача 
употреба машина, веће прикупљање послова под 
једну управу, — јављају се код пољопривреде у 


знатно слабијој мери него код индустрије. Давид 
је, сада, хтео да још дубље објасни разлику из- 
међу пољопривредне и индустријске производње. 
- Он полази од тога да се у индустрији прерађују 
мртве ствари, а у пољопривреди гаје жива бића. 
У индустрији готово све зависи од човекова ком- 
биновања, док у пољопривреди он мора много 
више да остави „самосталном дејствовању живе 
природе“. Индустрија је механички процес, — 
пољопривреда органски. Због те основне разлике 
између пољопривреде и индустрије, машине не могу 
имати у пољопривреди онај претежни значај који 
у индустрији. У механичком процесу све зависи. 
од алата; у органском све зависи од познавања 
научних закона, који владају радњом природних 
сила. Пољопривреда је преображена научним от- 
крићима а не техничким изналасцима. Међутим, 
научна открића даду се применити у малом га- 
здинству као и у великом; шта више, њихова је 
примена у малом газдинству још успешнија. Докле 
је за употребу машина сасвим довољна, ако не 
баш песвесна, а оно незаинтересована радња једног 
најмљеног радника, дотле се за примену научних 
закона при неговању живих бића иште не само 
таква свесност него и таква савесност, какву у 
један посао може унети само онај који је за ње- 
гов успех заинтересован. У кратко, из тога што 

пољопривреда није машиналан посао, Давид из- 
води да је у њој ограничена употреба надничара, 
па с тиме смањена и техничка надмоћност вели- 
ког газдинства, које се одржава само помоћу над- 
ничара. 1) 

Марковићеве идеје о општинској заједничкој | 
производњи могу данас изгледати застареле баши. 
с гледишта социалистичког. Марковић се није огра- 
ничио на то да доказује корисност удруживања 
у области пољопривреде. Он се није ограничио на 
то да препоручује пољопривредницима образовање 
задруга разне врсте, на пр. задруга кредитних, за- 
друга за набавку машина, задруга потрошачких, 
задруга за продају производа итд. Да је он писао 
само у том смислу, он би и данас био модеран, 
јер би се његов рад могао довести у везу са овим 
покретом пољопривредног удруживања, који баш 
данас показује тако корисне резултате. Али Мар- 
ковић је ишао и даље. Сматрајући као ствар до- 
казану, да је за интенсивност пољопривредне про- 
изводње све боље што је газдинство веће, он је 
тражио укидање личне непокретне својине ради 
организовања једног великог општинског газдин- 
ства. Међутим, ту техничку надмоћност великог 
газдинства не узимају више ни сви Марксисти 
онако. апсолутно као што ју је Марковић узимао. 
Стога се данас и говори само о таквим аграрним 
удружењима која би постојала на основи личне 
непокретне својине, као удружења између произ- 
вођача,а не удружења произвођачка. Конструктивни 
део у Марковићевим списима, онај део где он даје 
своје решење нашег социалног питања, нема, по 
томе, никакве практичне вредности: он се може 
само још из историјског интереса проучавати. 


1) Socialismus und Landwirtschaft, I. стр. 70, 691—2. 

После бирократског система, Марковић је нај- 
већма критиковао либералну странку, али и њу 
због бирократског система. Он јој је замерао што 
тај систем није укинула, кад је 1869., приликом 
уставне промене, могла то учинити, и кад је, од 
1858., кад се као странка појавила, једнако обе- 
ћавала да ће то учинити. 

Нападајући на режим од 1842., либерална је 
странка говорила о укидању бирокатског система, 
али под тим именом она није разумевала то исто 
што и Марковић. Овај је под тим именом разу- 
мевао установу чиновника, — либерална странка, 
пак, уздизање чиновника на висину једног по- 
влашћеног реда у држави. Њој није било криво 
што уопште има чиновника, већ јој било криво 
што су чиновницима биле дароване повластице 
разне врсте. Она није викала на чиновнике уоп- 
ште, већ на чиновничко господство. 

Под режимом од 1842. чиновничко је господ- 
ство одиста постојало. Чиновништво, истина, није 
било никаква аристократија у правом смислу речи, 
али је на аристократију бар личило. Кад се Са- 
вет, који је испрва имао да буде скуп нахијских 
главара, претворио у чисто чиновничко веће, чи- 
новници су били једини заступљени у законодав- 
ном телу, а то се не може друкчије обележити 

већ као једна повластица за њихов ред. Они су, 
затим, били ослобођени личног пореза, и тиме 
се још јаче приближили једној аристократији, 
која обично скида са себе државне намете, на 
име награде за свој труд око државних послова. 
Најзад, они су били неодговорни и пред народом 
и пред кнезом, — пред народом, јер је штампа, 
преко које их је народ, лишен Окупштине, једино 
могао надзиравати, била стегнута цензуром; — 
пред кнезом, јер су били оглашени за непокретне 
у том смислу, да су само судским путем, а не 
и административним, могли бити уклоњени из 
државне службе. 

Да би се уништило ово чиновничко господ- 
ство, либерална је странка тражила две ствари; 
Народну Скупштину и слободну штампу. Прили- 
ком династијског преврата од 1858. она је до- 
била Народну Скупштину, премда не онакву ка- 
кву је желела. Она је желела једну Скупштину 
која би решавала о законима и о буџету, и пред 
којом би министри одговарали. У место тога до- 
била је једну Скупштину која је постојала уз 
кнеза и Савет као саветодавно тело. Што се тиче 
слободне штампе, њу није добила ни у најскром- 
нијем виду. Из тог разлога либерална · странка, 
која се јавила под Кара-Ђорђевипем као опози- 
ција режиму од 1842., остаје у опозицији и после 
династијског преврата од 1858., и ако је главну 
улогу у том преврату она играла. 

не моменат долази тек после Топчидерске 
Катастрофе, кад је, с једним чисто својим наме- 
сништвом и једном чисто својом владом, могла 
извршити уставну промену по чисто свом укусу. 
Устав од 1869. запамћен је поглавито по његовим · 
рђавим странама; онда кад је први пут издан, он 
је, бар у неким тачкама, представљао знатан на- 
предак. Моћ Народне Скупштине настаје тек од 

тога Устава: од једне патриархалне установе 
Скупштина постаје законодавно тело у правом 
смислу речи. Исто је тако важно, да су тим 
Уставом први пут призната појединцу извесна 
политичка права. По ранијим уставима и зако- 
нима појединцу се обезбеђивао живот, слобода, 
имање; њему се није обезбеђивала никаква улога 
у јавном животу. Шта више, до Устава од 1869. 
сматрало се да је политика ствар службених чи- 
нилаца, и да један грађанин који није ни мини- 
стар, ни саветник, ни скупштинар, има да гледа 
„своја посла“. Ондашњим се новинама није до- 
пуштала ниједна реч критике о министрима и 
органима власти, који су за штампу били го- 
тово исто тако неприкосновени као данас вла- 
далац. Према томе, кад је Устав од 1869., про- 
глашујући слободу штампе, признао грађанима 
право да критикују радњу власти, он је из основе 
променио однос између ње и њих. Дотле, они су 
били само обезбеђени од њена насиља; сада, она 
је на неки начин одговарала пред њима за све 
своје поступке, које су они, кроз новине, могли 
осудити. 

Главна је махна Устава од 1869. била у овом. 
Он је укинуо Савет као законодавно тело, и на 
његово место довео Скупштину, али овој није 
признао сва она права која је пре ње Савет имао. 
Савет је имао право законодавне инициативе, а 
Скупштина није: она је могла одбацити или про- 
менити владине предлоге, али подносити сама 
формалне пројекте није могла. Без Савета, или 
бар без његова нарочита овлашћења, кнез није 
смео издавати законе; без Скупштине он је могао 
то чинити, у времену између два сазива, а под из- 
говором „велике опасности за земаљску безбе- 
дност“. Буџетско право Савета било је потпуније 
него буџетско право Скупштине: без претходног 

решења саветског није био допуштен никакав из- 
датак преко буџета, докле су се Скупштини такви 
издатци само саопштавали, пошто би били учи- 
њени. Зависност министара од Савета била је 
стварна, — од Скупштине више илузорна. Бар до 
1858. министри су се узимали из реда саветника, 
и сва важнија питања расправљали у заједнич- 
кој седници са Саветом. По Уставу од 1869. ми- 
нистри нису могли бити у исто време и посла- 
ници, а ни Скупштина није имала права да им 
буџет одрече у целости. Шта више, по скупштин- 
ском пословнику који је на основу тог Устава 
био издан, било је под сумњом, да ли и у колико 
посланици имају право интерпелације. У похвалу 
Устава 1869. наводи се обично, да је он пренео 
законодавну власт с једне чиновничке колегије 
на једну народом изабрану Скупштину. Али при 
том се заборавља, да је та чиновничка колегија, 
по својим атрибуцијама, била у стању да огра- 
ничи владу, а ова народом изабрана Скупштина 
није била у стању то да учини, по оним атрибу- 
цијама које јој је обележио Устав од 1869. Уста- 
вом од 1869. законодавно је тело постављено на 
ширу, народну основу, али, при том мењању 
основе, оно је изгубило доста од своје власти. 
Тај губитак у правној моћи није се довољно на- 
кнађивао добитком у политичком угледу, и због 
тога влади је било лакше изићи на крај ca Окуп- 
штином из Устава од 1869. него са Саветом из 
Устава од 1838. 

Пошто је била променила Устав, либерална 
влада није сматрала за потребно да ову политичку 
реформу допуни и једном административном ре- 
формом. Да се не помиње ништа друго, она је 
задржала закон о општинама од 1866. којим је 
општина била стављена под такво туторство по- 

лиције под какво никада дотле.) По том закону 
избор кметова и чланова општинског суда вршио 
се у присуству надзорне власти, и без њена одо- 
брења није вредео. Ти су се општински органи 
бирали на неодређено време, остајући на својим 
положајима све дотле, докле их надзорна власт 
не би збацила. Кад се узме да је она имала над 
њима још и широко право казне, онда је јасно 
да су ти општински органи толико од ње зави- 
сили, да се општинска самоуправа слободно могла, 
сматрати као поништена. Либерална влада није 
помишљала на то, да је она поврати. Кад се 1872. 
на Народној Скупштини захтевала општинска са- 
моуправа, либерална је влада одговорила да је 
имамо у довољној мери, и да би њено проширење 
могло довести земљу у „право волновање“.?) A 
пре тога била се изјавила и противу установе 
окружних скупштина, за које је рекла да не живе 
у свести народној, и да би се, установљене, пре- 
твориле у митинге.7) Либерална странка, која је 
заступала права Народне Скупштине и права по- 
јединца, није хтела да уз то заступа и права ло- 
калних организација. Она је укинула све приви- 
легије које су чиновници уживали као класа, али 
се с поштовањем зауставила испред оних права 
која су централној управи као таквој припадала. 

У свом чланку о „Народној Скупштини“ и 
у свом чланку о „Општини“, Марковић је јасно 
истакао у чему се он није слагао с либералном 
странком. У првом чланку он је тражио: (1) да се 
Скупштини призна право законодавне инициативе, 
а владаочево Veto да се учини суспенсивним, 


1) Зборник, XIX. 
2) Протоколи, стр. 100—113. 
3) Протоколи, стр. 30—88. 

и (2) да се право постављања министара пренесе 
с владаоца на Скупштину.) 

Својим првим захтевом Марковић није ишао 
само на то, да владаоца и Скупштину изједначи 
у области законодавства. Ради њихова изједна- 
чивања било је довољно да се и Скупштини призна 
оно право законодавне инициативе, које је по 
Уставу од 1869. припадало само владаоцу. Али 
Марковић je, поред овога, тражио да скупштин- 
ско право одбијања владаочевих предлога буде 
неограничено, а његово право одбијање њених 
предлога ограничено. Његово je Veto имало да 
буде само суспенсивно, — т. J. он би скупштинеке 
предлоге могао одбити само један пут: ако би их 
она у другом сазиву поновила, они би и без 
његова пристанка постали законом. На тај начин, 
Скупштина би се не само изједначила е влада- 
оцем, него би постала претежнији чинилац у за- 
конодавству. Ми нећемо рећи да је ова идеја о 
законодавној претежности Скупштине погрешна; 
pehu hemo само, да je то једна идеја републи- 
канска. Да ли ће се према томе усвојити, зависи 
од тог претходног питања, шта је за Србију ко- 
рисније: монархија или република. Марковић је 
био монархист, ако не по својим осећањима, а 
оно по том разлогу што је монархију сматрао као 
практичну нужност у Србији. „Код нас постоји 
монархија — прво за то што народ тако хоће; 
друго за то: што су наше спољне околности такве, 
да се никаква друга форма државна не би трпела 
од стране суседа, од којих зависимо. Ови су раз- 
лози заиста значајни и монархија треба да по- 
стоји“.“) Али ако монархија треба да постоји, она, 
мора бити организована као монархија, а не не- 


1) Ц. Д.І. 93—95. 
2501, ДТ. 95: 

како друкчије. Дати, међутим, владаоцу само су- 
спенсивно Veto, то није ништа друго него спојити 
с монархијском формом републиканску садржину. 
Ово не одговара НИ доследном монархизму ни 
доследном републиканизму. 

Смисао је другог захтева био тај, да мини- 
стре не поставља Краљ, већ да их бира Скуп- 
штина. Марковић је држао да је овај захтев у 
духу демократије, — само није знао како да га 
доведе у склад с монархијским начелом, које је 
раније био усвојио. Најзад се досетио овом: „Може 
нам ко пребацити, да ограничавамо круг кнежеве 
власти... То не стоји. Свуда у уставно-монархич- 
ним државама владар поставља министре и са- 
ставља владу. А по овом предлогу демократ- 
ска скупштина (или народ непосредно) бира вр- 
ховну управу. Изгледа као противност. Али није 
тако. Што је за народ добро, оно је боље и за 
његовог владаоца. Добро народа то је интерес 
кнеза и обратно“.!) Истим овим аргументом могли 
би се послужити и они који би хтели да министре 
поставља владалац. Само, место да кажу: „Што 
је за народ добро, оно је боље и за његовог вла- 
даоца“, — они би рекли: „Што је за владаоца 
добро, оно је боље и за његов народ“. Ова идеја 
о бирању министара Скупштином не може се на- 
звати републиканском. Истина, у Швајцарској са- 
везно законодавно тело бира савезну владу, али, 
с друге стране, ни у Француској ни у Сједињеним 
Државама министре не бира Скупштина, већ их 
поставља председник републике. Дати Скупштини 
да она бира министре било би исто тако погрешно 
у републици као и у монархији. Министри, који 
би се на такав начин одређивали, били би прости 
секретари Скупштине: у ствари владала би она, 


1) Ц. Д.І. 94—95. 
б 

а не они. Задатак Скупштине, пак, није да сама 
влада, већ да надзирава оне који владају. Између 
законодавних функција, које се састоје у савето- 
вању, и административних, које се састоје у де- 
лању, толика је разлика, да оно тело које је ор- 
ганизовано за вршење законодавних функција, 
постаје самим тим неспособно, за вршење функција 
административних. Из чисто техничких разлога, 
независно од питања о монархији и републици, 
постављање министара мора се оставити ван над- 
лежности законодавног тела. 

Интересантно је да Марковић, који је захтевао 
за Скупштину претежни утицај у законодавству, 
какав она има само у републикама, и који је тра- 
жио за њу право постављања министара, које она 
ни у свима републикама не ужива, — интересантно 
је да он није помињао ништа о њену буџет- 
ском праву. Он предлаже, у једанаест тачака, које 
би нове атрибуције требало дати Скупштини, а које 
старе проширити: од тих једанаест тачака ниједна 
се не односи на буџетско право. Он је то право 
сасвим сметнуо с ума, и ако није заборавио да 
једном од тих једанаест тачака утврди право Скуп- 
штине да „сама одређује a daniel који долазе 
на дневни ред“.!) 


Из свега овога излази, да је Марковић хтео 
да Народна Скупштина буде „највиша власт у 
земљи“. Она би сјединила у себи не само сву за- 
конодавну власт већ и сву управну. Министри, 
које би она бирала, имали би само да извршују 
оно што би она одлучила.) Да би их могла др- 
жати у том потчињеном положају према себи, она 
их не би бирала на одређено време, као што се 
у Мани ЗА него би имала право 


1) Ц. Д.І. 93, 94. 
*) „Ослобођење“, 1875. Бр. 9. 

да их у свако доба збаци. Марковићева Скупштина 
не би била обична Скупштина: то би био конвент. 
Или, боље, она би личила на наш Савет, кад је 
овај стајао на врхунцу своје моћи. Овај је тада 
оставио владаоцу само суспенсивно Veto, по- 
стављао у ствари сам министре, и преко њих 
управљао. Марковићева Скупштина то је стари 
олигархијски Савет, али проширен и демократисан. 

Очевидно, Марковић је у питању о Народној 
Скупштини отишао и сувише далеко. Уставом од 
1869. није дано Скупштини толико власти, да је 
могла држати владу под надзором; Марковић је, 
стога, имао да тражи да јој се да толико власти, 
да би могла држати владу под надзором: у место 
тога, он је тражио да јој се да толико власти да 
би могла владу апсорбовати. Кад би ваљало би- 
рати између Скупштине по Уставу од 1969. и Скуп- 
штине по Марковићу, човек би био у забуни коју 
од њих две да сматра као мање зло. 

У чланку о „Општини“ !) Марковић је истакао 
начело општинске самоуправе. Само по себи, ово 
се начело дало бранити, нарочито наспрам либе- 
ралне странке, која се није показала доследна, 
кад је и после Устава од 1869. хтела одржати у 
снази општински закон од 1866. С једне стране, 
она је признавала народу способност за управу 
државних послова, и у име те способности уста- 
новила Народну Окупштину као највишу власт 
после кнеза. С друге стране, она је спорила на- 
роду способност за управу његових локалних по- 
слова, које је он свакојако разумевао боље но др- 
жавне послове, — и под изговором Te неспособ- 
ности ставила га у његовој општини под тутор- 
ство полиције. Они исти људи, који су слободно 
бирали посланике, нису могли изабрати за кмета 


1) Ц. Д.І 99—131. 


84 СВЕТОЗАР МАРКОВИЋ 


онога кога не би хтела надзорна власт. У Енгле- 
ској је парламенат изашао из скупа слободних оп- 
штина; код нас је либерална странка хтела да 
Народну Скупштину пзведе из скупа туторисаних 
општина, — као да је један народ, научен у оп- 
штини да слуша капетана, могао у Скупштини по- 
стати тако самосталан и одважан да натера ми- 
нистра да овај њега слуша. Марковић је, према 
томе, био сасвим у праву да нападне либералну 
странку због привржености општинском закону од 
1866. Али чим је, после осуде либералне странке, 
покушао да изнесе своје погледе на уређење оп- 
штине, Марковић је пао, ако је могуће, у још већу 
погрешку него либерална странка. Код општин- 
ског закона од 1866. било је рђаво то, што је избор 
кметова и чланова општинског суда зависио од 
потврде надзорне власти, и што су они, после 
свог постављења, одговарали само пред њом, која 
их је једина могла с њихових места уклонити. Према 
томе, било је очекивати да ће Марковић предло- 
жити, да се начело изборности проведе доследно 
кроз општински закон, — т. ј. да избор кметова 
и чланова општинског суда вреди као и избор по- 
сланика, — без ичије потврде, — и да се ти оп- 
штински органи, као изборни органи уопште, 
бирају на одређено време, а не да им функције 
престају, као код постављених органа, једним 
актом старије управне власти. У кратко, Марковић 
је имао да предложи да се икмет п чланови општин- 
ског суда, који су долазили на своје положаје бар 
у пола по поверењу народа, не држе на њима 
искључиво поверењем надзорне власти. Али ме- 
сто да говори о односу који треба да постоји 
између општинских органа и државне власти, Мар- 
ковић је говорио уопште о државном надзору над 
општином, предлажући на крају крајева да се тај 
надзор укине. Као што већ из те речи излази, оп- 

штинска самоуправа може значити извесну само- 
сталност само у управном смислу. И с најширом 
самоуправом, дакле, општина остаје потчињена 
државним законима, па следствено и надзору др- 
жавне власти, почем се без овога не би имало 
јемства да ће се општина покоравати државним 
законима. Када уз то општина, — као што је код 


нас случај, — не врши само своје функције, него 
и многе државне, које је држава на њу нарочито 
пренела, — државни надзор постаје тим потреб- 


нији, јер је држава у тачном вршењу тих других 
функција непосредно заинтересована. У осталом, 
ослободити општину државног надзора, зар то не 
значи прекинути сваку везу између општине и др- 
жаве, и — пошто се држава састоји из ошшпина — 
разбити државу на тисућу општина, од којих би 
свака постала самосталном државом! Лаик у овом 
питању о уређењу општинском, Марковић се зау- 
ставио тек пред овим последњим разлогом, па и 
то, изгледа, тек онда кад су му противници на њ 
обратили пажњу. И онда ево како је мислио 
да, с једне стране, ослободи општину државног 
надзора, а с друге, да ипак не прекине сваку везу 
између ње и државе. Он је оставио држави право 
да утиче на општину „мерама законодавним, убе- 
ђењем и у опште средствима цивилизаторским“.!) 
Марковић је могао у својој наивности, поменути 
„убеђење“ као једно средство државне акције, која 
је, већ по својој дефиницији, коерцитивна, — као 
што је могао говорити и о неким неодређеним ци- 
вилизаторским средствима. Али ко би хтео да о 
овим стварима озбиљно дискутује, био би наив- 
нији чак и од њега. Ваља видети само то, како 
је он замишљао те законодавне мере, које постају 
"код њега тим занимљивије што их противставља 


тт. 

„полицијским заповедничким мерама“, као да у 
закону не би имало ничег заповедничког. Оноњима 
вели ово: 

„Држава треба да обвеже општим законом 


све грађане, да се старају о просвети; она може 


и треба да изради општи наставни и учебни план: 


да узакони начин како да се просвета у земљи 


уреди и да одреди законом, колико појединац, 
општина или срез спрам својих срестава мора да 
прилаже на извршење тих закона. Али само из- 
вршење тих општих закона она треба, да остави 


општини — у колико то спада у круг општински, 


срезу — у колико долази у среску моћ ит.д. И 
ту важи исто правило као и горе. Општине су се 
здружиле у државу с тога, што је то њихов општи 
интерес. Оне врше опште законе с тога, што је 
то у интересу сваке општине појединце. Ако по- 


једине општине нису убеђене, или боље рећи не 


осећају корист неког закона или установе онда је 
свако полицијско туторисање и натеривање на 
вршење тог закона бесмислено. То је само узалу- 
дан труд и трошак. То је знак, да или тај закон 
заиста не ваља, или да је општина (срез или 


округ) у таком положају, да њој такав закон не 


може да користи, док се неки услови не измену. 
Тако на пр. у неким крајевима наш народ неће 
да диже школе и нерадо даје децу у школу, јер 
је сиротан, па нема срестава, да издржава школу, 
а треба му радник у кући. Помаже ли у таквом 


случају законска обвеза и полицијско натеривање: 


да се деца шаљу у школуг Очевидно ништа не 
помаже“.!) Марковић је, дакле, признавао држави 
право да издаје законе, али јој није допуштао да 
се служи принудним средствима ради њихова из- 
вршења. Њихово извршење он оставља увиђавно- 


1) Ц. Д. І. 114—115. 

сти самих општина. Претпоставимо да се општине 
даду „убедити“ државом да су њени закони до- 
бри. Да ли би онда оне могле натеривати своје 
чланове да их врше? Или би, може бити, и оне 
само апеловале Ha увиђавност својих чланова?" 
О овоме Марковић не каже ништа, — и то је 
штета, јер се тако не зна да ли је он принудна 
средства искључивао само у односу између др- 
жаве и општине, или их је искључивао и у односу 
између општине и појединца. Свакојако, с тим 
законима који нису били ништа више до једна 
врста званичних савета, држава је имала управо 
толико права према општини колико на пр. и сам 
Светозар Марковић. Одиста шта је њему сметало 
да, исто тако као држава, извести циркуларом оп- 
штине, шта би оне, по његову мишљењу, ваљало 
да ураде. Такви циркулари не би имали ништа 
мање правне снаге, него ти државни закони, на 
чије се вршење општине нису могле натеривати 
никаквим „полицијским, заповедничким“ еред- 
ствима. Наша је општина била тако мала, сиро- 
машна и непросвећена, да није могла опстати сама 
за се. Ослобођена државног надзора, она би сама, 
у свом властитом интересу, захтевала да опет 
дође у зависност од државе. Марковић je то уви- 
hao, и зато је дошао на мисао да ту општину, 
која није могла „још за дуго постати самостална 
јединица за самостални развитак“, 1) стави под 
управу и заштиту среза, кад му његова начела 
нису допуштала да је стави под управу и заштиту 
државе. Ми смо већ имали прилике да говоримо 
о Марковиһеву ерезу или великој општини, како 
je он називао срез, из љубави према општинској 
организацији, а мржње према државној. Оно што 
смо тада рекли о економској улози ереза, треба 


ИД. Т: 126. 

сада допунити податцима о његову администра- 
тивном значају. По Марковићу, земља је имала да 
се подели на педесет срезова, сваки од 5000 по- 
реских глава. Срезом би управљао један одбор од 
пет лица, који не би одговарао пред централном 
власти већ пред среском скупштином. Тако реор- 
ганизована, среска би управа узела на себе све 
послове окружних и среских начелстава, која би 
ради потпуности ове административне реформе 
била укинута.) Држава би постојала само још 
као савез слободних општина, а централна власт 
у њој била би организована по обрасцу Кара- 
Ђорђева Савета. Као год што је у том Савету 
свака нахија била заступљена својим старешином, 
тако би сада у централној управи сваки срез био 
заступљен својим изаслаником. Описујући одушев- 
љено Кара-Ђорђев Савет, Марковић је тврдио да 
је под његовом управом „Србија била на правом 
путу да постане држава демократска из државе 
патријархалне, онако исто као што је некада по- 
стала малена Швајцарска, пошто су неколико се- 
љачких општина збациле господаре из дома Хабе- 
буршког“.?) Да би Србија постала балканска Швај- 
царска, требало је само једно, на име: да се 
саветска организација централне власти пренесе 
и на нахије. У место што је нахијом управљао 
један старешина, кога народ, у правом смислу 
речи, није бирао, требало је да њоме управља 
једна изабрана колегија, један изабрани одбор, 
какав је, под именом Савета, управљао целом 
земљом. На жалост, то у своје време није било 
учињено, и зато се сада мора ићи обрнутим 
правцем. Мора се, прво, организовати среска са- 
моуправа, с једним одбором који би управљао 


1) Ц. Д. П. 12—16; „Ослобођење“, 1875. Бр. 4. 
2) Ц. Д. VI. 61—62. 

срезом мање више независно од централне власти: 
тек после тога могло би се помишљати на то, да 
се и централна власт доведе поново на ону са- 
везно-колегиалну форму коју је већ имала под 
Кара-Борђевим Саветом. Ако је пре Правителетву- 
јушчи Совјет могао бити она матица из које ће 
изаћи срески одбори, сада су, обрнуто, срески од- 
бори имали да буду она основа на којој ће се 
Правителетвујушчи Совјет обновити. Наравно, овај 
обновљени Савет не би се састављао од нахијеких 
старешина, којиби му били чланови по праву по- 
ложаја а не по народном избору, већ од чланова 
које би срезови изабрали.!) „Такво савезно устрој- 
ство државе, где би сваки срез био за себе једна 
целина, са свим самостална у своме раду, па би 
као такво самостално тело био члан савезне др- 
жаве (као што је на пр. Швајцарска савез кан- 
тона)“, — такво једно устројство Марковић је 
сматрао као „највећи напредак“. Он је само жалио 
што наш срез није тако јак да може одмах по- 
стати „нешто сасвим самостално“, него ће се за 
то тражити још доста времена. ?) 

Пошавши од општинске самоуправе, Марко- 
ковић је дошао до реорганизације целе државне 
управе, и кад је једном дотле дошао, он је, из- 
гледа, заборавио на она уставна начела која је 
раније формулисао у чланку о „Народној Скуп- 
штини“. Ако је онда још помињао владаоца, ма- 
кар само и с једним суспенсивним Veto-M, сада 
је говорио о једном „врховном Савету“, поред 
кога владалац, одиста, није имао никаква посла. 
Ако је онда захтевао да министре бира Скупштина, 
сада је пројектовао да чланове тог врховног Са- 
вета, који би у ствари вршио и владалачку и ми- 


у I. Д. VI. стр. 58—62; П. стр. 133. 
2) „Ослобођење“, 1875, Бр. 3. 

нистарску власт, бира народ по срезовима. Али, 
док је у овим ситницама био недоследан, Мар- 
ковић је, пишући о општини, остао чудновато 
истрајан у оној својој склоности ка крајним, пре- 
тераним решењима, коју је показао и у чланку о 
„Народној Скупштини“. Као год што је тамо препо- 
ручивао конвентовску владу онда, кад је ваљало 
борити се за парламентарну владу, тако је овде 
препоручивао савезно устројстве државе онда, кад 
je ваљало борити се за општинску самоуправу. Он 
није умео да општинску слободу помири е др- 
жавним надзором, и кад би њега слушао, човек 
би могао мислити да само у једној савезној др- 
жави може бити слободне општине. Што је нај- 
интересантније, он, на крају крајева, опет није 
успео обезбедити општинску самоуправу (онакву, 
наравно, какву је он схватао), и ако је ради ње 
био отишао до крајних граница федерализма. По 
његову систему, срез је независан од државе, 
али шта је с општином? Без сумње, независна је 
и она, почем припада срезу, али какав однос по- 
стоји између ње и среза? Очевидно, она мора CTO- 
јати под његовим надзором, али у којој мери? Да 
ли срез има права да се послужи према њој оним 
„полицијским, заповедничким“ средствима, која је. 
Марковић, у име њене самоуправе, био одузео 
држави, — и, ако срез има права да ce и та- 
квим средствима послужи, шта је општина до- 
била тиме, што је неће „туторисати и натери- 
вати“ држава већ срез? На ова интересантна 
питања Марковић не даје никаква одговора: све 
његово упињање да организује слободну On 
штину свршава се не ослобођењем општине, већ 
претварањем среза у државу, што је нешто са- 
свим друго. 

Марковић је мислио да би бирократски еи- 
стем био укинут његовом административном ре- 

формом. Бирократски се систем састојао у томе 
што је државне послове свршавала једна наро- 
чита класа људи, који су се њима бавили као 
својим главним занимањем, и којима се за то пла- 
ћало у новцу. Али, кад би једном срез и општина 
узели да својим пословима сами управљају, ова- 
кви професионални чиновници постали би непо- 
требни. Као што je већ речено, окружна и среска 
начелства била би укинута, и њихови би послови 
прешли на срез. Не треба мислити да би срез, 
ради тих послова, морао држати исто онолико пла- 
ћених органа колико и држава, док су окружна 
и среска начелства постојала, и да би се, стога, 
сва промена састојала у томе, што би на место 
државних органа дошли срески и општински, који 
би се плаћали као и државни органи, само што 
се не би звали чиновницима. „Ваља знати пре 
свега, да при данашњој нашој управној системи, 
многи „послови“ само за то и постоје, што по- 
стоје начелства и капетанства, а свих тих „по- 
слова“ нестало би одмах, чим би нестало оних 
петљанија, Које су изазвале и створиле те по- 
слове. Осим тога ми замишљамо заједно са управ- 
ном реформом и реформу нашег суда, финанције 
и свију грана управе. C тим многи послови или 
отпадају сасвим, или се веома секраћују“.:) Идеја 
је Марковићева била та, да би се самоуправом 
тако смањили и упростили управни послови, да 
би их могли свршавати и обични грађани, у сво- 
јим слободним часовима, бесплатно, као што данас 
свршавају поротничке или неке општинске ду- 
жности. Среска и општинска служба не би била 
стално и плаћено занимање већ почасна дужност. 
„Стални чиновник у општини био би само оп- 
штински писар, кога би морала плаћати свака 


КД. П. 16. 

општина“.!) Да ли би и колико сталних званич- 
ника било у среској управи, Марковић није обја- 
снио, али из целокупна његова разлагања из- 
лази, да би и ту њихов број морао бити јако 
смањен. 

Тек се овде јасно испољава основна несу- 
гласност између Марковића и либералне странке. 
Уставном реформом од 1869. та странка није уки- 
нула бирократски систем у оном смислу у коме 
га је Марковић разумевао, почем су се после те 
реформе, као и пре ње, за државне послове упо- 
требљавали плаћени чиновници. Марковић је на- 
лазио да од такве реформе, која није учинила из- 
лишним плаћено чиновништво, народ неће имати 
никакве стварне користи, поред свега тога што 
му је она дала и Народну Скупштину, и слободну 
штампу, и министарску одговорност. Он је говорио 
о либералима с презирањем као о „бирократима“, 
и ништа не показује толико као тај израз, шта им 
је он замерао и зашто их је нападао. Сва адми- 
нистративна реформа Марковићева била је срачу- 
ната на укидање плаћеног чнновништва. Да ли 
се плаћено чиновништво могло укинути у једној 
модерној држави? Своје поданике држава може 
узети бесплатно само у ону службу, за коју се 
они нису морали спремати нарочито, која не траје 
дуго, и која им, што је главно, оставља довољно 
времена да, поред ње, могу имати и једно друго, 
приватно занимање, којим ће се издржавати. Чим 
је држава принуђена да појединца употреби за 
такву службу, која му апсорбује најбољу снагу, и 
која му не оставља времена за какву другу за- 
раду, она му мора дати новчану награду, ако 
није, случајно, решена да га умори глађу. Тим 


1) Ц. Д. 1. 130. 

пре, мора она то учинити онда, ако је та слу- 
жба таква, да се без претходне спреме не може 
како ваља вршити; ко би се, одиста, трудио 
око те претходне спреме, која је, увек, CKOII- 
чана с новчаним жртвама, кад би знао да му 
је она потребна само у државној служби, а дау 
овој не може ништа зарадити. Да ли ће се чинов- 
ничка служба плаћати или неће, зависи, дакле, 
од тога, каква је та служба: да ли она претпо- 
ставља стручна знања, да ли се врши као главно 
занимање или као споредно, да ли је професија, 
или није. Ван сваког спора стоји, да је чинов- 
ничка служба добила данас професионалан кара- 
ктер у пуном смислу речи: она претпоставља ор- 
гане који he се нарочито за њу спремати и на- 
рочито њоме бавити, и којима ће се, следствено, 
морати за то и нарочито плаћати. Марковићева 
идеја да државне послове врше поједини грађани 
уз своје приватне послове, онда кад имају слободна 
времена, и то без икакве новчане награде, та би 
се идеја могла остварити само у једном прими- 
тивном друштву, где су односи између људи тако 
прости, малобројни и једнолики, да се за њихово 
расправљање не ишту ни нека нарочита знања 
поред обичног здравог разума, ни нека већа жртва 
у времену. Али, баш због тога што би се она дала 
остварити у таквом друштву, она се мора сма- 
трати као права утопија у данашње време, кад 
су се друштвени односи тако разгранали и изу- 
крштали... Марковић је учествовао у организовању 
једне потрошачке задруге, где су одборници имали 
да „свој управљачки посао врше покрај других 
својих послова“, наравно, бесплатно, или уз са- 
свим незнатну награду. И после искуства с том 
задругом он је морао признати да се та „јевтина, 
управа“ показала „веома непрактична.“ И онда 
је тврдио да за послове таквих задруга ваља узети 

једно стручно лице, једног „практичног трговца“, 
како је он говорио, који би се тим пословима 
искључиво бавио, и коме би се ради тога морала 
дати већа новчана награда.) На овом примеру 
Марковић је могао најбоље да се увери, колико 
су његови принципи били погрешни: без струч- 
них, плаћених органа није се могло управљати 
једном обичном београдском бакалницом, а он је 
хтео да се без таквих органа управља целом ерп- 
ском државом. Не може се узети ни то, да је пла- 
heHO чиновништво једна нужност данашњег бур- 
жоаског друштва, а да би се без њега могло бити 
у будућем социалистичком друштву. Кад се зна, 
да би у том друштву држава имала да прими 
у своју надлежност толика привредна предузећа, 
којима се за цело не би смело управљати диле- 
тантски, онда излази да се од државних органа 
нигде не би захтевало толико техничког знања као 
у социалистичком друштву, — и, наравно, да би 
та њихова стручна спрема морала бити нарочито 
награђена. У осталом, данас, ниједан озбиљан 
социалист не говори више о укидању бирократије, 
и осуду таквог система, као што је Марковићев, 
нико није оштрије осудио него сам Карл Кауцки. 
„Мисао“, каже он, „да народ сам собом влада, 
у том смислу што се о јавним пословима не би 
старали плаћени чиновници него људи из на- 
рода, и то бесплатно, у својим слободним часо- 
вима, — јесте једна утопија, и уз то једна реак- 
ционарна, недемократска утопија, па ма колико 
да су њени заступници надахнути демократ- 
ским и револуционарним осећајима. Оваква врста 
самоуправе претпоставља у свакој заједници која 
је изашла из најпримитивнијег стања, једну ари- 
стократију, — велике баштинике, спахије, ренти- 

ере сваке врете, — који, живећи од туђег труда, | 
имају времена и средстава да се посвете искљу- 
чиво јавним пословима. Чак и толико хваљена 
енглеска самоуправа била је једна племићска по- 
властица. Што се сувремене велике државе већма 
демократишу, тим више морају, тамо где имају 
самоуправу, претварати њена звања из неплаће- | 
них почасних положаја у плаћене функције“. !) 


| 
1) Agrarfrage, стр. 422—3. Видети о истом питању Bernstein, | 
Zur Geschichte und Theorie des Socialismus, стр. 197—218. 


VI. — ЊЕГОВА КРИТИКА СУДА. 


Од свих бирократских установа Марковић је 
понаособ претресао само једну — Суд. О Суду 
је писао неколико пута: у „Србији на Истоку“, 
1871; у „Јавности“, марта 1874; у „Гласу Јав- 
ности“, јуна 1874. Ово интересовање Судом пада 
тиме више у очи, што Марковић није написао ни 
једног чланка ни о полицији ни о пореском си- 
стему, и ако су ово изгледале згодније теме за 
његову социалистичку критику. У чланку „о Суду 
и Правди“ Марковић овако објашњује што је баш 
о том питању узео да пише: „Управо без основ- 
ног преображаја судске струке ми не можемо до- 
бити — ни општинску самоуправу, ни самосталну, 
јевтину и ваљану велику општину, ни укидање 
или преображај наших окружних власти. Све то 
зависи од преображаја судске струке, зато ми 
њу стављамо одма после општине“. Кад ce 
без основног преображаја судске струке не може 
добити ни општинска самоуправа, онда је, може 
бити, било умесније ставити преображај судске 
струке пре преображаја општине, а не одмах по- 
сле ње. Најзад, то је ситница. Важније је ово: због | 
чега Марковић сматра да све друге реформе за- | 
висе од реформе судске. | 


ОЦА Де 1. 138. 

Марковић није нигде одговорио на ово 
тање непосредно, али ми држимо да је ствар паса 
у овоме. Он је био одлучан противник плаћеног 
чиновништва, а то се чиновништво није могло 
укинути све дотле, докле су постојали писани 
закони, чије тумачење и примењивање није било 
посао лаика већ стручних правника. Претворити 
јавне функције у почасна звања било је могућно 
само тако, ако би за вршење тих функција била 
довољна здрава памет и поштење, без нарочитог ; 
правничког познавања писаних закона. Међутим, 
писани закони нису нигде изгледали тако неоп- 
ходни као у области судства. Ту доказати њихову 
излишност значило је доказати је свугде, — и 
ето зашто је Марковић толико размишљао о еуд- 
ској реформи. Са својим параграфима, комплико- 
ваним поступком, школованим судијама и адво- 
катима, Суд је изгледао камен темељац бирократ- 
ског система: требало је тај камен извући, па да 
се цео систем сруши. 

У потврду ове наше претпоставке наводимо 
то, што се, одиста, код Марковића критика Суда 
проширује у критику писаних закона. „Основно 
је начело данашњег Суда, да се у њему суди по 
писаним законима. Ту се, дакле, правда ујемчава 
писаним законом и разним судским формама, које 
могу разумети само стручни зналци. Питање је: 
да ли се тим заиста већма ујемчава правда, но 
кад би се судило по памети и кад би форме биле 
тако просте, да их и нестручни људи могу ра- 
зумети“.!) Противу писаних закона стоје ови раз- 
лози: „Пре свега никакав писан закон не може 
поватати и формулисати све безбројне изпрепле- 
тене одношаје грађанског друштва. За то се са 
развитком друштва (оваког као што је у Јевропи 


1) Ц. Д. І. 145—6. 

разуме се) непрекидно гомилају све нови и нови 
параграфи и закони и томе гомилању нема краја. 
Друго, што се у сваком чланку закона изриче само 
опште правило, а поједини случајеви увек сеу 
нечему разликују од општег правила“.!) Ова се 
два разлога своде на један: будући општа пра- 
вила, закони не обухватају изузетне случајеве, па 
стога не казују у сваком случају шта је право, 
већ само у већини случајева. На основу тога што 
они не казују у сваком случају шта је право, не 
може се закључити да они то не казују ни у је- 
дном случају. Ипак зато Марковић вели: „Писани 
закони садрже само општа правна начела, која се 
признају у једном народу. Према томе, ако се 
оће да пресуди праведно у самој ствари, а не 
само по форми, сваки Суд морао би судити по 
памети, а не по писаном закону, јер овај не ка- 
зује никад шта је у ствари праведно“.?) Овде је 
из партикуларне поставке изведен генералан за- 
кључак, а то је елементарна погрешка у резоно- 
вању. Сувише, по примеру којим хоће да потврди 
свој закључак, Марковић показује да је побркао 
две различне ствари: писане законе и писмене 
доказе. Да би утврдио да Суд не може судити 
праведно, кад се држи писаних закона, који из- 
ражавају само општа травна начела, Марковић 
даје овај пример: „Грађански поступак казује 
каквим се документима може дуг доказивати. 
Рецимо да је докуменат са свим правилна обли- 
гација, потврђена код Суда, где је капитал јасно 
означен са законским интересом 129. О таком 
документу не може бити спора...... Овде дакле 
дужник мора да плати подпуну ону суму, коју је 
у облигацији подписао као дужник. Суд не пита 

како је постао дуг... У некој облигацији може 
бити само 80, 60 па и 50% и још мање стварног 
дуга, а остало је само номинални дуг — то се 
судије не тиче. Он испитује само је ли исправа 
којом се дуг доказује тачна; дакле да је форма 
задовољена. Стварна правда њега се овде не 
тиче“.!) Очевидно, овај се пример не односи Ha 
писане законе већ на писмене доказе, и Марко- 
вићев је чланак о „Суду и Правди“ прилично 
збуњен због тога, што Марковић није разликовао 
ове две ствари. Његова критика писмених доказа 
није ништа умеснија но његова критика писаних 
закона. Он каже: „У опште тиме се разликује 
параграфска правда од правде у ствари, што она 
суди имајући поглавито у виду форму, а не јез- 
гру“.?) Говорећи Марковићевим језиком, могли 
бисмо рећи да судија само стога гледа на „форму“ 
а не на „језгру“, што се „форма“ види а „језгра“ 
не види, и што се у већини елучајева по „форми“ 
може и о „језгри“ судити. Код Марковића cy 
„форма“ и „језгра“ не само две одвојене ствари 
већ и супротне. Из тога што се формалним до- 
казима не утврђује увек материална истина, Мар- 
ковић би хтео да изведе да по формалним дока- 
зима судија не може никако доћи до материалне 
истине. Иста она логичка погрешка коју је учинио 
п у критици писаних закона. 

У „Србији на Истоку“ Марковић је специално 
говорио о штетним последицама писаних закона 
у нашој земљи.) Пре њих судило се по општој 
правној свести, и почем је та правна свест жи- 
вела у сваком од нас, сваки је, на дну своје са- 
вести, могао у напред осетити, како ће се свршити 


De, L478: 

3) Ц, Д, VI. 16—19: 96—108. 

свака парница коју би повео, — и онда је почи- 
њао само ону коју је морао добити. Парнице су, 
зато, у то доба биле ретке. С писаним законима 
настаје промена. Шта је право, пише сада у за- 
кону, а закон не разуме сваки од нас, већ га 
разумеју само стручни људи. Да ли ће повести 
парницу или не сваки има да се реши не по 
својој савести већ по савету адвоката, — а пошто 
је у интересу адвоката да се свет парничи, он 
ће рећи да треба водити парницу и онда кад се 
она не може добити. И ето, тим су начином пи- 
сани закони „заплели српски народ у бесконачне 
парнице што и данас највећма губи наш народ“. 
Те идеје о штетним последицама које су писани 
закони имали код нас, Марковић је примио од 
свог пријатеља Јована Милинковића Алавантића, 
који се још 1859. јавио с чланцима о реформи 
судске струке. Ти су чланци пуни занимљивих 
података о тадашњем уређењу судова; у њима 
се истичу извесни принципи који су тачни, на пр. 
принцип јавности и усмености у судском поступку; 
али у њима је много што шта и претерано, као 
баш то што је и Марковић за њим тврдио, — 
да су писани закони „заплели српски народу 
бесконачне парнице“. Педесетих година говорило 
се о парничењу српског сељака као о највећем 
злу, од кога пати после презадужености. У одбору 
Св. Андрејске Скупштине статистичар Владимир 
Јакшић тврдио је да је 1841. вођено свега 2.789 
парница, а 1858. 27.894, те да се према томе 
„сада терају осам пута више по Суду но пре два- 
десет година“. Ово парничење у народу Јакшић 
је објашњавао „опалим благостањем у народу“.!) 
По нашем мишљењу, пак, парничење се појавило 
из ових узрока: (1) Задруге су се стале делити, 


1) „Српске Новине“, 1859., Бр. 82. 

а та се деоба, у највише случајева, није могла 
свршити без парнице. (2) Уз то је дошло и заду- 
жење сељака, које је дало нова повода за пар- 
нице. „Највећу част спорова при земаљским су- 
довима износе дугови“, писано је у „Српским 
Новинама“ 1852.1) (8) После дугова највише су 
посла задавале судовима распре око земље. Након 
хатишерифа од 1830. постављен је принцип, да 
је сваки господар оне земље коју de facto држи, - 
и да му државина вреди колико и тапија. Услед 
тога сваки је гледао да захвати што више земље, 
при чему се, наравно, дешавало да захвати и ону 
земљу на коју је неко други имао тапију, или 
која је припадала општини, манастиру итд. Ове 
распре око земље само су се још више заплеле 
чувеним законом на повраћај земље, који је На- 
месништво Вучић-Петронијевићево издало 18. јула 
1889.7) Члан 11 тога закона гласи: „У коима је 
предметима парничним од год. 1816. а у повра- 
ћеним окружијама од год. 1888. терба на суду 
већ била, и пресуда изречена и у извршеније до- 
ведена, оно је стално и непремјено, нити се по- 
рицати и на ново судити може; осим догађаја. 
јавне и очевидне неправде и насилија под видом 
суда, кад би тужитељ доказао, да је кои властник 
или судија такову земљу сам заузео или на своју 
ползу употребио, јер никакав властелин ни судија, 
ни кмет ни капетан нит икакав старешина, нити 
је могао нити може сам себи и за себе судити, а 
јошт мање без пресуде силом власти што заузети 
и себи присвоити; или кад тужитељ нова основна 
доказателства покаже, која пре на Суду била нису, 
нити му је могуће било такова предложити. Ова- 
кови случаи да се на Суду уваже, и тужитељ да 


1) Бр. 107, 122. 
2) Зборник, І. 

се у прво стање постави.“ Овим законом хтела 
се створити могућност за све оне којима је под 
кнезом Милошем земља била отета, да је сада 
судским путем поврате. Али по једној законодав- 
ној одлуци од 16. маја 1845. којом се закон „на 
повраћај земље“ укидао, изгледа да су судови 
судили и по оним тужбама које нису испуњавале 
услове из члана 11, тако да су се, у практици, 
законом „на повраћај земље“ користиле приста- 
лице новог режима од 1842. да извласте из њи- 
хових имања присталице старог режима. Из свега 
овога изилази да се још тридесетих година стао 
вршити пренос непокретне сопствености: земља 
је прелазила са задруге на њене поједине чланове, 
са задуженог сељака на његове повериоце, е 
присталица једне династије на присталице друге 
династије. Никакво чудо што се, при овом пре- 
лазу земље из руку једних сопственика у руке 
других, народ српски „заплео у бесконачне пар- 
нице“. Према томе и Марковићево објашњење да 
су код нас писани закони, неким својим уну- 
трашњим принципом, без обзира на социалне и 
политичке прилике, изазвали парничење у народу, 
— може се одбацити као сасвим непотребно. 
Да је Марковић успео доказати да писане за- 
коне ваља укинути, он се не би морао трудити да 
доказује да ваља укинути и стручне судије који те 
законе примењују, — толико би се онда ово друго 
само по себи подразумевало. Али, како аргумента- 
ција Марковићева противу писаних закона није била, 
особито срећно изведена, Марковић је покушао да 
докаже да би се стручне судије могле укинути баш 
и онда, кад би се писани закони морали ма из 
ког разлога задржати. Другим речима, он је по- 
кушао да докаже да би се и тај чисто правнички 
посао, тумачење закона, могао поверити обичним 

грађанима без правничког образовања. Он полази 
од тога, да сваки судија има пред собом два за- 
датка: (1) да разуме „стварни одношај“ који се 
налази на дну сваког спора, и (2) да разуме онај 
закон који на тај „стварни одношај“ ваља при- 
менити. Затим узима да први задатак судија није 
у стању испунити, а други, пак, да може испу- 
нити сваки грађанин, који би по свом друштве- 
ном положају и занимању могао испунити први. 
Он резонује овако: „Пре свега ти су људи (т.ј. 
судије) учили школе по толико година, а нису се 
мешали у грађанске послове. Као свршени прав- 
ници, они Cy изучили писане законе, али нису 
изучили разноврсне послове и одношаје у друштву. 
Судија нити је водио трговину, да разуме трго- 
вачке послове и одношаје; нити је живео у селу 
и имао главобоље са сељачком искомаданом зем- 
љом и њиховим зачкољицама; нити је био преду- 
зимач, ни воденичар итд. Он дакле није ни спосо- 
бан да решава питање о стварној правди. Ту 
остаје двоје за судију: дуготрајна практика и ве- 
штачки увиђај. Другим речима: судија би морао 
својим или туђим очима да проучи и да разуме 
стварне одношаје, па тек онда да може судити 
имајући у виду општа правна начела, која се 
садрже у законима. Сад је питање: шта је лакше 
да ли да људи, који разумеју извесне радње, из- 
весне стварне одношаје, проуче и схвате законе? 
Или је лакше да људи који знају писане законе, 
изуче оно прво? Сасвим је очевидно да је оно 
много лакше. Сваки писмен — разборит човек — 
да не речем још образован човек — који разуме 
ствар о којој је спор, увек ће врло лако наћи и 
разумети шта о томе вели писани закон; напро- 
тив, судија који не разуме ствар, о којој је спор, 
много ће теже разумети и наћи сам закон, на 

који се то односи. У сваком случају тај би пра- 
ведније решио спор, но овај други“.:) 

Кроз цео овај став провлачи се једно petitio 
principii. Требало је доказати да се писани закони 
могу тумачити и без нарочите, правничке спреме, 
и да су стога судије сувишне. То пак што 
је тек имало да се докаже, Марковић је сматрао 
као нешто „сасвим очевидно“, па се само питао 
да ли треба задржати плаћене, стручне чиновнике 
за један посао који никакву стручност не изискује. 
И, наравно, да се на овако постављено питање 
могао дати само одречан одговор. Међутим, сав 
је спор био око тога о чему је Марковић мислио 
да спора не може ни бити, — на име око тога, 
је ли у данашњем друштву разумевање писаних 
закона једна наука која се мора годинама учити, 
— или није. 3a Марковића је, изгледа, било ја- 
сно као дан, да је сваки разборит човек у стању 
с листа тумачити законе, и ако се судија морао 
нарочито школовати, да би их могао тумачити. 


Пошто је одбацио писане законе по једном 
генералном закључку из партикуларне поставке, а 
стручне судије, опет, на основу једног ре о prin- 
сірі, Марковић предлаже да и у грађанским и у 
кривичним стварима суди један изборни суд, који 
би изабрале заинтересоване стране између својих 
„сажитеља и познаника“.?) Ти би „сажитељи и 
познаници“ знали тачно „стварне одношаје“ о ко- 
јима би имали да суде, почем би и сами у њима 
живели. Они би судили по здравој памети а не 
по закону, и то бесплатно. Овакав суд, не само 
да не би имао бирократски карактер, него не би 
више био ни државна установа. Држава би оста- 
вила заинтересованим странама да саме себи 

склопе суд, ако им треба; она се не би старала о 
изрицању правде. Шта би било, ако се заинтересо- 


ване стране не би могле сложити да своју ствар из- 


несу пред изборни суд? Или шта би било, ако би 
се у суду десила једнака подела гласова“ У таквом 
суду с парним бројем чланова, унапред задобивених 
за једну или за другу страну, једнака подела гла- 


сова била би мање више нормална појава. Map- 


ковић не предвиђа ове објекције. Он се мало бави 
и извршењем пресуда. Он је, изгледа, противан 
апсанама, јер преступник налази у њима више 
угодности, него сељак или варошки радник код 
своје куће, — али не казује шта би се с крив- 
цима радило, кад би се апсане разориле. Међутим 
доста опширно разлаже, како се противу пресуда 
изборног суда не би могло жалити ником даље, 
почем су „судске инстанције бесмислица“. До- 
ста је, може бити, било рећи да се, после овакве 
једне корените реформе Суда, човек не би могао 
жалити вишим судовима, баш и кад би хтео. Неки 
стални, виши судови не би ни постојали, пошто би 
се усвојио тај принцип, да се сви спорови pac- 
прављају код судова за сваки спор нарочито 
изабраних. 

Кад је, затим, узео да пише о судској реформи 
која би се код нас имала извршити, Марковић је 
морао да свој „народни“ суд прилично предруго- 
јачи. Он је сада захтевао пороту за сва грађан- 
ска и критична дела, која би судила с једним 
стручним судијом, изабраним од народа на сре- 
ској скупштини. Суђење би било усмено, а пре- 
суде одмах извршне.?) На место једног суда који 
су бирале саме заинтересоване стране, дошао је 
један суд који је бирао народ. Стручне судије 


1) Ц. Д.І. 160—161; 
*) „Глас Јавности“, 1874. Бр. 2. 

нису биле укинуте, почем је у сваком срезу остао 
по један. Реформа се састојала, дакле, у томе, 
што је порота судила и у грађанским делима, и 
што су се судије бирале. 

Истина, и против оваквих поротних судова, 
с једним стручним судијом стоје извесни прак- 
тични разлози, које Марковић овако резумира: „У 
старо доба, рећи ће неко, кад су били прости одно- 
шаји, могао је бити и тако прост суд; али у да- 
нашње време кад постоји „интабулација“, „секве- 
стар“, „обустава“, „меница“ и сва друга средства, 
којима се осигурава и доказује својина, како ће 
овакав прост суд да суди у одношајима, који су 
често врло заплетени? Па после: како ће један 
судија да стигне на све стране?...“ На сва та пи- 
тања Марковић одговара само ово: „Те „фине“ 
процесе наш ће суд судити врло грубо, али за 
цело у праведности неће бити ни мало лошији (а 
сигурно ће бити бољи) но данашњи параграфски cy- 
дови, јер се управо у оваким делима на данашњим 
судовима правда највише изиграва“.!) Као одго- 
вор, ово је сасвим недовољно. У осталом, Мар- 
ковић не види у чему је ствар. Овакав суд ка- 
кав је он замислио, не би био сталан, већ би се 
састајао од случаја до случаја; међутим, има то- 
лико судских послова, као на пр. баш ти које 
Марковић помиње, „интабулација“, „секвестар“ 
„меница“, итд. који претпостављају један сталан 
суд. Питање није како би компликоване случаје 
могао расправљати један суд простих људи, него 
је питање како би један суд, који би се састајао 
периодично, свршаво послове који долазе пред суд 
свакодневно, и не трпе одлагања. 

Нашу судску реформу Марковић је био сми- 
слио по ономе што је начуо о поротном суђењу 


1) „Глас Јавности“, 1874. Бр. 3. 

"у Енглеској. Док нам се не би доказало противно, 
не бисмо могли веровати да је он поротно су- 
ђење у Енглеској за свој рачун проучавао. Из 
тога, што ту поједина дела суди један судија е 
поротом, Марковић је извео: да је код нас за сав 
судски посао у једном срезу довољан само један 
судија. Да једно дело треба да суди један судија, 
— и да се сва могућа дела у једном крају евр- 
шавају само е једним судијом, то су две сасвим 
различне ствари. Прво је један принцип, добар 
или рђав; друго је једна практична немогућност. 
Сам се Марковић пита: „како ће један судија да 
стигне на све стране“, — али, сасвим опрезно, 
избегава да на то одговори. 

Кад се Марковипева критика бирократеког 
система обухвати у својој целини, изилази јасно 
да је он, кроз бирократски систем, рушио саму 
државну организацију. Већ самим тим што је, из 
економских разлога, одбацио установу чиновника 
у начелу, он је ставио под питање државну ор- 
ганизацију, која је без чиновника немогућна. Од- 
ређујући, затим, однос између општине и државне 
власти, он је учинио ову последњу комично из- 
лишном, остављајући јој само то право да издаје 
законе без принудне силе. Најзад, при реформи 
судске струке он је државне судове готово уки- 
нуо. Не треба мислити да је, својом мржњом на 
бирократију, Марковић готово несвесно доведен 
у непријатељски положај према држави. У својим 
теоријским списима он отворено признаје да је 
противник државе, чије укидање сматра као мање 
више могућно. 

Да мрзи државу он је научио од руских с0- 
циалиста шесетих година. Ови су много писали 
противу бирократије, и не без разлога, јер је руско 
чиновништво било у њихово време тако рђаво, да 
се само још турско чиновништво могло сматрати 

као rope. Стављено у искључиву службу престолу 
и олтару, руско је чиновништво било постало по- 
низно и непросвећено. Ослобођено сваке одговор- 
ности пред јавним мњењем, немајући до Кримеког 
Рата да стрепи чак ни од напада штампе, оно је 
било постало п несавесно и неспособно. Кад је 
после руских социалиста познао немачке, Марко- 
вић је нашао код Маркса да ће социална рево- 
луција, између осталога, донети собом и укидање 
државе. Маркс је узимао да је државну власт 
организовала господарска класа ради своје пре- 
власти, и да ће стога државне власти бити само 
дотле, докле се и друштво буде делило на не- 
пријатељске класе, од којих свака хоће да госпо- 
дари. У социалистичком друштву, које би укинуло 
класе, удружујући људе у заједничку производњу, 
власт би била излишна, као установа једног вре- 
мена кад је било непроизводних и производних 
класа, и кад су оне прве економски експлоатисале 
ове друге под видом правног господарства. Најзад 
је дошао програм „Интернационале“ да Марковића 
сасвим утврди у непријатељству према држави. Ту 
је стајало да је „облик државе општина — а др- 
жава се сматра као скуп слободних општина“. 
Рећи да ће „облик државе“ бити општина, није 
ништа мање апсурдно, него рећи да ће облик 
општине бити држава. Али Марковић није то уви- 
ђао, већ је ову тачку из програма „Интернацио- 
нале“ оценио „као израз сувремене науке о облику 
човечијег друштва“.!) 

У својим теоријским списима Марковић је 
осуђивао државу због њена „насилничког карак- 
тера“, ИЛИ, простије речено, због Tora што у сва- 
кој држави постоји разлика између поданика који 
слушају и органа власти који заповедају, у место 


1) If. J. IV. 67. 

да се сви слободно договарамо о заједничким по- 
словима. То право заповедања у органа власти 
Марковић је сматрао као нешто непомирљиво © 
личном слободом, као једну врсту насиља. Он се 
надао да се у социалистичком друштву не би 
заповедало, већ би се само договарало, — и пошто 
би све ишло по договору, то би и власт била 
излишна. И онда је додавао наивно, да он управо 
и није противу државе већ само противу власти.) 

Држава се може сматрати као организовано 
насиље, само услед једне збрке у појмовима. Власт 
и насиље нису једно исто, а то је што се прет- 
поставља, кад год се говори о држави као о Op- 
ганизованом насиљу. Кад се узме да би у једном 
стању безвлашћа јачи угњетавали слабије, и да 
нам тек државна власт обезбеђује овај правни по- 
редак који приватна насиља чини немогућнима, 
онда излази да државна власт не заводи насиље 
већ га прекида. Ако пак поједине од нас мора 
силом уздржавати да не чине насиља, то се само 
извртањем појма личне слободе може представити 
као нешто супротно личној слободи. Изједначити 
свако заповедништво без разлике с насиљем није 
ни иначе тачно, а најмање онда кад је реч о за- 
поведништву државне власти, које постоји у инте- 
ресу правног поретка и личне слободе. 

Што се тиче општег договора којим би тре- 
бало заменити државно заповедништво, доказано 
је да се само у врло уским групама заједнички 
послови могу свршавати договором свију чланова. 
Чим се група прошири, материално је немогуће 
да се сви чланови и сакупе, а камо ли договоре. 
У том случају јединство се њихове акције може 
постићи само на тај начин, ако сви буду добивали 
импулс од истог заповедништва. Погрешно је ми- 


1) „Рад“, 1874., стр. 136, 182, 306. — Ц. Д. У. 192, 210. 

слити да би се и без државне власти могла CTBO- 
рити трајна заједница између људи, и то силом 
њихова слободна саобраћаја. Напротив, државна 
је власт потребна баш зато, што је на ширем 
земљишту и код већег броја људи она унутрашња 
веза, коју доноси собом слободан саобраћај, недо- 
вољно јака да их и без спољашњег притиска др- 
жавне власти одржи у трајној заједници. Колико 
је ово тачно, види се најбоље по томе, што je и 
„Интернационала“ морала разбити државу на без- 
број општина, т.ј. ужих група, чим је покушала 
да је на општем договору организује.') 

Али, кад се шири друштвени живот, који изи- 
лази из тесних граница једне чисто локалне за- 
једнице, не да ни замислити без државне власти, 
онда питање о државној власти није питање о 
слободи и насиљу, већ о већој и мањој друштве- 
ности. Ми се нећемо задржавати на томе како је 
Марковић, апостол што развијенијег друштвеног 
живота, дошао у противуречност са самим собом, 
кад је тај друштвени живот стегао у оквир једне 
колико слободне толико и малене општине. Ми 
ћемо истаћи само то, да је, до данас, људски на- 
предак био истоветан с развијањем друштвеног 
живота, и да би, према томе, и ове Марковићеве 
општине могле бити врло мало прогресивне. Зар 
се то не посведочава довољно тиме, што се Мар- 
ковић, одбацујући бирократски систем, и покуша- 
вајући да организује савез слободних општина, 
нехотице стао враћати на неке примитивне, или, 
блаже речено, патриархалне установе. Он се није 
могао одвојити од задруге, која представља први, 
комунистички ступањ привредног развића, и за- 
мерао јој само то, што овај комунистички ступањ 


1) У истом смислу п Bernstein, Zur Geschichte und Theorie 
des Socialismus, стр. 197—218. 

не представља онако потпуно као руска сеоска 
општина. Тим поводом он је, управо са одушев- 
љењем, говорио о Уралским Козацима, код којих 
земља није припадала ни породици ни селу већ 
целом племену, и код којих је, по његову ми- 
шљењу, била „најподпуније развијена организација, 
заједничког рада“.!) Кад један човек, иначе паме- 
тан, тражи циљ друштвеног напретка код Уралских 
Козака, то значи да се помео у путу, и да је уда- 
рио назад у место напред. Као што је хтео да 
нас задржи на једном нижем ступњу привред- 
ног развитка, тако је Марковић хтео да нас за- 
држи и на једном нижем ступњу политичког раз- 
витка, — на оном ступњу, кад наше државно 
јединство још није било довољно учвршћено, него 
се држава сматрала као скуп нахија. Његови 
„срезови“ нису били ништа друго до наше старе 
нахије, и колико је он нагињао ранијој, нахијекој 
фази нашег политичког развитка, види се најбоље 
по томе, што је хтео да, у извесном облику, 
васпостави Кара-Ђорђев Савет. Његов суд, нај- 
зад, у коме су судили обични грађани без писаних 
закона, опомиње јако на „Суд добрих људи“, ка- 
кав је постојао у патриархално доба, кад се жи- 
вело у малим сеоским заједницама. Враћајући се 
на ове примитивне установе, Марковић се тешио 
тиме, да су оне чисто српске, управо словенске 
установе. Ташта утеха! Те установе нису биле 
чисто словенске у том смислу, што би их имали 
само Словени, и нико више. Њих су имали тако 
псто и западни народи, a ако су ce у Маркови- 
ћево време оне виделе само код Словена, а неи 
код западних народа, то је било стога, што су 
се ови последњи уздигли на један виши ступањ 
цивилизације, на коме су те установе морале иш- 


10.1 Д. У1.-188, 

чезнути. Оне нису сведочиле о оригиналности 
Словена већ о њиховој слабој цивилизацији. 
У извесним тренутцима и сам је Марковић ово 
слутио. „У словенском друштву“, вели он, „до 
душе није изведена подела рада, већ је остала 
у самом зачетку. Али нама данас није по- 
требно да проналазимо ни парну машину, ни 
жељезницу, ни телеграф нити велики Њутонов 
или Дарвинов закон, нити начела о друштвеном 
уређењу, нити безбројне друге научне истине и 
техничке примене њихове, јер је све то — про- 
нађено“.!) Ми имамо само да применимо оно што 
су пронашли западни народи. Другим речима, ми 
можемо остати при нашим лепим, еловенеко-па- 
триархалним установама само стога, што се од 
нас не тражи никакав културни напор, што се 
налазимо у том срећном положају да можемо бити 
готовани цивилизације. С више несвесног хумора 
није се могло изразити како су те установе мало 
биле подешене према једном народу који би хтео 
да се културно развија. 

Марковић се васпитавао на Западу, вратио 
у Србију као социалист најновијег кроја, и реч 
„сувремена наука“ била му је једнако на устима. 
Али кад је стао да пише о нашим питањима, ње- 
гово је западњаштво отишло као руком однето; 
он је сада хвалио старо патриархално доба и 
бранио нашу примитивност, тиме што је она наша, 
— од Запада непозајмљена. И нехотице он је 
стао личити на онај тип људи, који је иначе нај- 
мање волео, — на једног затуцаног националисту. 


ид. МЕ 148, 

„Уједињена Омладина Српска“, основана 1866. 
а растурена 1871., имала је пре свега да нађе је- 
дну гостопримну државу, на чијем ће се земљи- 
шту моћи организовати. У главноме, њој је избор 
био остављен између Угарске и Србије. Прва њена 
скупштина држана је на угарском земљишту; ту 
и последња. У међувремену она је заседавала 
једном у Београду, а једном, ако се не варамо, 
на Цетињу; али то су биле више екскурзије, од 
којих она београдска није испала особито срећно. 
Главна радња Омладине, дакле, развијала се на 
угарском земљишту. Међутим, такво друштво као 
Омладина могло је на том земљишту постати, али 
не и опстати. Ма да се представљала пред вла- 
шћу као научно-књижевно друштво, она није била, 
у стању сакрити своје националистичке тежње. 
Кроз науку и књижевност она је проповедала ује- 
дињење Српства; истина, она је мислила да то 
уједињење буде прво духовно па онда политичко, 
али та је постепеност у методи није могла изви- 
нити пред угарском државном влашћу. 3a њу је 
Омладина, од првог дана, била једно револуци- 
онарно друштво, које је требало пошто пото ра- 
стурити. Већ прва омладинска скупштина била 
је допуштена под изречним условом, да њена 
радња буде чисто књижевна. Кад је после прве 

скупштина дошла и друга, и постало јасно да је 
Омладина једно друштво а не један збор, угарска 
је власт захтевала да јој се омладински устав. 
поднесе на одобрење. И ако се у уставу тврдило. 
да Омладина ради само „на основу истине, а по- 
моћу науке“, угарска је власт тражила јемства 
да Омладина ни у научно-књижевном смислу не 
постане копча за раскомадане делове Српства. 
Своје одобрење омладинског устава она je усло- 
вила тиме, да се ту унесе један члан по коме 
„чланови „уједињене омладине српске“ могу бити 
само они Срби што живе у држави Угарској“. 
Дотле, Омладина је прилично увијала пред угар- 
ском влашћу, и њени прваци у Угарској писали 
су у својим новинама, да „кад год се говори 0 
ослобођењу и уједињењу Српства, под тим се 
разуму само Срби с оне стране Саве и Дунава“. 
Ипак, на овај услов угарске власти Омладина. 
није хтела пристати, држећи да би се јавним 
одрицањем свог свесрпског карактера унизила у 
очима целог Српства. Услед тога она би одмах 
забрањена за Угарску (1871.). 

Њен покушај да се из Угарске пресели у Ср- 
бију разбио се о отпор намесничке владе. Омла- 
дина је имала своја политичка начела, која су 
намесничкој влади била исто толико пријатна ко- 
лико угарској власти њене националистичке тежње. 
Интересантно је видети, којим је начином Омла- 
дина прешла из сфере књижевно-патриотске у сферу 
политичко-партиску. С једне стране, она је у свој 
програм унела популарисање науке; ¢ друге, сма- 
трала је, „демократско начело“ као „израз сувре- 
мене науке“; следствено, она се већ и својом на- 
учном мисијом осећала обавезана да демократско 
начело заступа. Али то исто начело заступале су и 


1) „Застава“, 1870. Bp. 100. 

две странке у Српетву, Милетићева с оне стране 
Саве, либерална с ове: од туда, извесна солидар- 
ност између Омладине и тих странака. На својој 
другој скупштини, држаној у Београду, Омладина 
је јасно показала да и у унутрашњој политици има 
свој правац. Том приликом она је за свог пред- 
седника изабрала Јеврема Грујића, познатог ли- 
бералног вођу, који је тек био пуштен из зато- 
чења, и тај је избор одмах протумачен као једна 
врста протеста противу консервативне владе кнеза, 
Михаила, која је Грујића била послала у заточење. 
На својој трећој скупштини, која је пала убрзо по- 
сле Топчидерске Катастрофе, Омладина је изјавила 
задовољство што cy у Србији дошли на владу ли- 
берали. Ову је изјаву мотивисала тиме, што се као 
просветно друштво нада од либералне владе „оби- 
латој потпори у просветном развитку народном“, 
са чега је ту владу једнако називала „просве- 
ћеном“, а не „либералном“, како јој је било право 
име.) Ипак зато, ова честитка „просвећеној 
влади“ сматрала се исто тако за једну политичку 
манифестацију у корист српских либерала, као 
што је и Грујићев избор био сматран за једну 
политичку манифестацију противу ерпских кон- 
сервативаца. Тога пута омладина је још огласила 
за своје органе новосадску „Заставу“ и бео- 
градску „Србију“, оба листа отворено либералне 
боје. Најзад, на својој петој скупштини, омладина 
је одлучила да поднесе крагујевачкој Скупштини 
свој пројекат закона о штампи, пошто је она једно 
просветно друштво, а „слободна је штампа гаран- 
ција просвете“.°?) Али овај се пројекат учинио на- 
месничкој влади одвећ слободоуман: после једне 
дебате, у којој пало доста нељубазних речи о Омла- 


i) Радња Уједињене Омладине Српске. Скупштина од 1868. 
2) „Застава“, 1870. Бр. 104. 

дини, он је био одбачен у Скупштини, на основу. 
једне тачке пословника, по којој „страни пода- 
ници“ нису могли њој чинити предлоге.) Кад је 
после свега овога Омладина покушала да пређе 
из Угарске у Србију, намесничка се влада упла- 
шила одтаквог једног друштва, које је са својим 
либерализмом ишло много даље од ње, и које би, 
у даљем току догађаја, лако могло свршити тиме 
да сав ауторитет, који је. уживало као орган на- 
родне свести и науке, стави у службу опозицији. 
Три cy ce члана Омладине била обратила управи 
града Београда с молбом, да им допусти „низ 
јавних популарних предавања из свију грана на- 
уке“. Управа је града одбила њихову молбу, јер 
нису изложили „ни предмете о којима ни правац 
у коме желе да дају та јавна предавања“.“) Због 
свог национализма немогућна у Угарској, а због 
свог демократизма немогућна у Србији, Омладина 
је морала пропасти, :као једно друштво које је, 
изгнано из свију држава на чијем је земљишту 
могло радити, остало у један пут у ваздуху. 
Кроз пет година свог одиста тешког живота, 
Омладина се поред других неприлика имала да 
мучи још и око властитог програма. По замисли 
својих оснивача, она је имала да ради на уједи- 
њењу Српства, али на уједињењу могло се ра- 
дити двојако: пропагандом револуционарном или 
пропагандом књижевном. Пропаганда револуци- 
онарна спремала би земљиште за устанак у још 
неослобођеним деловима Српства, — и ма шта се 
иначе мислило о њеној практичној вредности, то- 
лико је извесно да за ту врету пропаганде Омла- 
дина није била способна. За такав се заверенички 
посао тражило много уже друштво, које би радило 


1) Протоколи Народне Скупштине, 1870. стр. 259—263. 
2) „Млада Србадија“, 1871. Бр. 10. 

тајно и не би зависило од пештанске владе. Самом 
својом организацијом Омладина је била упућена, 
на пропаганду књижевну, али ма да су се њени 
чланови слагали у томе да треба водити такву 
пропаганду а не друкчију, они су имали различна 
мишљења о томе како је треба водити. Једни су 
хтели да на буђењу народне свести раде ширењем 
научних истина; други су више нагињали књи- 
жевним и уметничким средствима, која се на- 
лазе у лепој књижевности, песми и музици. 
Они први нису довољно разликовали народну 
свест од народног образовања. Народном образо- 
вању може се доста допринети ширењем научних 
истина; што се тиче народне свести, у њену је 
стварању главни чинилац народни језик, и пошто 
се овај чува и гаји у народној књижевности, то 
кроз ову, а не кроз апстрактну науку, треба 
будити народну свест. Према томе, у праву су 
били они чланови Омладине који су више успеха, 
очекивали од књижевности и уметности него од 
саме науке. Ипак, и они су били толико у за- 
блуди, што нису јасно увиђали да се њихов главни 
посао састоји у растурању српске књиге. Требало 
је да оснивају српске књижаре, српске чита- 
онице, српска певачка и позоришна друштва, речју, 
да стварају где год се могло локалне центре за 
српску књижевност и уметност. He може се рећи 
да у овом правцу Омладина није ништа радила; 
али и поред свега што је у том правцу радила, 
њена радња није била довољно децентралисана. 
Омладина је имала и свој главни одбор и свој 
централни лист, али стварањем својих филиала 
по целом Српетву она се није могла много по- 
хвалити. Она је изазвала једну патриотеку струју 
какву ни једно друштво дотле, — али, у правом 
смислу речи, није организовала ништа. Ипак, да 
је остала при једном чисто национално-књижев- 

ном програму, она би по свој прилици пре а после 
подесила начин којим треба радити. На своју не- 
срећу, она је стала да се меша у политику, и то 
у унутрашњу политику Србије. Она се варала 
надом да ће, „на основу истине а с помоћу науке“, 
и ту наћи једно објективно решење на које ће се 
сви Срби морати да сложе. Али, чим је један део 
њених чланова стао доказивати да је „израз су- 
времене науке“ демократија, други су протесто- 
вали, тврдећи да та част не припада демократији 
већ социализму. Раздор међу члановима Омладине 
наступио је управо онда, кад су узели тума- 
чити ту чаробну реч „наука“, од које се очеки- 
вало да Србе и у политици измири. Хотећи да 
свој књижевни програм зачини политичким прин- 
ципима, а не могући да нађе такве принципе који 
би задовољили у исти мах и српске либерале и 
српске социалисте, Омладина је све више губила 
од свог унутрашњег јединства. Ово је могло само 
убрзати њено пропадање у оном тренутку, кад су 
је, унутра завађену, две власти, српска и угар- 
ска, стале једновремено гонити. 

У својој критици Омладине Марковић није по- 
казао Омладини њен прави пут. Он ју је једнако 
позивао да прецизира свој политички програм. 
„Ја сам хтео“, каже на једном месту, „да „Млада 
Србадија“ буде лист тенденциозан: лист једне 
радикалне српске партије“.!) Он је тврдио да на- 
чело народности није такво да само собом може 
служити Омладини као директива. Оно може бити 
и напредно и назадно, како се узме. Напредно, 
у колико је противно „насилном завојевању“; на- 
задно, у колико би значило „васпостављање старе 
народне глупостии, старе народне тираније“. Не 
треба мислити да све што је српско треба да се 


1) Одговор Д-ру Владану Ђорђевићу. 

држи. „Треба да се држи само оно што је добро, 
а оно што је лоше треба га избацити па ма сто 
пута било српско“. Према томе, и српска књига 
не може омилити српском народу само тим што 
је српска, ако уз то не буде још и занимљива. 
„Ми хоћемо да смо Срби — па шта? Да наде- 
вамо српска имена, да носимо српско одело, да 
држимо српске обичаје, да певамо српске песме, 
да играмо ерпске игре, и је ли то све? Је ли 
вредно да због ових спољних формалности ква- 
римо наш комодитет, ако смо већ научени да 
носимо туђе одело, да певамо туђе песме итд. 
За цело није вредно“. Начело народности треба 
скопчати са општим човечанским напредним пој- 
мовима. Треба проповедати народу ослобођење 
од сваке тираније. „Ослобођење једног народа од 
тираније другог народа само је један колуту 
ланцу других слобода“. Враћајући се доцније 
на ову идеју, он је још јасније изражава. „Начело 
народности само по себи није противно никаквим 
политичким и друштвеним начелима, и њиме се 
баш стога може покривати и напредњачка и на- 
задњачка тежња. Према томе, ово начело треба 
сматрати као нешто споредно, а главно је оно 
каква се начела и какве установе препоручују 
народу под заставом „народности“. Српска на- 
родна странка у Аустрији бори се у име слобо- 
доумних начела, али Чехе, Пољаке и др. воде у 
њиховој борби националној клерикали. Кад на- 
родњацима не би било стало до њихових поли- 
тичких и друштвених начела, већ би само хтели 
да осигурају „српску народност“, зар не би било 
најправилније ставити на својој застави „српско 
јединство под круном Франца Јосифа императора 
аустријског“. Ако то народњаци нису учинили, 


1) „Раденик“, 1871, Бр. 27. 

то је само стога, што су држали да ће се њихова 
начела „пре остварити у оделитој српској држави 
но у аустро-угарској монархији“.!) У овом смислу. 
ваља тумачити и ону чувену Марковићеву изреку, 
да је њему свеједно хоће ли у Србији владати 
Обреновићи или Фрања Јосиф. Тиме је хтео рећи 
да је њему главно да српска држава буде уре- 
ђена по извесним политичким начелима; не буде 
ли то случај, њему је свеједно да ли ће та ерп- 
ска држава, чије политичко уређење не одобрава, 
бити у националном погледу самостална или не.“) 

У кратко, Марковић је сматрао да српски 
народ не би ништа добио, ако би се ујединио у 
такву државу у којој не би уживао политичке 
слободе. Он би се онда ослободио тираније једног 
туђег народа само стога, да би у властитој др- 
жави могао робовати једном деспотском владаоцу, 
једној деспотској бирократији итд. Према томе, ни 
Омладина није рекла још ништа, кад је у свој 
програм унела уједињење свију Cpoa у једну др- 
жаву. Она је дужна да се још изјасни, како ће 
та држава бити уређена, јер од тога зависи да 
ли ће се и колико моћи Срби њоме одушевља- 
вати. Сам тај факат што ће се она звати „српском 
државом“ не значи још ништа; то је ствар имена 
и форме. Наравно, да би могла израдити тај план. 
државног уређења, Омладина мора имати пречиш- 
ћене политичке и социалне назоре. Другим речима, 
она се не сме ограничити на чисто књижевне по- 
слове: она се мора претворити у једну партију 
са својим одређеним програмом. 

Све се то разлагање да свести на ове две 
идеје: (1) да је идеја народног уједињења недо- 
вољна да сама собом одушеви српски народ, и 


1) „Раденик“, 1872, Бр. 20. 
*) Одговор Д-ру Владану Ђорђевићу. 

(2) да српски народ не би ништа добио уједиње- 
њем у једну државу, ако та држава не би у исто 
време имала и један слободоуман устав. 

Од ове две идеје прва је психолошки нетачна. 
Народност је таква заједница у којој су људи ве- 
зани извесним душевним особинама, наслеђеним 
од истих предака, и том својом историјском осно- 
вом она се разликује од свих осталих удружења, 
које би људи свесно образовали због подударно- 
сти својих идеја или интереса. Али кад је на- 
родност једна, као што се рекло, „духовна поро- 
дица“, онда и њени чланови морају тежити за 
јединством више по осећају него по разуму. Мар- 
ковић је узимао да се тим националним осећа- 
њем људи исте народности не би могли ни из 
близа онако чврсто спојити, као што би то могли 
одушевљењем за исте политичке принципе, и стога 
је замерао Омладини што је она у свом програму 
истакла, чист национални принцип без икаквих по- 
литичких додатака. Он није увиђао да је, тим 
начином, Омладина апеловала Ha извесна осећања 
која су у народу већ постојала као наслеђена, 
док би за један политички програм имала тек да 
изазива народно одушевљење. Баш да је у томе 
и успела, народно одушевљење за њен политички 
програм било би неминовно слабије него то на- 
ционално осећање, на чијем стварању није радило 
једно књижевно-политичко друштво кроз неколико 
година, већ су радили читави нараштаји кроз не- 
колико векова. И при томе се још претпоставља 
да је одиста било могућно одушевити све Србе 
за иста политичка начела. Међутим, ништа не- 
основаније од те претпоставке, пошто се из иску- 
ства зна да политичка начела раздвајају људе 
исте народности на партије, у место да их још 
чвршће споје. 

Она друга Марковићева идеја долази од туда, 

што није довољно јасно одредио тај израз, слобода. | 
Слобода није једна, ње има разне врсте. Слобода 
може бити од притиска туђе народности, или од 
притиска туђе вере, или од притиска извесног 
друштвеног реда, или од притиска једног тира- 
нина итд. Марковић је био потпуно у праву твр- 
дити да народно ослобођење није једино, да је 
оно само колут у ланцу других слобода. Један 
народ ослобођен од господарства другог народа, 
може по томе доћи под владу једног националног 
тиранина, и онда би се за њега рекло да ужива 
само спољашњу слободу, а не и унутрашњу. Да 
је Марковић повукао само ту разлику између спо- 
љашње и унутрашње слободе, њему се не би имало 
шта да замери. Али он је ишао и даље, резону- 
јући тако као да народно ослобођење није ни један 
колут у ланцу других слобода, као да спољашња 
слобода није ништа, а унутрашња јесте све. Само 
на основу таквог резоновања он је могао тврдити 
да је њему свеједно владао у Србији Обреновић 
или Фрања Јосиф. Још једанпут, реч није о томе 
да ли национално ослобођење треба допунити по- 
литичким, него о томе да ли национално ослобо- 
ђење само за се вреди, тако да један народ има 
разлога желети своју оделиту државу, макар у 
први мах и без политичких слобода. 

У Марковићево време владала су код нас два 
национализма: један се односио на спољашњу 
политику, други на унутрашњу. Први је национа- 
лизам значио да треба радити на ослобођењу и 
уједињењу српског народа; други је национализам 
значио да се унутра треба развијати у народном 
духу и чувати утицаја са Запада. Ми смо имали 
своје народне обичаје и своје народне установе, 
које су нам очувале народност под Турцима, и 
које не треба пустити да пропадну при нашем 
првом додиру с Европом. Ми бисмо се огрешили 

о законе свог народног развитка, ако бисмо одмах 
усвојили ону организацију државну и онај начин 
живљења, који видимо код западних народа. Из 
овога излази да је у унутрашњој политици наци- 
онализам био исто толико консервативан, колико 
у спољашњој револуционаран. У спољашњој по- 
литици он је рушио историјски поредак у Аустрији 
и Турској, да би на његовим рушевинама основао 
Велику Србију. У унутрашњој политици он је, на 
супрот новим идејама са Запада, бранио оне уста- 
нове и обичаје које су од старине постојале у 
народу. Од ова два национализма Марковић је 
прво намрзао национализам у унутрашњој поли- 
тици. Већ смо видели с колико је енергије тврдио 
да све што је српско не мора бити и добро. Он 
је налазио да је врло много од онога што обожа- 
вамо као „чисто српско“, — истоветно с прими- 
тивним, и да ми бегамо од цивилизације, кад се 
тако брижљиво чувамо западних утицаја. Онима 
који су једнако препоручивали развијање у на- 
родном духу, он је одговарао да су у народном 
духу и батине, и кврге, и топузи, па опет то не 
значи да те ствари ваљају.!) Онима који су ве- 
ровали да су нашем народу на неки начин уро- 
ђене оне демократске установе, које су западни 
народи тек путем револуције себи извојевали, он 
је одговарао да су наше установе више патриар- 
халне него демократске, да немамо разлога гор- 
дити се њима, и да, баш у погледу политичког 
уређења, имамо доста да научимо од западних 
народа. Истина, кад је после критике бирократског 
система покушао да склопи један свој социално- 
политички систем, он га је узео састављати из 
тих патриархалних установа, према чијој је при- 
митивности од једном постао слаб, као и ти на- 

ционалисти које је толико критиковао. Он je, е 
патосом једног члана Омладине, говорио о томе, 
како су се „основи српског друштвеног уређења“ 
могли развити у „ејајну ориђиналну српеку ци- 
вилизацију“, али су били „претрпани и остављени 
да угину у самој клици“, услед примања „бур- 
жоазне цивилизације“.!) Буржоазна цивилизација 
није ништа друго него западна цивилизадија: као 
носилац цивилизације буржоазија се јавила у за- 
падним државама, а не у Русији или Турској, — 
тако да се на овом месту Марковић изјаснио про- 
тиву оне исте западне цивилизације, коју је иначе 
узимао у одбрану од националиста. У пркос тој 
противуречности, Марковић је био сасвим искрен 
кад год је казивао да народну традицију ваља 
подврћи критици, па од ње задржати само оно 
што је паметно, а одбацити све што је глупо, ма 
колико то иначе било српско. Није потребно рећи 
да је овако једно гледиште на народну традицију 
једино било тачно. Само, Марковић је грешио у 
томе, што није довољно двојио национализам ў 
унутрашњој политици од национализма у ‹п0- 
љашњој политици. Он их је осуђивао оба заје- 
дно, и то често овај други због погрешака онога 
првога. Зато што у унутрашњој политици наци- 
онализам није давао никакав поуздан критеријум 
за оцену обичаја и установа, зато што је ту више 
гледао на древност једног обичаја или једне уста- 
нове него на њену унутрашњу вредност; зато 
што је ту представљао један узан и готово наза- 
дан традиционализам, — Марковић је држао да 
он не може нигде бити добар. Он му чак ни у 
спољашњој политици није хтео признати да је сам 
собом довољан. И ту је покушавао да га попуни 
неким политичким начелима са Запада, која су 


i) Ц. Д. VI. 146—7. 

без сумње била корисна при решавању унутра- 
шњих проблема, али која овде нису била ни од 
какве помоћи. Марковићева критика националног 
принципа у омладинском програму може се узети 
као један од најчуднијих примера о резоновању 
по лажној аналогији. 

Али и поред те критике националног прин- 
ципа Марковић је био одушевљен патриот, који 
је заједно са својим сувременицима проповедао 
уједињење српског народа у што краћем року. 
Наравно, и о том уједињењу он је имао своје 
идеје: хтео је уједињење српског народа, а 
није хтео стварање Велике Србије. У „Србији на 
Истоку“ тврдио је да је мисао о Великој Србији 
монархијског, династијског порекла. Династија 
Обреновића, жељна да прошири своју област, прва 
је изнела мисас да данашња (Србија треба да 
присаједини себи и друге српеке земље. Кнез се 
Михаило, нарочито, био начинио представником 
те мисли; као што је унутра завео полицијски 
систем, тако је и споља хтео да увећа Србију 
путем „завојевања“: принцип грубе силе огледа 
се и у његовој спољашњој и у његовој унутра- 
шњој политици. Али овако смишљеној спољашњој 
политици стојале су на путу „неодољиве пре- 
поне“. „Прва и најјача препона била је независна 
Црна Гора, која је на Ерцеговину, Босну и Стару 
Србију гледала онако исто као и Србија, и која је 
шта више јасно тежила да оснује сасвим независну 
српску државу. Друга је снажна препона била вла- 
стела Босанска са њеним давнашњим правима. До- 
бити Босну мирним путем, било је немогућно ако 
се властели не ујамче њена старинска права; а то 
би значило оставити босанску рају у ропству као 
што је и била. На то се није смела решити влада 
која је имала да „ослободи“ браћу у Босни. До- 
бити Босну ратом то би значило изазвати соци- 

јалну револуцију у Босни, уништити домаћу ари- 
стокрацију, која тамо постоји од толико векова, 
а кад би се одушевљена речја ослободила од је- 
дних господара, да ли би се она слагала да дође 
под српске пандуре, капетане и остале госпо- 
даре“.!) Са овим треба довести у везу ово место 
из једног Марковићевог чланка у „Ослобођењу“. 
„Србија је стајала према Босни и Херцеговини, 
па п према Црној Гори и Бугарској као освајач. 
Она није никада стала према њима на земљиште 
једнакости, зато и није могла у њима да добије 
савезнике. Покушавала је дуго да „легитимним“ 
путовима задобије Босну и Херцеговину (али и 
тада је била као освајач према ондашњем на- 
роду), али је то било немогућно: у рат опет није 
смела да се пушта без савезника, зато је била 
принуђена да пропушта све прилике које су јој 
се јављале у течају 16 година“.?) У оба су се ова 
пасуса изукрштале историјске погрешке с нетачно 
употребљеним терминима. У својој спољашњој по- 
литици кнез Михаило није налазио никакве „пре- 
поне“ ни код Црне Горе ни код Бугара. Он је 
био закључио савез и с црногорским кнезом и © 
бугарским народом, и ако Марковић тврди да 
Србија није могла да у њима добије савезника. 
На основу тих уговора, кнез се Михаило надао, 
да ће Србија, Црна Гора и Бугарска образовати 
једног дана заједницу, личну или стварну, којој 
ће он стајати на челу као њихов заједнички вла- 
далац. Може бити, те су кнежеве наде и дале 
повода Марковићу да мисли, да се Србија пред- 
ставља према Црној Гори и Бугарској као „заво- 
јевач“, који не пристаје да „стане према њима 
на земљиште једнакости“. Али онда Марковић 


1) Ц. Д., ев. VI, стр. 161—2. 
7) Ослобођење, 1875. Бр. 7. 


КРИТИКА ОМЛАДИНЕ 129 


није знао ту просту ствар, да се и лична и стварна 
заједница оснивају на независности и једнакости 
оних држава које их закључују. Што се тиче 
Босне и Херцеговине, кнез се Михаило тек према 
њима није представљао као завојевач. Један народ 
може освојити други народ, али један део себе 
сама, који се налази под туђим господарем, може 
само ослободити, а не освојити. Какав апсурд 
говорити о „завојевању“ Босне и Херцеговине од 
стране Србије, кад су и тамо и овде живели Срби! 
Истина, Марковић би хтео да затвори српску владу 
у ову дилему: или ће она задржати у Босни спа- 
хијски систем, и онда ће тамошњем народу бити 
као и да није ослобођен; или ће она тај систем 
укинути, и онда тај народ, који се једва ослобо- 
дио спахија, неће никад пристати да дође под 
власт наших чиновника. Као што се види, Марко- 
вић ставља у исти ред потчињеност чиновницима 
и потчињеност спахијама. Он не чини никакве 
разлике између потчињености јавним службени- 
цима, који представљају правни поредак, и пот- 
чињености једном повлашћеном сталежу, који пред- 
ставља само свој сталешки интерес. Доста је 
пак повући разлику између те две тако разно- 
родне ствари, па да се одмах разбије она дилема 
у коју је Марковић хтео затворити српску владу. 

Методи „завојевања“ Марковић противеставља 
методу „револуције“, која ужива све његове сим- 
патије. По методи „завојевања“ Србија би приса- 
јединила себи оне српске земље, које би ослобо- 
дила; по методи „револуције“ она би се с њима 
удружила на савезној основи. Српска федерација, 
дакле, а не Велика Србија. Ту идеју и ништа 
више, Марковић је хтео да изрази, кад год је го- 
ворио да нама треба јединство народа, а не је- 
динство канцеларије, — или да је он за ослобо- 
ђење, а није за уједињење. Његово је уверење, у 

осталом, било да Велика Србија није ни могућна, 
прво, због унутрашњег стања оних земаља које 
би имале да је образују, а за тим и због спољаш- 
њих околности. !) 

„Ми имамо“, писао је он, „управо три главне 
земље, које би састављале „В. Србију“, које се у 
основним културним цртама разликују: Србију, 
Босну, и Црну Гору. Србија има своју педесето- 
годишњу самосталност; има друштво основано на 
приватној својини, слободи рада и утакмици; има 
своју бирократску управу и клице бирократске и 
небирократске интелигенције; на послетку има 
известан ступањ свести о својој унутарњој само- 
сталности и самоуправи, и код свију рђавих страна 
своје цивилизације, има релативно највише услова 
и срестава за најсавршенији државни и друштвени 
склоп, према другим српским земљама. Босна је 
земља, где још у маси влада стара српска вла- 
стела; где је радни народ утучен и понижен до 
скота; уз то је Босна земља, где је српски народ 
подељен на три вере; о чему се још дуго мора 
водити рачун. Цивилизација Босне има дакле 
сасвим друге услове но Србија, баш и ако би Ce 
револуцијом уништила сва њена властела. У Црној 
Гори постоји још племенско предруштвено стање, 
на које се тек сад калеме неки одломци европске 
државне системе. По економском и друштвеном 
развитку и по свести о самоуправи, Црна Гора 
се такође сасвим разликује од Србије. Ерцеговина 
се једним делом приближује Босни а другим Цр- 
ној Гори; Стара Србија опет једним делом при- 
ближује се Србији, другим такође Црној Гори. Код 
оваквих разлика заиста нема смисла установља- 
вати у свима овим земљама „јединство канцела- 
рија“ и уводити неку пандуреко-полицајеку „др- 


1) „Ослобођење“, 1875., Бр. 1. 

жавну“ систему, као што је данашња у Србији. 
Много је корисније за развитак и напредак савезно 
устројство, где би сваки од ова три главна дела 
српског народа у Турској имао своје самостално 
унутарње уређење и где би се самостално раз- 
вијао“.5) 

Питање о томе, да ли уједињење Српства 
треба извести на савезној основи, представља 
се данас друкчије него у време овог Марковиће- 
вог чланка. После овог чланка, Босна и Херце- 
говина прошле су кроз фазу аустријске окупације, 
а један део Старе Србије био је присаједињен 
Србији. Данас би се о српској федерацији могло 
говорити само још због те околности, што постоје 
две српске државе с двема династијама. Марко- 
вићеви разлози у корист федерације нису најсрећ- 
није изабрани. Он каже: Црна Гора, Босна, Хер- 
цеговина, Стара Србија, налазе се на нижем ступњу 
културе од Србије, и зато их не треба њој при- 
сајединити. Нама се, на против, чини да је баш 
то главни разлог да јој се оне присаједине; тим 
би начином најбрже достигле онај виши ступањ 
културе на коме се она налази. Аутономија би 
служила тим земљама као кинески зид, иза Kora 
би своју примитивност могле чувати. „Босна је 
земља“, вели Марковић, „где је радни народ 
утучен и понижен до скота“, — и одмах после 
тога тврди, да Босна треба да буде одвојена од 
Србије. Зашто? Ваљада не зато да би босански 
народ могао и на даље остати понижен до скота? 
Кад је једном признао да Србија има највише 
услова и средстава за „најсавршенији државно- 
друштвени склоп, према другим српским земљама“, 
Марковић није смео препоручивати „савезно устрој- 
ство“, где би поједине српске земље биле најмање 


1) „Рад“, 1874.. стр. 343. 
9% 


132 СВЕТОЗАР МАРКОВИЋ 


подложне утицају Србије, као најкорисније за њи- 
хов „развитак и напредак.“ 

Спољне околности, које нису допуштале Ве- 
лику Орбију, састојале су се у овоме. „Да узмемо 
баш, као што мисле неке либералне патриоте, да 
се владе црногорска и српска сложе и отпочну 
борбу за ослобођење... Онда могу бити само два 
случаја: или ће та борба изазвати револуцију у 
Бугарској и ослободити Бугаре, и у том случају 
Србија никако неће бити господар ситуације на 
балк. полуострву, (јер су Бугари много јачи на 
броју) нити ће тада помоћи „Велика Србија“ но 
или савез Српеко-Бугарски, или — ....или ће Бу- 
гари остати непокренути, и у том случају ако 
Србија не падне у борби са Турском, она ће оте- 
рати Бугаре у турске редове, и пре или после 
Бугари ће извршити са Србима оно, што су ови 
спремали њима. Али допустимо и трећи случај: . 
да Србија, Босна, Црна Гора, Ерцеговина и Стара 
Србија, створе једну државу — „Велику Србију“ 
— од 22 —8 милијуна душа! Какав ће бити њен 
положај између две непријатељске државе, Турске 
и Аустрије, а без савезника; шта више имајући 
у непријатељским редовима своје природне савез- 
нике? „Велика Србија“ морала би по нужди по- 
стати војничко-полицијека држава; она би морала 
сву своју снагу уложити само да се сачува од 
спољних непријатеља. О умном културном раз- 
витку — не би било ни спомена“.!) Ми ћемо радо 
признати да је без српеко-бугарског споразума 
решење источног питања готово немогућно, а да 
српско-бугарски споразум претпоставља, — пошто 
је између нас и Бугара спор око Маћедоније, — 
и да ce ми одречемо „Велике Србије“, и они „Ве- 
лике Бугарске“. Али ћемо одмах додати, да Мар- 


1) „Рад“, 1874, стр. 342—8, 

ковић није узимао и Маћедонију у састав Велике 
Србије, и да се стога не види јасно по чему је 
та Велика Србија, коју је он замишљао, морала 
бити сметња за српско-бугарски споразум. Исто 
се тако не види ни то, зашто би било лакше 
остварити савез српских држава него Велику Cp-- 
бију. Противници српског уједињења, Турска и 
Аустрија, одупирали би се истом енергијом и је- 
дној и другој од ове две комбинације. А ако би се 


уједињење ипак извело, положај између Аустрије 


и Турске зацело би био лакши Великој Србији 
него једној српској федерацији, која. би се добро 
чувала да не прими ништа од једне „војничко- 
полицијске“ организације. 

Ми смо већ рекли да је Маринка био добар 
патриот. Патриотизам не мислимо ни сада да My 
споримо. Ипак морамо рећи да је у његовим иде- 
јама, ако не у његовим осећајима, било нечег ко- 
смополитеког. Он је носио у глави један идеал 
политичког уређења за све земље и за све народе, 
и тим је идеалом био толико занет, да је с ње- 
говим остварењем хтео пошто пото везати ује- 
дињење српског народа. Он је толико говорио о 
политичком уређењу уједињеног Српства, да ce 
могло мислити да је за њега важније то уређење 
него сам чин уједињења. Његов доктринаризам 
учинио је да се посумња у његов патриотизам, 
и за свога живота он је више био нападан као 
ненационалист него као социалист. Данас, толико 
година после његове смрти, може се мирно рећи 
да је он само зато потчинио народно уједињење 
извршењу једног одређеног политичког програма, 
што је искрено био уверен да, на други начин, 
уједињење неће бити никаква права срећа за ње- 
гов народ. 


УШ. — ЊЕГОВ ПРАКТИЧНИ ПРОГРАМ. 


Марковић је, једно за другим, уређивао три 
листа: „Раденик“, „Јавност“ и „Ослобођење“, и 
у свакоме од та три листа схватао друкчије 
практични програм своје будуће странке. 

У „Раденику“ он сматра да код нас постоји 
једно социално питање као и на Западу, премда 
у другом облику, — и тим је питањем заинте- 
ресован толико да га проучава само за себе, без 
икаква обзира на политичко стање земље. У „Јав- 
ности“ он већ формулише један програм о ради- 
калном преустројству државне управе, — и ма 
колико да у његовој замисли преустројство др- 
жавне управе треба, у крајњем ресултату, да 
служи решењу социалног питања, ипак он се у 
„Јавности“ више бави политичким ередствима за 
решење тога питања него њиме самим. У „Оело- 
бођењу“ он прелази из унутрашње политике у 
спољашњу, проповедајући да националну рево- 
луцију, која се тада спремала на Балкану, треба 
спојити с оном социалном револуцијом, за коју се 
тада на Балкану одушевљавао само он с неко- 
лико једномисленика. 

„Раденик“ чини утисак често економског ли- 
ста, из кога је политика строго искључена. Да се 
у њему од времена на време не јави каква по- 
хвала Париске Комуне и руских револуционара, 
он не би задавао никакве бриге намесничкој по- 

лицији. Противу тадашње владе никада ни алу- 
зије: „Раденик“ води, истина, једну живу и дугу | 


полемику, али не с владом већ с Омладином, ко- 
јој би хтео да наметне свој социалистички про- 
грам. Од оних питања која су тада на дневном 
реду, он расправља само привредна питања: о же- 
љезницама, о законодавном предлогу о пет дана, 
о сеоским дућанима итд. У начину како се та 
питања расправљају има нечег одвећ теоријског, 
књишког. Не ехватајући прави значај законског 


предлога о пет дана, „Раденик“ осуђује тај пред-' 


лог у име теорије о техничкој надмоћности ве- 
ликог газдинства. „Два плуга земље као ни шест, 
па ни девет, нису таква количина да се на њима 
може водити велико газдинетво“.!) О сеоским ду- 
ћунима такође се говори из књиге. „Раденик“ за- 
мера Скупштини што не води довољно рачуна о 
начелима Народне Економије, и онда је он учи, 
како између произвођача и потрошача треба да 
буде што мање посредника. Простом применом 
општих начела „Раденик“ расправља, за тили 
час, тако замршена питања, као што су та о пет 
дана и о сеоским дућанима. Поред ових економ- 
ских питања на која му је Скупштина обратила 
пажњу, „Раденик“ говори још о регулисању Бео- 
града, о калдрми, о поплави, о пијаћој води у 
Београду, о сатирању јелове горе, о пловности 
Мораве, о друмовима, о воденицама, о грађењу 
пограничне ограде, о предохранама противу го- 
веђе куге итд. Али с највећим интересовањем 
„Раденик“ прати стварање занатлијских удру- 
жења и потрошачких дружина, које су, седамде- 
сетих година, исто онако ницале са свију страна, 
као крајем деведесетих година свадбена и укопна 
друштва. Чланови „Раденикове“ редакције били су 


1) „Раденик“, 1871. Бр. 59. 

међу покретачима великог броја тих друштава; 
сам Марковић био је одборник у београдској по- 
трошачкој дружини, и ако би ваљало издвојити 
један практичан циљ коме је „Раденик“ на пр- 
BOM месту служио, онда би се тај циљ састојао у 
потетицању привредног удруживања. 

Марковић је већ тада сматрао бирократију 


као највеће зло од кога наш народ пати, — чла- 
нак о „Нашем Економском Напретку“ изишао је 
у „Раденику“, — али тада, кад год је расправ- 


љао о томе како да се нашем народу помогне, 
он је настојавао више на удруживању производ- 
ника него на упрошпењу државне управе. Ње- 
гова је основна идеја, у то време, ово. Наш 
је сељак сиромах поглавито стога, што је и наша 
пољопривреда на ниском ступњу, а ова је на ни- 
ском ступњу, опет, стога, што у нас још нема 
индустрије, без чије се помоћи не може ни по- 
љопривреда усавршити. Како пак да се код нас 
подигне индустрија; Пошто немамо ни „образова- 
них предузимача“ ни „приватних капиталиста“,! 
то би држава и општина, најпре, били позвани 
да узму у своје руке стварање велике фабричке 
производње. На несрећу, ни држава ни општина 
не даду се обавестити да је то њихов задатак, и 
онда не остаје ништа друго него покренути саме 
занатлије на удруживање. Али њима ваља прет- 
ходно објаснити ово: „.... ако остану само мале 
занатлије скупљене у једну велику радионицу 
неће много прокопсати. До душе, они могу са- 
тирати конкуренцијом поједине мале занатлије, јер 
имају јевтинију кирију (мање дућана), јевтинији 
огрев, осветлење, код њих је посао боље подељен, 
могу купити већу количину еспапа итд. Све то 
даје им већу могућност да се одрже но кад би 


1) „Раденик“, 1871. Бр. 36. 

радили појединце. Али против велике фабричне ЈН 
производње Hehe се ни они одржати. Њима је ~ 
нужно, дакле, да се тако организују, како би не- 
прекидно развијали и увећавали своју дружину 
и како би сами у својим радионицама увели фа- 
брични начин производње (у оним радњама, где је 
могуће њу применити)“... „По овоме, ми сматрамо 
удруживање занатлија у Србији само као прелазно 
стање, као пут да дођемо до индустријске про- 
изводње. Ово је најбољи начин да се занатлије 
васпитају за заједничку производњу; ту им је 
најбоља школа да се сами спреме за управљање 
и организовање великих радионица“.!) Да би при- 
добио занатлије за оваква удруживања, која би | 
занатску производњу развила у велико-индустриј- | 
ску производњу, Марковић је тврдио да ћемо ми, 

пре а после, морати доћи до велико-индустријске | 
производње, и да је питање само у томе, да ли | 
he њу организовати занатлије својим произво- | 
ђачким дружинама, или he је организовати капи- 
талисти својим акционарским друштвима. И онда | 
им је излагао шта ће бити, ако се деси ово друго: | 
„У народу, у коме је газдинство још у повоју, 
мало ко може да замисли, какве ће последице 

код нас произвести акционарске дружине. Без 

сумње лични новчани интерес у необразованом 
друштву најсилнији је покретач за радњу. Лични | 
интерес изазваће наше капиталисте да путем ак- 
ционареких дружина подигну индустрију код нае. 
Нема сумње такође, да је за нас корисније да се 
овде код нас производи сукно, платно, шећер, 
кожа, сапун, свеће, машине, алати итд. но на 
страни. He само стога, што ће тада вући асну 
наши а не страни капиталисти, већ и стога, што 
је то преки пут, да ми добијемо веште раднике 


1) Ц. Д. Ш. 16, 17, 69. 

у различним радњама, да добијемо изображене тех- 
ничаре, да добијемо фабрике и машине — управо 
да усавршимо нашу првобитну производњу, да 
створимо капитал, који данас немамо. Али у 
исто време акционарске дружине створиће код 
нас новчану аристокрацију — створиће људе, 
који су својим акцијама добили извесна права на 
један, и то веома велики део народне производње 
а да сами ништа не раде. Прошли нагомилани 
или уштеђени рад задобија госпоство над сада- 
њим радом онако исто, као што су некад у плем- 
ству по крви негдашње „заслуге“ господовале 
над садањим заслугама. Правом раднику на сва- 
гда се затварају врата да постане свој госа. Класа, 
пролетаријата а с тим и социјална револуција доћи 
ће неизбежно“.:) 

У „Раденику“ Марковић највећма зебе од ка- 
питализма, кога још немамо, али сваког часа мо- 
жемо добити, и сва је његова пропаганда срачу- 
ната на то, како би смо ми, изузетно од осталих 
народа, ушли у фазу велико-индустријске произ- 
водње, а опет били поштеђени капитализма. Он се 
у „Раденику“ не бори толико противу ових зала 
која у земљи већ постоје, противу бирократије, 
намесничког либерализма итд. колико се бори 
противу тога зла које се с капитализмом може 
тек појавити. Још под свежим утиском својих 
социалистичких лектира, он се много више сећа 
онога што је читао о капитализму, но што овде, 
на лицу места, проматра народне невоље које су 
се и без капитализма излегле. 

И ако такав лист као „Раденик“ није био 
опасан влади, она је била решена да гони Мар- 
ковића. Бадава је он уверавао намеснике да је 
он њима користан а не штетан, јер бије у главу 


1) I. Д. Ш. 54—56. 

њиховог заједничког противника Омладину! На- 
месници су намеравали да га за те услуге на 
граде пожаревачким затвором. Извештен за вре- 
мена о њиховим намерама, он је нашао за 
потребно да се склони у Аустрију. Ту, у самоћи 
прогонства, Марковић је „претресао п прокрити- 
ковао сва своја убеђења и свој практични про- 
грам, открио своје теоријске недостатке и прак- 
тичне погрешке“. Најзад, дошао је до закључка 
да је сва његова радња „од самог почетка била 
погрешна“ и да се сад „мора ударити нов темељ“.1) 
У прогонству, Марковић се променио толико да ће, 
кад се у Србију буде вратио, његов нови лист „Јав- 
ност“ бити нешто сасвим друго него „Раденик“. 

Искуство с „Радеником“ било га је научило 
многим стварима. Тек после тог искуства он је 
разумео колико је био наиван, кад у својој соци- 
алистичкој пропаганди није хтео водити рачуна 
о политичким приликама у Србији: да би се могли 
слободно писати ма и само такви чисто економ- 
ски чланци какви су изилазили у „Раденику“, 
требало је, пре свега, имати слободну штампу, а 
ова се није могла имати ма под каквим поли- 
тичким режимом. Он је сада толико убеђен о по- 
треби политичких слобода, нарочито о потреби 
слободне штампе, да ће свој нови политички лист 
назвати „Јавност“. Па онда он је напустио ту 
идеју, да велику индустријску производњу орга- 
низује помоћу занатлијеких удружења, и да тим 
посредним начином подигне и пољопривреду, за 
коју је држао да само уз велику индустрију може 
напредовати. Сви покушаји са занатлијеким удру- 
жењима били CY пропали неславно, и он је стога 
морао тражити друга начина да пољопривреду 
подигне. Изгубивши веру у моћ личне инициативе, 


1) Из једног необјављеног писма, из Јагодине, 14 октобра 1873 (?). 

он је очекивао спаса од државне и општинске 
интервенције. Сада је рачунао највише на то, 
да општина, поставши сопствеником све земље у 
свом атару, организује велико газдинство, којим 
би, по његовом дубоком уверењу, пољопривредна 
продуктивност знатно ојачала, па се следствено 
и материално стање пољопривредника побољшало. 
Али њему се, у исто време, чинило да, при др- 
жавном устројству какво је тада у Србији посто- 


јало, ни држава ни општина не би хтеле да се 
прихвате ових економских задатака, овог непо- 
средног рада на народном благостању. По том 
устројству господарска је класа била бирократија, 
која није осећала ни мало љубави према земљо- 
радничкој маси, која није ни разбирала о народ- 
ним потребама, која је бпла задовољна стањем 
ствари што је постојало, све докле су се плате 
уредно издавале. Тако се код Марковића посте- 
пено кристалише уверење, да се поправци нашег 
економског и социалног стања не може присту- 
пити пре него се бирократија укине, а брига 
о јавним пословима повери самом народу орга- 
низовањем општинске и среске самоуправе. Нови 
његов практични програм збијен је сав у оној 
чувеној реченици: „Питање о хлебу — то је пи- 
тање о самоуправи“. 

Доследно том новом програму, он се у „Јав- 
ности“ бави поглавито државним устројством. Он 
тек сада почиње праву борбу противу бирократ- 
ског система, и како му пошто пото треба једна 
полуга којом ће тај систем оборити, он мисли да 
је ту полугу нашао у Народној Скупштини, која, 
састављена махом од сељака, одиста није много 
симпатисала. бирократском систему. Кад је једном 
закључио да му Скупштина треба за остварење 
његових планова, он је, природно, тежио да се сва 
политичка моћ код ње усредсреди. У сваком су- 

кобу између ње и владе, он стаје на њену страну, __ 


доказујући да је Скупштина највиша власт у 
земљи. Он потражује за њу право да ништи пре- 
суде Касационог Суда.) Он тврди да је њој увек 
припадало право да збацује владаоце. Једна таква 
Скупштина која би била старија и од Кнеза и од. 
Касације, могла би, шале ради, укинути бирократ- 
ски систем, и огласити сву земљу за општинску“ 
својину. Ту социалну реформу коју је замислио, 

Марковић није у стању извршити без једне све- 
моћне Скупштине, без једне Скупштине с дикта- 
торском влашћу, без једног конвента, — и то је 
главни разлог што он једнако доказује да је 
наша Скупштина конвент, и ако она то није. 
Овим заступањем скупштинских права, Марко- 
вић је упао у практичну, унутрашњу политику, 

која се код нас увек окретала око питања 0 
односу између Круне и Скушиштине. Мариновић- 
Чумићев кабинет сматрао је Марковићево писање 
за опасно, — револуционарно и републиканско. 

Његови чланци у којима је доказивао да је Cryn- 
штина старија од Кнеза и да у својој свемоћи 
није везана ни самим законима, били су оптужени. 

Државни је тужилац овако говорио: „Г. Марковић 
уобразивши, да је он тај очекивани месија који 
ће земљу ову реформисати у духу социалиетичких 
начела, безобзирно је отровним своим пером, ....Ha- 
падао на најважније установе земаљске, ....изази- 
вао је Народну Скупштину и сваког на гажење 
земаљских закона, оправдавао подизање буне про- 
тиву владаоца земље, на последку у дрскости сво- 
јој није оставио на миру ни уставна права вла- 
далачка...“5) Осуђен на више месеци затвора, 

ен је тек МА ИЦ године, 1875, продужио 


1) „Јавност“, 1873., Бр. 17. 
2) „Јавност“, 1873., Бр. 13. 
5) „Јавност“ , 1874. Бр. 21. 

новинарски рад, и то једним новим листом, „Овло- 
бођењем“. 

У „Ослобођењу“ он развија своје идеје о Скуп- 
штини, која му „све више изгледа средство којим 
"се могу у повољном смислу решити народна пи- 
тања“.1) Особито је одушевљен појавом једне 
крајње левице у Скупштини, која, сасвим у духу 
његова писања, захтева укинуће бирократског си- 
стема. Али, по његовом мишљењу, Скупштина не 
може учинити све за шта је кадра, јер стоји под 
утицајем једне бирократске владе, који се претво- 
рио у право туторство: стога предлаже да се 
министри искључе из Скупштине, да она с њима 
општи CAMO написмено преко свог председништва, 
да они буду прости извршиоци њених одлука 
итд.“) На тај програм унутрашње политике Марко- 
вић надовезује и један програм спољашње по- 
литике. Као год што се народно благостање не 
може остварити, докле год народ не истргне зе- 
маљску управу бирократији из руку, — тако се 
исто ни његово ослобођење не може остварити све 
дотле, докле народ не почне сам на њему радити 
средствима револуционарним. Тек кад једна Србија, 
која се претходно отресла бирократског система, 
развије заставу опште балканске револуције, на 
њен he се позив дићи сви балкански народи, јер 
ће тек тада бити сигурни да Србија одиста на- 
мерава да их ослободи, а не да им место турског 
јарма натури владу своје бирократије. Из овога 
је јасно изилазило да је Србија имала прво да 
промени своје државно устројство, па тек онда да 
поведе рат за ослобођење. Али како се то онда 
слаже с тиме, што је Марковић отворено и од- 
лучно захтевао, баш у свом „Ослобођењу“, да се 
уђе у рат што upe? Ми сумњамо да је, у овој 


1) „Ослобођење“, 1875. Бр. 8. 
2) „Ослобођење“, 1875. Бр. 9. 

прилици, Марковић био довољно искрен. Око њега 


је, 1875, сва публика била за акцију у што кра- 
ћем року, и Марковић се, вероватно, бојао да не 
убије глас свом листу, ако буде у њему писао да 
се акција одгоди све до преустројства државне 
управе, за шта је требало времена. 

После неколико бројева „Ослобођења“ Марко- 
вић је умро. Састављајући свој практични програм, 
он је ишао од једног чисто економског програма 
ка једном све више политичком програму. Алии 
онда, пошто је већ био огрезао у практичну поли- 
тику, он је сву своју политичку радњу сматрао само 
као средство за решење тог социалног питања, 0 
ком је био уверен да код нас постоји у сасвим 
озбиљном виду. Он ce борио за превласт Народне 
Скупштине, али ради тога само, што се надао да 
ће она укинути бирократски систем и завести оп- 
штинску и среску самоуправу. Увођење те само- 
управе желео је опет само ради тога, што се надао 
да ће срез и општина организовати општинску 
заједничку производњу, разгранати окружне ште- 
дионице, завести стручне школе за пољопривреду, 
индустрију, занате итд. Може бити, он би доцније 
све више заборављао ову своју социалну реформу, 
нарочито пошто би видео како то није лак посао 
утврдити превласт Народне Скупштине, како сесамо 
за овај посао ишту напори читавих нараштаја. Може 
бити, он би у току времена постао, као толики 
други социалисти у нас, обичан радикални поли- 
тичар, који се бори за уставност и парламента- 
ризам, и ништа више. Али све су те претпоставке 
мање више произвољне. Да ли би Марковић по- 
стао такав политичар да је дуже живео, то се не 
зна; али да такав политичар није постао за свог 
живота, то је извесно. Он јеи умро, верујући да 
је код нас на дневном реду социално питање, а 
не политичко. 

IX. — ЊЕГОВ УТИЦАЈ. 


Марковић се вратио у Србију 1870., а већ се 
у Скупштини за 1874/5. јавља једна група која, 
у духу његова писања, почиње борбу против би- 
рократског система. Њен Boh, Адам Богосављевић, 
захтева приликом дебате о адреси да се тај систем 
укине ; међутим, треба знати да се у нацрту адресе 
већ говорило о упрошћењу управе и судства на 
основи општинске самоуправе, и да ни то Адаму 
није било доста. Предлози, које ће он с друговима 
подносити у току те Скупштине, сви су надахнути 
мржњом на бирократију. Њима се тражи, (1) да 
се чиновничке плате смање, (2) да се окружна 
начелства укину, (3) да се организује среска са- 
моуправа. Друга и трећа тачка стајале су у тесној 
вези између себе; баш зато је Адамова група и 
грешила што се била упела да продре с другом 
тачком самом за се. Она је захтевала укидање 
окружних начелства, пре него би се срез тако пре- 
устројио да може узети на себе њихове послове. 
Забуна која би онда настала, само је могла по- 
јачати уверење да се без окружних начелства 
не може. 

Што се тиче прве тачке, о чиновничким пла- 
тама, стара је истина да се чиновничко поштење 
умањује у истој мери у којој и њихова плата, и 
да чиновничка сиротиња рађа чиновничку коруп- 

10 

цију. Да је Адам имао куражи рећи: Укините 
чиновнике, јер нам не требају, — то би било лудо, 
али доследно. Предлагати пак да се чиновници 
задрже, али да им се плата тако смањи да се 
морају покварити, то није значило лечити биро- 
кратско зло већ га погоршавати. Јер, најзад, кад 
се бирократија већ мора задржати, ипак је боље 
имати је поштену него непоштену. 

Адамова група није успела ни с једним сво- 
јим предлогом у Скупштини за 1874/5.: она их је 
била изнела тек да се обележи. Долазе општи 
избори 1875., и та се група на њима само још по- 
јачава. У Скупштини за 1875/6. она чак постизава 
неке успехе са својим предлозима. На питању о 
о окружним начелствима повлачи собом целу 
Скупштину, која, после слабог устезања, решава 
са 109 гласова противу 5 да се окружна начел- 
ства укину. Ово скупштинско решење изгледа 
данас прилично немотивисано. Какав се главни 
разлог наводио за њихово укидање? Штедња. „Она 
нас стају“, узвикивао je Адам, „3,000.000 гроша 
чаршијских, a то је сума, те још колика!“:) Оче- 
видно, тај добри човек био је изгубио пропорције: 
величину те суме он је ценио по својој кеси а 
не по државној. У осталом, баш и да су била 
много скупља, окружна се начелства у TO доба. 
нису могла укинути, јер централна управа није 
још имала поштанску и телеграфску везу са свима 
среским канцеларијама. Колико је ово тачно, види 
се најбоље по томе што је скупштинско решење 
о укидању окружних начелства, и ако донето 
готово једногласно, остало неизвршено. 

Са смањењем чиновничких плата ишло је већ 
теже. Адамова је група предлагала да ниједна 
плата не буде већа од 1000 талира, ниједна пен- 


1) Стенографске Белешке Нар. Скупштине, 1874/5., стр. 871—3. 

сија већа од 500 талира.) Како се у то време 
говорило о рату, она је још предлагала да се, на 
случај рата, укину плате, па нека чиновници живе 
„од готовине“.°?) Али, у исто време кад је чинов- 
ничке плате тако немилостиво кресала, Адамова 
је група ставила при крају својих desiderata, без 
икакве мотивације, као кришом, ову тачку: „На- 
родни посланици добијају у име трошка + динара 
дневно“. Скупштина се није овим предлозима, 
_" одазвала, сем што је приликом решавања о буџету 
смањила саветницима плату од 2000 талира на 
1500. 5a среску самоуправу Адамова група није 
учинила ништа, али је, и то доста, учинила за 
општинску самоуправу. Не само да је надлежност 
општинских судова била проширена, него је и 
закон о општинама од 1866 промењен из основе. 
Председник општине и чланови општинског суда 
нису ce више бирали на неодређено време Beh 
само на годину дана, и њихов се избор није под- 
носио, као дотле, на потврду надзорној власти. 
Дотле, њих је могла збацити само надзорна власт; 
сада, само збор. Надзорној је власти, шта више, 
било одузето и право казне. Ако су пре општин- 
ски органи били и сувише зависни од централне 
управе, сада су били од ње толико независни да 
je сам њен надзор над њима био стављен под пи- 
тање: из једне се крајности било прешло у другу. 

Колико је Адамова група стојала под утица- 
jem Светозара Марковића, најбоље се види по 
начину на који су њени чланови бранили своје 
предлоге. Не camo да им je аргументација узета 
из Марковићевих списа, Hero и сама фразеологија. 
У предлогу о укидању окружних начелства тврди 


1) С. B., 1874/5., стр. 1060—-2. 
2) С. Б., 1875/6., стр. 304—5. 
3) С. Б., 1875/6., стр. 1029—30. 
10% 

се да ће услед те мере „тај персонал који код 
начелства пише празне формуле постати у земљи 
производна снага“.!) У предлогу о смањењу чинов- 
ничких плата стоји од речи до речи ово: „Доко- 
павши господа у своје руке големе плате, почели 
су раскошно да живе, а купујући за свој раскошлук 
туђе фабрикате, они су народним новцем обога- 
тили трговце, који су им туђе производе доносили, 
а тим су поступком наша господа учинила, те 
наши занати пропадоше“.°) Зар ово не изгледа 
просто преписано из Марковића? Предлог о среској 
самоуправи подудара се у длаку с Марковићевим 
чланком о срезу, с том разликом само што се у 
том предлогу, поред среског одбора, задржава и 
срески начелник, кога је Марковић био укинуо. 
Приликом дебате о смањењу саветничких плата, 
Адам и његово друштво једнако су доказивали 
да „држава која више троши но што привређује“ 
мора пропасти, а да је таква наша држава види 
се по томе, што она даје саветницима два дуката 
дневно, колико ниједан радник не може да заради. 

Ипак зато појаву ове крајње левице не треба, 
сматрати за већи успех Марковићеве пропаганде 
него што је. Марковићеви списи нашли су од- 
јека у народу поглавито стога, што су у њима 
били књижевно изражени и теоријски образложени 
управо они појмови и осећаји који су у народу 
већ постојали. Народ је и раније мрзео чиновнике; 
он је и раније веровао на дну душе да они вуку 
плату „џабе“, — и кад је, сада, дошао Марковић 
да разлозима научним или бар псевдо- научним 
оправда ту народну предрасуду противу чинов- 
ника, он је имао пред собом лак посао да убеђује 
народ о једној ствари о којој је овај већ био убеђен. 


1) С. Б., 1874/5., стр. 878. 
2) С. Б., 1874/5., стр. 1062. 

Народно гледиште на чиновнике изражено је 
са свом потребном јасноћом у овом предлогу Адама 


Богосављевића о смањењу чиновничких плата: 


„Наш тежак највише времена троши радећи, јер 
по 15 часова дневно мучи се и зноји; он ради 
најтежи, најкориснији и најпроизводнији рад на 
свету, јер шта је прече човеку од леба? Чиновник 
напротив не ради више од 5—8 часова дневно, 
његов је рад много лакши и далеко непроизвод- 
нији од тежачког, почем се већином састоји у 
некорисном пискарању и грдном трошењу артије. 
Наш се тежак испуцао радећи, па ипак живи у 
страху и бризи не знајући да ли ће уживати 
плодове свога труда, јер успех његовог рада не 
зависи само од његове воље, него више од при- 
родних елемената; док напротив чиновник живи 
без бриге, била суша, била киша, био петак, био 
светац, њему је свеједно, он зна да тежак мора 
дати богу божије, а господи господско. Наш се 
тежак већином храни сувом пројом, пасуљем, ко- 
привама и лукавцем, док напротив чиновник се 
храни белим лебом, месом и другим изредним 
јелима. Док тежаци живе у ниским чађавим ку- 
ћицама, а спавају скоро на голој земљи, дотле се 
чиновници башкаре по великим и сјајним кућама, 
а спавају на меким душецима. Док код тежака 
мало и велико, мушко п женско, мучећи се зноји, 
зарађујуһи свој хлеб, дотле чиновничке жене и 
деца ништа нерадећи падају на терет опет TOM 
измученом народу. Једном речи, изгледа као да 
су тежаци осуђени вечито да раде, а господа 
само да ce сладе. Код све толике неједнакости 
у раду и уживању, између тежака и чиновника, 
овај за свој рад добија 10—240 гр. дневно, а 
тежак, који својим знојем и радом мора да плаћа 
и рани чиновника, не добија за свој рад више од 
3—12 гр. чар. дневно. Питање је сад од куд чи- 

новницима право да им народ мора њихов рад 
скупље да плаћа, но што се плаћа сам народни 
рад? Чиновници изводе своје право на големе 
плате отуда, што су се, веле, мучили и млого 
трошили док су се изучили; што морају своје 


фамилије издржавати и децу васпитавати, и нај- 


после што су потребе за живот поскупиле. Али 
ми држимо да у данашњем друштву нико не може 
доћи до неког знања, без помоћи самог народа, 
јер народ плаћа и издржава школе, у којима се 
знање добија, па зар није срамота и грехота да 
чиновник своје знање, које је само помоћу народа, 
добио, продаје за тако скупе новце истом народу? 


„Што се тиче издржавања фамилије, ми др- 


жимо, кад могу тежачке жене и деца сами CBO} 
хлеб да зарађују, то заиста и чиновничке жене 
и деца могу исто тако, ако не и боље, зарађивати 
свој хлеб као год и тежачка. Да има разних на- 
чина и путова, којима и чиновничке фамилије 
могу зарађивати своје издржање, то сваки зна, а 
да никаква поштена радња човека не срамоти и 
не понижава, то мислимо да чиновници најбоље 
знају. Највећа је срамота и понижење за један 
народ, кад он у својој средини трпи „готоване“, 
који ништа не раде, и кад тежачке жене и деца 
само за то морају ићи издрпани и мучити се дан 


и ноћ, само да би господске фамилије биле што. 


боље оденуте и нахрањене. На кратко, чиновнику 
као раднику који нешто привређује, толико треба. 
платити за рад, колико ће му бити доста да само 
себе издржава, а не колико му треба да издржи 
и своју нерадну жену и децу“.!) 

Овај акт није ништа друго до природан про- 
тест представника физичког рада против бољег 
положаја који је у друштву створен представни- 


1) С. Б. 1875/6., стр. 1029—30. 

цима интелектуалног рада. Онима који се баве 
нижим, материалним пословима, интелектуални је 
рад увек изгледао лак, непотребан и преплаћен. 
Тешкоће својих властитих напора они знају и 
осећају боље но ико други. Што се тиче интелек- 
туалног рада, баш зато што за њ нису способни, 
они нису у стању да себи тачно представе у чему 
се он састоји, и његове специалне тешкоће мо- 
рају им остати скривене. У овом предлогу на пр. 
говори се о чиновничким дужностима као о про- 
стом пискарању, за које би био кадар сваки ко 
уме да држи перо између прстију. Оне који за- 
пињу само физичком снагом навек је збуњивала 
та околност, што се резултати њиховог рада виде, 
а резултати интелектуалног рада не виде. Како 
овај остаје без непосредних материалних после- 
дица, његову корисност могу ценити само они 
који су навикнути на једно апстрактније везивање 
узрока с последицом, а то су опет само они који 
и иначе мозгом раде. И, најзад, како су пред- 
ставници интелектуалног рада и већма цењени и 
боље награђени, то представници физичког рада, 
морају осећати према њима извесну завист, која 
им не би давала да о њима непристрасно суде, 
чак ни онда кад би, случајно, били за то кадри. 

У сваком друштву које напредује, мора 
се интелектуални рад одвојити од физичког; 
мора се образовати једна класа која ће бити 
ослобођена бриге за насушним хлебом да би мо- 
гла мислити за цело друштво. Једно друштво без 
такве класе не би могло постојати, као што не би 
могао постојати један човек без мозга. У нашем 
народу састављеном од малих сеоских сопетве- 
ника, чиновници су били прва класа која је, ради 
културног напретка, била ослобођена грубих те- 
жачких послова; чиновници су били прва го- 
спода код нас, и зато се на њих и сручила сва 

она мржња, коју свугде представници физичког 
рада гаје према представницима интелектуалног 
рада. Велика је погрешка Светозара Марковића 
била у томе што није ценио ту повику на чи- 
новнике по њеној правој вредности. Он није разу- 
мео да се код нас врши оно разликовање на више 
и ниже редове, које је природна последица дру- 
штвеног развијања. Под утицајем својих соци- 
алистичких лектира, он је држао да код нас по- 
стоји још и „експлоатација“ сељака од стране 
чиновника, и примењујући на ту сасвим уобра- 
жену ситуацију своје социалистичко гледиште, 
он се нашао принуђен да, у место капитализма 
кога код нас није било, напада бирократију, које 
мора бити у сваком друштву, чак и у социали- 
стичком, — управо овде најпре, јер то проши- 
рење државне надлежности на економском пољу, 
за које се социалисти боре, претпоставља још MHO- 
гобројнији и још моћнији чиновнички апарат но 
што је данашњи. Али, теоријски неосновани, Мар- 
ковићеви су чланци имали, у своје време, те прак- 
тичне вредности, што је онај сељачки покрет про- 
тиву чиновника, који је и пре тих чланака постојао, 
могао накнадно наћи у њима једну тобоже научну 
мотивацију. Сељаци су викали на чиновнике по- 
главито стога, што они који су доле увек вичу на 
оне који су горе. Марковић им је објаснио да су 
чиновници, и по економској науци, непотребни, 
јер представљају једну непроизводну класу, и се- 
љаци су то тако лепо разумели да су чиновнике 
одмах назвали „готованима“. Историјски задатак 
Светозара Марковића састојао се, изгледа, у томе, 
да сељачком реду, који је био сам собом устао на 
бирократију, створи пријатну илузију да се он не 
буни из обичне сталешке мржње, већ у име на- 
уке, за коју се људи из тог реда за цело нису 
надали да ће је видети на својој страни. 


ЊЕГОВ УТИЦАЈ ЛУД 


Овим не мислимо да кажемо да код Hac не по- 
стоји никакво чиновничко питање. То питање по- 
стоји, само не у оном смислу у коме је то Марковић 
узимао. Наша несрећа није у томе што смо уоп- 
ште примили бирократски систем, јер без плаћених 
професионалних чиновника ниједна модерна др- 
жава не би била у стању испуњавати своје за- 
датке. Наша несрећа није у томе што cy наши 
чиновници одвећ добро плаћени, јер чиновници, 
који савесно врше своју дужност, не могу се ни- 
кад преплатити. Најзад, у оно време кад је Мар- 
ковић писао, наша несрећа није била ни у томе, 
што смо имали велики број непотребних чи- 
новника (ово несразмерно множење чиновника 
јавља се тек доцније, као последица развијени- 
јег партијског живота). Наша је несрећа била 
сва у томе што нисмо имали добро чиновништво. 
Било би сувишно захтевати од таквог младог чи- 
новништва, као што је наше, све оне врлине ко- 
јима се одликује једно такво примерно чиновни- 
штво као што је пруско: његово осећање дужности, 
његову тачност и савесност у послу, његову стручну 
спрему. Али и од нашег чиновништва сме се тра- 
жити да врши онај посао ради кога је, на крају 
крајева, и установљено, a то је да служи прав- 
ном поретку. Међутим наше чиновништво показало 
је ретку неспособност да се у свом раду држи 3a- 
конских граница, и да не помињемо ништа друго, 
наши су се полицијски органи-у тој мери ослобо- 
дили тих граница, да је реч „полиција“ постала 
синоним сваког ћефа п насиља. У Марковићево 
време чиновници су били без сумње мање поква- 
рени него данас, али су и онда морали бити врло 
самовољни. Тим чудније пада, да је Марковић 
чак и полицију нападао само због њене скупоће 
а не и због њене осионости, која је у овој земљи 

турских зулума била ваздашња одлика органа — 
власти. Мо 
Како да се чиновници ставе у службу прав- 
ном поретку, — у томе се, код нас, састојало чи- 
новничко питање, — и кад се оно тако схвати, 
онда је јасно да је код нас чиновничко питање 
најважније, јер од њега зависи да ли ће наша 
земља постати правном државом. Чиновничко је 
питање одвећ замршене да би се могло овде уз- 
гред расправити; зато ћемо рећи само толико, 
да оно, схваћено као питање о односу између 
чиновника и правног поретка, представља једно 
политичко питање, а не социално, како је то за- 
мишљао Марковић. Ако се изузме онај кратак 
период времена од двадесет година, кад је вла- 
дао Устав од 1888, чиновници су се увек нала- 
зили у таквој потчињености према владаоцу, да 
је од његовог положаја у држави зависило и то, 
да ли ће они стојати под или над правним по- 
ретком. Чим би се владалац ослободио уставних 
ограничења, чиновници, који су безусловно сто- 
јали под његовим заповестима, били су принуђени 
да врше његову вољу и на супрот закону. Пога- 
жен једном ради извршења владаочеве воље, закон 
је био толико обесвећен у очима народа, да су 
га органи власти могли, после, газити и ради из- 
вршења чисто своје воље. Једино у том случају, 
кад је владалац био тако везан Уставом да је 
могао издавати чиновницима само законите на- 
редбе, чиновници су били упућени да се крећу 
у границама правног поретка. Уздићи владаоца 
изнад Устава, а држати чиновнике под законом, 
то је тако тежак проблем да га је готово немо- 
гуће решити. Искуством је показано да се чинов- 
ници најчвршће везују законом онда, кад влада- 
лац, од кога импулс добијају, буде и сам огра-- 
ничен Уставом. И код нас се, према томе, само 

применом оног старог начела Rex sub lege могло 
чиновништво толико потчинити правном поретку, 
да, одиста, постанемо правном државом. Наравно, 
пошто се једном открије ова веза између чинов- 
ничког питања и уставног, одмах постаје јасно 
да је чиновничко питање, на првом месту, питање 
политичко. 

Ако Марковић ово није увидео, то долази не 
само од туда, што је, као социалист, толико био 
жељан социалних питања да је, у њиховој оску- 
дици, претварао политичка питања у социална, 
него долази и од туда што је живео у једном 
времену, када је политички значај чиновничког 
питања био прикривен. Њега је захватила она 
струја која се почела осећати још од 1858., и 
која је била управљена више противу чиновничке 
олигархије него противу владаочевог апсолутизма, 
јер су под Уставом од 1838., изузетно, чиновници 
владали преко кнеза, а не кнез преко чиновника. 
Што је главно, Марковић је започео свој јавни 
рад за малолетства кнеза Милана, а завршио га 
пре него се кнез Милан ослободио туторства сво- 
јих министара. Марковић није имао никаква лична, 
искуства о томе, како је у нашем јавном животу 
главни чинилац ипак владалац, — и само зато 
што је у његово време владалац био заклоњен 
као неком завесом, Марковић је и нападао на би- 
рократију саму за себе, узимајући је искључиво 
као класу, не водећи рачуна о оном шефу под 
којим је стајала, и од чијег су уставног положаја 
зависили и њени покрети. 

Са свог непотпуног схватања чиновничког 
питања, Марковић није могао вршити никакав 
трајан утицај. Његове су идеје своју највећу по- 
беду славиле у Скупштини за 1875/6., с групом 
Адамовом, која је извојевала оно решење о уки- 
нућу окружних начелства и онај одвећ либерални 

закон о општинама. После тога, од њих су се све 
већма удаљавали и сами Марковићеви следбеници. 
Радикална странка била је образована од његових 
непосредних ученика, с једним антибирократским 
програмом, који је био изражен већ у имену њеног 
првог листа „Самоуправа“. Кад је почела пропа- 
ганду за остварење свог програма, она је у један 
пут ударила о отпор не бирократије већ владаоца, 
на кога дотле није помишљала, и тај је отпор, 
изгледа, био тако јак да је она, од то доба, сву 
пажњу на владаоца обратила. У место да се и 
даље бори противу бирократског система, она је 
почела борбу с владаоцем, истичући уставно пи- 
тање на прво место. Сувише је рано говорити © 
историјског гледишта о једној странци која још 
припада садашњости, ипак толико је извесно да 
се она, у својој еволуцији, све више претварала 
у једну политичку странку, која је своју радњу 
надовезивала на радњу оне исте либералне странке 
од 1858., за коју је Марковић тако мало марио. 
То претапање његових властитих ученика у ли- 
берализам најбоље показује, како Марковићев ути- 
цај, бар политички, није ни приближно био тако 
велики као што је његов глас био. 


Х. — ЊЕГОВА ЛИЧНОСТ. 


Светозар Марковић је умро пре навршене 
двадесет осме године. У том се добу тек почиње 
књижевна. радња, а он је већ био написао толико 
чланака и расправа да сви нису могли стати ни у 
шест свезака његових скупљених списа. Карактери- 
стично је да у тим чланцима и расправама нема 
ничег почетничког: то су радови зрелог човека, који 
је потпун господар своје мисли. Да је живео и до 
наших дана, он јамачно не би написао ништа 
што би његова философска и политичка уверења 
изражавало јасније и потпуније, и у облику де- 
финитивнијем, него „Реални правац у науци и 
животу“ и „Србија на Истоку“. Ма да иначе раз- 
лични, он и Бранко имају ту заједничку црту да 
су се обојица развили рано, — раније, може бити, 
но ма који наш други књижевник. Код обојице је 
Beh у првим радовима избила на видело њихова 
индивидуалност ; обојица су умрли млади, у истом 
добу, у двадесет осмој години; обојица су били 
плодни, и код обојице је та плодност изгледала 
неприродна, болесна, као да су писали с грозни- 
чавом жустрином туберкулозних људи, који грабе 
што више могу од смрти. 

Марковићева се интелигенција He може спо- 
рити, премда високог ранга није била. Мар- 
ковић је имао, ако се тако може рећи, ђачку 

бистрину, али развијену до крајних граница. Он 
је брзо схватао и добро памтио што је читао. 
Његови су теоријски чланци, по правилу, ђа- 


чки изводи, али, као такви, изврени. У „Реал- 


HOM правцу“ нема ничег оригиналног: ипак, дати, | 


у тако уском оквиру, тако подробан, јасан и за- 
округљен преглед материалистичке философије у 
свим њеним правцима, могао је само човек ретке 
схватљивости. Његови чланци о „Радничком Пи- 
тању“, о „Друштвеној и политичкој борби у Евро- 
пи“, о Париској Комуни и о „Социјализму“ итд. 
јесу и данас још најразумљивије и најпрегледније 
и, на крају крајева, најтачније ствари на нашем 
језику о социалистичком покрету. Кад год је тре- 
бало изложити и објаснити туђе идеје, Марковић 
је био сасвим добар. Да се хтео у том правцу 
развијати, он је могао постати један од најбољих 
популаризатора наше књижевности. 

Пишући о нашим домаћим стварима, Марко- 


Buh је остао добар ђак страних социалистичких · 


писаца. Без историјског и критичког осећања, он 
је понављао за Србију оно што су они говорили 
о својим земљама, које нису баш толико личиле 
на Србију. Читао је код Маркса да на Западу 
капиталисти екеплоатишу раднике, и онда je твр- 
дио да је тако и у нас, и ако је, ту, улогу ка- 
питалиста могао доделити само чиновницима, који 
нису имали капитала, а улогу радника сеоским 
газдама, који нису били ничији најамници. Читао 
је код Чернишевскога да би за Русе било добро 
да одрже свој Мир, па како ми нисмо имали 
сеоску заједницу земље већ само породичну, Map- 
ковић је предлагао да преобратимо породичну 
заједницу у сеоску, да бисмо се и ми могли ко- 
ристити саветом Чернишевсковим. У његовим спи- 
сима тешко ће се наћи иједна идеја која није 
добивена читањем, већ самосталним размишљањем 

и опажањем. Зато његови списи и чине утисак 
нечег неискусног, натегнутог, књишког. 
Марковић је располагао извесном моћи уоп- 
штавања, коју је често злоупотребљавао. Два три 
факта била су му довољна да изведе читаве те- 
орије. На основу статистичких података о извозу 
два наша артикла у току од три године, од којих 
две рђаве, он је говорио о нашем економском на- 
задовању. На основу задуживања сељака у поје- 
диним крајевима, он је говорио о стварању се- 
љачког пролетаријата. На основу тог факта што 
су чиновници живели у варошима, и што су 
имућнији од њих трошили стране фабрикате, он 
је говорио да су се све вароши обогатиле због 
чиновника, и да сва трговина служи само чинов- 
ничком луксузу. Оваква претерана тврђења дала 
су и његовим најозбиљнијим списима изглед не- 
сварених памфлета. | 
Способност резоновања није била у Марко- 
вића особито развијена. Њему се дешавало да из 
партикуларних поставака изводи генералне за- 
кључке, да пада у решо рппари, да оперише 
с двосмисленим терминима итд. Што је главно, 
он није био у стању да своје идеје држи у до- 
вољно чврстој вези. Нема ваљада у нас писца 
који је себи чешће и отвореније противуречио, и 
то, неки пут, у истом чланку. У чланку „Српске 
Обмане“, на једном месту, каже да је „народно 


суверенство — илузија“; на другом, замера за- 
конима кнеза Михаила што се у њима пориче 
начело народне суверености, — a на трећем хвали 


то начело, јер даје народу могућност да своју 
имовину „употребљава на оно што му је најко- 
рисније“.!) Једном, он ће рећи да је народ са- 
стављен из партија, и да стога у свакој земљи 

владати може само једна партија, а не цео народ. 
Други пут, опет, нападаће владу партијску, твр- 
дећи да сам народ треба да узме у своје руке др- 
жавну управу, како „партијски рачуни не би гутали 
народне интересе“.!) У својим чланцима он је јед- 
нако доказивао да наш народ сиромаши због чи- 
новника, али то му није ништа сметало дау 
приватним писмима тврди да наш сељак, који је 
газда, нема противу кога да се буни сем противу 
себе сама.) Расправљајући о производности чи- 
новника, стављао се на два супротна гледишта, 
узимајући у истом чланку, прво, да без њих про- 
изводња не би била „успешна“, па онда да они 
„за произвођење нису баш нужни“.)) И треба 
имати на уму да ове противуречности налазимо 
у основним, пачелним питањима. 

Како је онда могло испасти, да Марковић 
буде у нас хваљен још понајвише због своје „гво- 
здене логике?“ Она је, изгледа, била запажена, 
нарочито, у његовим полемичким списима. Међу- 
тим, у тим списима, Марковић је показивао леп 
полемички темпераменат, али никакву диалекти- 
чку вештину. Своје мишљење заступао је сигурно, 
одлучно, куражно, али без икаква луксуза у ар- 
гументима. Он је био као они људи који на ме- 
гдану немају ни мало страха, али опет зато не 
умеју да раде мачем. У својој полемици с Д-р 
Владаном Ђорђевићем, Марковић је добар кад 
год треба показати кураж: слаб кад год треба 
дати разлог. Његов му противник пребацује за 
ону чувену фразу, „да му је свеједно владао у 
Србији Обреновић или Фрања Јосиф“. На то 
Марковић, у место да се извињује, у место 
да повлачи своју фразу, или бар да је убла- 


ид. р 24, 97, 

жава, одговара од прилике ово: „Јесте, рекао 
сам. Па шта? Рећи ћу и опет!“ Ово је као тон 
врло добро; то показује оно самопоуздање које је 
главна врлина у полемици. Али, на другом је- 
дном месту, кад треба да одговори зашто је он 
социалист у једној земљи где нема радничког 
питања, Марковић се савршено даје збунити. Он 
одговара да је „„Интернационала“ обухватила це- 
локупну друштвену организацију а не само од- 
нос између радника и капитала“, и да, у том 
смислу узето, радничко питање стоји „на дневном 
реду у свакој земљи“. Другим речима, радничко 
питање постоји код нас у толико, у колико сем 
код нас може применити онај део радничког про- 
грама који се специално радничког питања не 
тиче. Прему свему овоме, нама се чини да је 
Марковић само стога стекао глас вештог ди- 
алектичара што је био одважан полемичар, и што 
наша публика није била у стању да између овога 
двога прави разлику. 

Тај човек који је генералисао олако, а ре- 
зоновао лабаво, писао је лепо, чак врло лепо. Он 
се није старао да лепо пише. Чланке и расправе 
писао је исто тако неусиљено, као и писма што 
је писао, и та неусиљеност дала је његовом пи- 
сању необичну драж: докле га чита, човек има 
утисак као да га чује говорити. Његов је стил 
јасан, прост, одређен, непосредан, стил једнога, 
човека који пише зато што има нешто да каже, 
и који то казује одмах, без устезања и цифрања. 
Његов је тону главноме добар: миран а отсечан, 
као у једног човека који зна да има право, и 
који се не боји да га ико може побити. У поле- 
микама он није био тако страстан као што се ми- 
сли; својим противницима није рекао ни десети 
део оних увреда и погрда које они њему; али 
их је узимао с висине, говорио им тако као да 

они не знају ни елементе онога о чему пишу, и 
то ладно омаловажавање било је неки пут увред-_ 
љивије но ишта друго. То његово потпуно само- 
поуздање и та његова јасност у излагању допри- 
нели су највише, те се створило мишљење да он 
пише убедљиво. Он је изгледао другима убедљив, 
не због тога што је своје мишљење умео да обра- 


зложи, већ због тога што је сам у своје мишљење 


безусловно веровао. 

Као човек, Марковић је био искрен, осетљив. 
чак и нежан, амбициозан, енергичан, и врло ку- 
ражан. Његова је искреност била апсолутна: OH 
ваљада није написао ниједну реч, у коју није 
веровао. Извесне су његове тврдње тако колосалне 
да се могу објашњавати само искреношћу која 
граничи наивношћу, ако неће да се објашњују 
простим шарлатанством. Његов предлог да се 
укине бирократија, да се земља да општини, да 
се задржи у сваком срезу само један судија над 
којим не би било ни Апелације ни Касације, да 
се кнезу одузме Veto у законодавству, да мини- 
стре бира Скупштина, да општина не мора вр- 
шити државне законе, ако неће итд., — све је то 
изгледало тако дрско у тренутку кад је изречено, 
да је такве предлоге могао изнети само онај који би 
у њихову спасоносност готово безазлено веровао. 
Његова је осетљивост била управо болесна. Он 
у једном писму вели ово: „Ја сам, као што сте 
већ приметили, страшно раздражен. При мојој 
великој осетљивости тако је стање права болест... 
Код мене се из осетљивости развијају оне горње 
болести: каприц и џандрљивост. Усљед тога ја 
могу да пронађем у најневинијој ствари увреду, 
љутњу и тако шта; могу да нападнем и изгрдим 
човека за ништа, и како сваки каприц брзо про- 
лази, то чим прође то моментано расположење 
наступа реакција, ја тада проналазим у својим 

делима и оне увреде које нисам учинио, и то ме 
онда страшно боле...“ 1) И мало доцније: „....Ствари 
које други не би ни приметио, или не би на њих 
ни главу обрнуо, мене страшно дирају. То је 60- 
лест од које ја сам највише патим“. Он је осећао 
потребу симпатија. Он је волео пријатеље, наро- 
чито пријатељице. Он је уживао у женскоме дру- 
штву; чак са женама, према којима није ништа 
нарочито осећао, могао је вазда разговарати и 
дописивати се. То друговање са женама најбоље 
доказује његову нежност: човек, који није сам као 
жена мек, може жене волети, али друговати с њима 
неће никад. Неке његове познанице, које су, као 
студенткиње у Цириху, у дружби ca српским ђа- 
цима, почеле губити своје домаће васпитање, хвале 
му се, у једном писму, како нису више „нежне“, 
како су „сурове“ итд. Марковић им одговара чита“ 
BOM похвалом нежности: „Нежност ја сматрам... 
да је то исто што и развијена осетљивост и кад 
кажем за неког човека да је нежан, увек разумем, 
да је код човека осећање веома развијено. Држим 
да је то увек врлина, а никако порок или мана“.?) 
Као пријатељ Марковић је морао бити беспреко- 
ран. Без труни зависти према друговима, први 
готов да похвали што год њих ваља, наваљујући 
на њих једнако да што више уче, неки пут, истина, 
пргав, али никад ауторитаран као на пр. један 
Милетић, живећи с њима у једној мало чергашкој, 
али, иначе, тако срдачној комуни, Марковић је у 
својој средини био не само цењен већ и вољен. 
Они који га нису познавали интимно, нису могли 
ни слутити колико је у тог социалистичког глади- 
атора било женске осетљивости И мекоће. . Том 
цртом његова карактера могли би се објашњавати 


1) Из необјављене преписке. 

и неки моменти у његовом писању. На пр. она 


одвратност према држави и у опште према свима 


већим организацијама, које се држе стегом а не 


љубављу, оно идилично описивање наше задруге, 
она жеља, најзад, да се држава разбије на мање 
групе, у којима ће се сви чланови моћи између 
себе знати — и волети... | 

Тај човек с тако меким срцем био је веома 
амбициозан. Он није желео велика звања и велике 
плате, али је волео да буде популаран. Он, који 
је лако подносио министарске успехе неких својих 
вршњака, био је врло осетљив на оне репутације 
које су се стварале у крилу Омладине. У поле- 
микама с омладинским вођима, он је показивао 
више раздражености но обично, и, неки пут, та 
је раздраженост изгледала израз женске саревњи- 
вости. Попет, приликом једног омладинског бан- 
кета, на столицу да говори, он је могао изгово- 
рити само неколико речи, јер се на прво „живео“ 
загрцнуо једним нервозним cMejeM од радости. Он 
се одвојио од либералних вођа и покушао да 
образује једну нову, радикалну странку из више 
разлога, али један је од тих разлога био и тај, 
што је хтео да има чисто своју странку, да ма и 
у најужем кругу буде први. Он је, у осталоме, 
имао о себи тако лепо мишљење да је држао да 
може бити центар. Он је писао таквим тоном као 
да он једини зна шта треба Србији. О свима пи- 
тањима, и која је знао, и која није, имао је у 
свако доба готово мишљење. Он се дописује ¢ 
неким својим познаницама о васпитању, и из тих 
се његових писама види да о васпитању није 
прочитао ниједно озбиљније дело; он говори са 
свим ауторитативно о лепој књижевности, и ако 
за њу није имао осећања, — а, једног тренутка, 
изгледало је да ће се с истом надлежности ба- 
цити и на питања агрономска. 

У службу своје амбиције Марковић је ставио 
ретку енергију. Чим је изгубио државну помоћ, 
он се вратио у Србију и улетио у практичан рад 
у правом смислу речи. Од тог тренутка па до 
своје смрти, од 1870 до 1875, он се није одмарао 
сем у затвору или у прогонству, али и тада он је 
једнако читао и писао. У слободи, није ни једног 
часа био без свога листа. Чим би један био забра- 
њен, кренуо би други, и све су то били листови. 
које је поглавито он држао. Он је имао сараднике 
за новости, дописе, скупштинске извештаје, али 
су готово сви чланци били његови. Колика је била 
количина његова рада види се по овом примеру. 
У „Раденику“ за 1871., 1 јуна изилази чланак 
„Погибија Париске Комуне“; 3 јуна „Радничко 
питање“; 5 јуна „Париска Комуна“; 10 јуна „Наша 
удруживања“; 12 јуна „Наш Економски Напредак“. 
У његовим „Целокупним Делима“ ти чланци, напи- 
сани у току од две недеље, износе преко девет 
штампаних табака. Поред тога Марковић је водио 
такву велику кореспонденцију, какву су сем њега 
водили само Вук и Доситије. 

Али његова радња није била ограничена на 
писање чланака и писама. За време Скупштине 
од 1878. редакција његове „Јавности“ била је 
прави штаб тадашње крајње левице. Марковић је 
обилазио посланике, давао им идеје за предлоге 
и интерпелације, бунио их противу владе, којој 
је најзад толико дојадио да му је лист забранила, 
а њега притворила. Исто је тако улетао и у по- 
слове спољашње политике; за време свог изгнан- 
ства 1872., у Угарској, он је спремао устанак у 
Херцеговини, и гледао добити за то кнеза Николу. 
Боље је позната његова радња на оснивању при- 
вредних удружења: код познате „Потрошње“ био 
је не само један од одборника, него и продавац 
у дућану, с припасаном мајсторском кецељом. То 

је био један немиран дух, који није могло ништа 
сломити, који је после затвора или прогонства 
настављао ствари управо тамо где их је био пре- 
кинуо, и који се осећао утучен само онда, кад 
није имао такав посао „који би га свог обузео“.!) 
Овој последњи лист „Ослобођење“ кренуо је по- 
лумртав; кад је по савету пријатеља пошао у 
Далмацију на лечење, био је тако слаб да је на 
путу умро; последња му је реч била, да жели 
вратити се у Србију да продужи рад. 

Већ се из овога види да је Марковић био 
ретко куражан човек. Још као ђак написао је 
једну критику на намеснички Устав, за коју је мо- 
гао знати унапред да ће га стати благодејања. 
По повратку у Србију, отворио је борбу и с вла- 
дом и е Омладином. Кад се узме да је у Омла- 
дини била прикупљена сва млађа интелигенција, 
један несвршени ђак као Светозар Марковић мо- 
рао је имати огромно самопоуздања, кад се решио 
да је нападне. И ако је тада либерална странка 
имала за себе цео народ, Марковић се опет од- 
важио да сам с неколико ђака оснује нову, ра- 
дикалну странку противу ње. Идеје које је засту- 
пао нису се могле допасти ни власти ни публици. 
Под намесничком владом, која је већ и простог 
„омладинца“ сматрала за опасно створење, OH се 
издавао за комунца и бранио Париску Комуну. 
Године 1873., кад су се наше странке такмичиле 
у династичкој сервилности према једном младом 
владаоцу, чије је поверење тек ваљало задобити, 
Марковић је доказивао да Народна Скупштина има 
право збацити кнеза, пошто га она и бира. Ако 
се с једне стране није бојао владе, — с друге, 
није ласкао ни јавном мнењу. Он је оштро кри- 
тиковао начело народности, које је тада било тако 

популарно, и усред омладинског одушевљења твр- 
дио за Велику Србију да је неостварљива мега- 
ломанска будалаштина. 

Из свега овога изилази да је Марковић био 
много већи карактером него умом. Његове идеје 
нису биле ни довољно оригиналне ни довољно 
тачне. Он није имао ни моћи проматрања, ни 
критичка духа, ни страсти за истином, ни у 
опште научничких скрупула. Али он је био од 
оних који су у стању да воле идеје, да се њима 
одушеве. Он је веровао у социализам, и то тако 
силно да је, под другим приликама, могао по- 
стати његовим мучеником. Код нас је то био је- 
динствен пример доктринара, који своје принципе 
ставља не само изнад личних интереса, него и 
изнад интереса своје земље, јер своје принципе 
сматра као нешто од опште вредности, а интересе 
своје земље као нешто локално и пролазно. Та 
вера у идеју била је обладала њиме толико да 
није видео препоне и бусије, којима је његов пут 
био посејан; да није осећао ударе, који су са свих 
страна на њ падали, и да у ватри свог одушев- 
љења није ни опажао како му животна снага све 
више опада. У оваквој земљи као што је Србија, 
Марковић је, са својим фанатизмом идеје, чинио 
утисак једног странца, једног човека који је из 
Русије донео не само Чернишевскове принципе 
већ и нешто од темперамента њених мистичних 
револуционара. И одиста то је било једно „чудно- 
вато сањало“, као што Шилер каже за свога 
маркиза Позу. 


Jovanovié, Slobodan 
Svetozar Markovié 

